text:
སྤྱིར་མི་ཕལ་ཆེ་བ་ཞིག་གིས“ཐོས་བསམ་སྒོམ་གསུམ”ནི་ཆོས་ལུགས་ཀྱི་བྱེད་སྒོ་མི་འདྲ་བ་གསུམ་ཙམ་ལ་གོ་བ་ལེན་བཞིན་ཡོད་མོད། དེང་རབས་སློབ་གསོའི་ཐད་ནས་བལྟས་ན“ཐོས་བསམ་སྒོམ་གསུམ”ནི་བོད་གནའ་རབས་ཀྱི་རིག་གནས་སློབ་གསོ་ལས་བྱུང་བའི་སློབ་གསོ་བྱེད་ཐབས་མི་འདྲ་བ་རྣམ་པ་གསུམ་རེད། འདས་པའི་ལོ་རྒྱུས་ཀྱི་ནང་དུ་སློབ་གསོ་བྱེད་ཐབས་མི་འདྲ་གསུམ་རིག་པའི་གནས་བཅུ་འཆད་ཉན་ཐོས་བསམ་བྱེད་པའི་བྱེད་ཐབས་གཙོ་བོ་ཞིག་ཏུ་གྱུར་ཡོད་པ་མ་ཟད། ཁྱད་པར་དུ་ནང་དོན་རིག་པའི་སློབ་གསོའི་བྱེད་ཐབས་ཆེས་གལ་ཆེ་བ་ཞིག་ཏུ་གྱུར་པ་ལ་བརྟེན་ནས་བོད་ཀྱི་སྤྱི་ཚོགས་ཁྲོད་རིག་པའི་གནས་བཅུའི་ཐད་ཀྱི་འཇོན་མི་འབོར་ཆེན་བྱུང་བ་རེད། བསམ་ཡུལ་ལས་འདས་པ་ཞིག་ནི་བོད་ཀྱི་སྤྱི་ཚོགས་སྟེང་འཇོན་མི་དེ་དག་ལ་གཙིགས་ཆེན་དང་གདེང་འཇོག་ཆེན་པོ་ཞིག་ཐོབ་ཡོད་ན་ཡང་འཇོན་མི་དང་མཁས་པ་དེ་དག་ཇི་ལྟར་བྱུང་ཚུལ་གྱི་སློབ་གསོ་བྱེད་ཐབས་རིན་ཐང་ཅན་དེ་བས་མང་པོ་ཞིག་སྣང་མེད་དུ་ལུས་ཡོད་པས། དེའི་སྐོར་ཕྲན་ཙམ་གླེང་བ་ལ།
གཅིག ཐོས་པའི་སློབ་གསོ་བྱེད་ཐབས།
སྤྱིར་ཐོས་བྱུང་གི་སློབ་གསོ་བྱེད་ཐབས་འདི་ནི་ནང་དོན་རྒྱ་ཆེ་ཞིང་ཕུན་སུམ་ཚོགས་པ་ཞིག་ཡིན་ནའང་། མཐར་གཏུགས་ནས་བཤད་ན། དགེ་སློབ་གཉིས་ཀྱི་ཐུན་མོང་གི་བྱ་འགུལ་ཙམ་ཞིག་རེད། དེ་ལྟ་བུའི་དགེ་སློབ་གཉིས་ཀྱི་བྱ་འགུལ་འདིར་མཚམས་མཚམས་ལ“འཆད་པ”ཞེས་བརྗོད་བཞིན་ཡོད་ལ། མཚམས་མཚམས་ལ“ཐོས་པ”དང་། “དཔེ་ཁྲིད”“འཆད་ཉན”ཞེས་བརྗོད་སྟངས་མི་འདྲ་བ་སྣ་ཚོགས་པ་ཞིག་བྱུང་མྱོང་བ་རེད། བརྗོད་སྟངས་མི་འདྲ་བ་དེ་དག་བརྗོད་དོན་གྱི་ཟུར་མི་འདྲ་བ་རེ་རེའི་ཐད་ནས་བརྗོད་པ་ཡིན་ཏེ། “འཆད་པ”ཞེས་པ་གཙོ་བོ་དགེ་རྒན་གྱི་ཁྲིད་པའི་ཐད་ནས་བརྗོད་པ་རེད། “ཐོས་པ”ཞེས་པ་གཙོ་བོ་སློབ་མའི་སློབ་སྦྱོང་གི་ཐད་ནས་བརྗོད་པ་རེད། “དཔེ་ཁྲིད”ཅེས་པ་ཁྲིད་བྱའི་ནང་དོན་གྱི་ཆ་ནས་བརྗོད་པ་དང་།“འཆད་ཉན”ཞེས་པ་དགེ་སློབ་གཉིས་ཀྱི་བྱ་འགུལ་གྱི་ཐད་ནས་བརྗོད་ཡོད་པས། དུས་རབས་མི་འདྲ་བ་རེ་རེའི་ནང་དུ་བརྗོད་སྟངས་མི་འདྲ་བ་རེ་རེ་བྱུང་ཡོད་པ་རེད། བརྗོད་སྟངས་མི་འདྲ་བ་དེ་དག་རེ་རེ་ལ་གཙིགས་ཆེན་བྱེད་སྟངས་ཀྱི་བརྗོད་བྱའི་ཟུར་མི་འདྲ་བ་རེ་རེ་ཡོད་ཅིང་། ཐ་སྙད་མི་འདྲ་བ་དེ་དག་གིས་དུས་རབས་རེ་རེའི་སློབ་གསོ་བྱེད་སྟངས་མི་འདྲ་བ་རེ་རེ་ཡོད་པས། ཐ་སྙད་མི་འདྲ་བ་དེ་དག་གིས་དུས་རབས་རེ་རེའི་སློབ་གསོ་བྱེད་སྟངས་མི་འདྲ་བ་རེ་རེ་མཚོན་ནུས་ལ། སློབ་གསོ་བྱེད་སྟངས་མི་འདྲ་བ་རེ་རེས་དུས་རབས་དེ་དང་འཚམ་པའི་འཇོན་ཐང་མི་སྣ་མི་འདྲ་བ་གང་མང་ཞིག་སྐྱེད་སྲིང་བྱས་ཡོད་པ་མཚོན་ཐུབ། ཐོས་པའི་སློབ་གསོ་བྱེད་ཐབས་འདིས་སློབ་ཁྲིད་ཀྱི་བྱ་འགུལ་ཧྲིལ་བོའི་ཁྲོད་ནས་སློབ་མའི་སློབ་སྦྱོང་དང་སློབ་མ་གཙོ་གཞིའི་ནང་དོན་དམིགས་གཞིར་བཟུང་ཡོད་པས། སློབ་མའི་འཕེལ་རྒྱས་ལ་བླ་ལྷག་གི་ནུས་པ་ཐོན་ཡོད་ངེས་རེད། དེ་ལྟ་བུའི་ཐོས་པའི་སློབ་གསོ་དེའི་དམིགས་ཡུལ་གཙོ་བོ་ནི་སློབ་མའི་ཐོས་བྱུང་གི་ཤེས་རབ་འཕེལ་རྒྱས་སུ་གཏོང་རྒྱུ་དེ་རེད། དཔེར་ན། རྩིས་འཁོར་ལ་ཆ་རྒྱུས་མེད་པའི་སློབ་མ་ཞིག་ལ་རྩིས་འཁོར་མཚམས་སྦྱོར་བྱས་ཏེ། སློབ་མའི་བློ་ལ་རྩིས་འཁོར་གྱི་སྤྱིའི་ཤེས་བྱ་དང་བྱེ་བྲག་གི་རྩལ་ནུས་ངེས་པར་བྱས་ཚེ། སློབ་མ་དེ་ལ་རྩིས་འཁོར་གྱི་ཤེས་བྱ་ཐོས་པ་བྱས་པའི་ཕན་འབྲས་ཐོན་ཟིན་པ་རེད་ཅེས་བཤད་ཆོག་པ་རེད། འོན་ཀྱང“ཐོས་པ”ཞེས་པའི་སློབ་གསོའི་བྱེད་ཐབས་འདི་འདས་པའི་སྤྱི་ཚོགས་ཀྱི་ནང་དུ་སངས་རྒྱས་ཆོས་ལུགས་རིག་གནས་ཕྱོགས་སུ་བཀོལ་ཁྱབ་ཆེ་བའི་དབང་གིས་ཆོས་ལུགས་ཀྱི་བྱེད་སྒོ་ལྟ་བུ་ཞིག་དང་ཡང་ན་ཆོས་ལུགས་ཀྱི་ཐུན་མོང་མ་ཡིན་པའི་ཐོས་པ་བྱེད་ཐབས་ལྟ་བུ་ཙམ་ཞིག་ལ་གོ་བ་བླངས་པ་ལས་རིག་གཞུང་སྤྱིའི་སློབ་གསོ་བྱེད་ཐབས་ཞིག་དང་བོད་མི་རིགས་ཀྱི་བྱིས་པ་རྣམས་སྐྱེད་སྲིང་བྱེད་པའི་བྱེད་ཐབས་ནུས་ལྡན་ཞིག་ཏུ་གོ་བ་ལེན་མཁན་ཇེ་ཉུང་ནས་ཇེ་ཉུང་དུ་གྱུར་པའི་དབང་གིས་ད་ལྟ་ཕལ་ཆེར“ཐོས་བསམ་སྒོམ་གསུམ་”གྱི་སློབ་ཁྲིད་བྱེད་ཐབས་འདི་བོད་ཀྱི་གནའ་རབས་རིག་གཞུང་ལས་བྱུང་བའི་ཐུན་མོང་མ་ཡིན་པའི་སློབ་ཁྲིད་བྱེད་ཐབས་ཕུན་སུམ་ཚོགས་པ་ཞིག་ཏུ་འགྱུར་རྒྱུ་ལྟ་ཞོག་ཐ་ན་མི་མང་ཆེ་བར་ཆ་རྒྱུས་གཏན་ནས་མེད་པ་ལྟ་བུ་ཞིག་ཏུ་གྱུར་པའི་མཇུག་འབྲས་འདི་བྱུང་བ་རེད་སྙམ།
དེ་བས། “ཐོས་བསམ་སྒོམ་གསུམ”ལ་གོ་བ་ལེན་ཚུལ་མི་འདྲ་ན་ཡང་དོན་དངོས་སུ“ཐོས་བསམ་སྒོམ་གསུམ”ནི་བོད་ཀྱི་སློབ་གསོ་ལག་ལེན་ལས་བྱུང་བའི་སློབ་གསོ་བྱེད་ཐབས་མི་འདྲ་བ་གསུམ་ཡིན་ལ། འདས་པའི་སྤྱི་ཚོགས་ཀྱི་ནང་དུ་བྱེད་ཐབས་འདི་དག་གིས་འདས་པའི་མི་རྣམས་ཀྱི་རིག་གཞུང་ཤེས་བྱའི་སྤུས་ཚད་འཕེལ་རྒྱས་ལ་ཕན་ནུས་ངེས་ཅན་ཞིག་ཐོན་ཡོད་ནའང་ཐོས་པའི་སློབ་གསོ་འདི་ལ་མཚོན་ན། ཐོས་པ་བྱེད་མཁན་གྱི་སློབ་མ་དང་འཆད་མཁན་གྱི་དགེ་རྒན་གཉིས་ཀྱིས“འཆད”དང་ “ཉན”གྱི་བྱ་འགུལ་དེ་ལེགས་འགྲུབ་བྱུང་ཡོད་མེད་ཀྱང་མཐར་གཏུགས་ནས་བཤད་ན། ཐོས་པ་བྱེད་མཁན་གྱི་སློབ་མའི་བློ་ལ་ངེས་ཡོད་མེད་དང་ཐོས་པ་བྱེད་མཁན་ལ་ཕན་ནུས་ཐོན་ཡོད་མེད་ཉག་གཅིག་རེད།
དེ་བས། དགེ་རྒན་བཟང་བོ་ཞིག་ཡིན་མིན་ནི་དགེ་རྒན་དེའི་སློབ་མ་ལ་བལྟས་ན་ཤེས་ཐུབ་ལ། སློབ་མའི་ཡོན་ཏན་གྱིས་དགེ་རྒན་ལ་སློབ་ཁྲིད་བྱེད་ཐབས་ཕུན་སུམ་ཚོགས་པ་ཞིག་ཡོད་མེད་ཤེས་ཐུབ་སྟེ། དགེ་རྒན་ནི་སློབ་མར་ཤེས་བྱ་ཁྲིད་མཁན་ཞིག་ཡིན་པ་མ་ཟད། དེ་བས་ཀྱང་སློབ་སྦྱོང་བྱེད་ཐབས་ཁྲིད་མཁན་ཞིག་དང་མི་ཇི་ལྟར་བྱེད་ཚུལ་ཁྲིད་མཁན་ཞིག་རེད། འདིའི་ཐད་ནས་བཤད་ན་དགེ་རྒན་ལ་སློབ་ཁྲིད་བྱེད་ཐབས་ཕུན་སུམ་ཚོགས་པ་ཞིག་ཡོད་མེད་ནི་སློབ་མའི་འཚོ་གནས་དང་མདུན་ལམ་ལ་ཐད་ཀར་འབྲེལ་བ་ཡོད་པ་དང་། སློབ་མའི་མདུན་ལམ་བརླག་མཁན་གྱི་དགེ་རྒན་ནི་དགེ་རྒན་ངན་པར་བརྩི་ལ། དགེ་རྒན་ངན་པ་ལ་སྔོན་གྱི་བཤད་རྒྱུན་ལས། སློབ་དཔོན་ངན་པ་རོ་ལངས་འདྲ། རོ་ལངས་ངན་པས་རྒྱལ་ཁམས་རྫོད། ཅེས་པ་ནི་ངོ་མ་དོན་ལ་གནས་པ་ཞིག་ཡིན་པས། དགེ་རྒན་ཞིག་ལ་མཚོན་ན། རང་ཉིད་ཡིད་བཞིན་གྱི་ནོར་བུ་ལྟ་བུའི་དགེ་རྒན་ཞིག་བྱེད་རྒྱུ་ཡིན་ནམ་འབྱུང་བོ་རོ་ལངས་ལྟ་བུའི་དགེ་རྒན་ཞིག་བྱེད་རྒྱུ་ཡིན། རང་ཉིད་ཀུན་ལ་ཕན་པའི་དགེ་རྒན་ཞིག་བྱེད་རྒྱུ་ཡིན་ནམ། རྒྱལ་ཁམས་རྫོད་མཁན་གྱི་དགེ་རྒན་ཞིག་བྱེད་རྒྱུ་ཡིན་པ་བཅས་ཀྱི་གཞི་འཛིན་ས་ཉག་གཅིག་ནི་རང་ཉིད་ཀྱི་སློབ་ཁྲིད་བྱེད་ཐབས་སློབ་མ་དང་འཚམ་མིན་ནམ་སློབ་མ་ཡོད་ཚད་དང་འཚམ་མིན། སློབ་མ་ཡོད་ཚད་ཀྱི་སྤུས་ཚད་ཀྱི་ཕྱོགས་སོ་སོ་དང་འཚམ་མིན། ཐོས་པའི་སློབ་གསོའི་སྐབས་སུ་གཙོ་བོ་དགེ་རྒན་རང་ཉིད་ལ་ཤེས་བྱའི་སྤུས་ཚད་དང་། འཆད་ཐབས་ཀྱི་སྤུས་ཚད། སློབ་ཐབས་ཀྱི་སྤུས་ཚད་སོགས་འཛོམས་རྒྱུ་ཤིན་ཏུ་གལ་ཆེ་བ་རེད། སྤྱིར་དགེ་རྒན་གྱི་འཆད་ཐབས་རབ་འབྲིང་ཐ་གསུམ་ལས་སློབ་མའི་བློ་ལ་ངེས་ཚད་རབ་འབྲིང་ཐ་གསུམ་འབྱུང་བཞིན་ཡོད་ན་ཡང་། དོན་དངོས་ལག་ལེན་གྱི་སྟེང་ནས་འཆད་མཁན་གྱི་ཐབས་རབ་འབྲིང་ཐ་གསུམ་ལས་བྱུང་བའི་འབྲས་བུ་དེ་སློབ་མའི་བློ་རིག་རབ་འབྲིང་ཐ་གསུམ་གྱི་སྟེང་དུ་བཙན་འཇོག་བྱེད་བཞིན་ཡོད་ལ། ཁྱད་པར་དུ་དགེ་རྒན་སུ་ཞིག་ཡིན་ན་ཡང་སློབ་འབྲས་བཟང་བའི་སློབ་མ་དེ་དགེ་རྒན་རང་གི་སློབ་ཁྲིད་ཀྱི་འབྲས་བུ་ཡིན་པ་དང་། སློབ་འབྲས་ཞན་པའི་སློབ་མ་དེ་སློབ་མ་རང་ཉིད་རིག་རྟུལ་དང་། ལེ་ལོ་རྣམ་གཡེང་ཅན་ཡིན་པའི་འབྲས་བུ་རེད་ཅེས་སྡོམ་ཚིག་བཟོ་བཞིན་ཡོད་པས། ཕྱོགས་རེ་བའི་ལྟ་ཚུལ་འདི་དག་གིས་དགེ་རྒན་རང་ཉིད་ཀྱི་ཡར་ཐོན་ལ་ཤན་ཤུགས་འབྱུང་ངེས་ཡིན་པ་མ་ཟད། སློབ་གྲོགས་མང་བོ་ཞིག་གི་འཚོ་གནས་དང་མདུན་ལམ་ལ་ཤན་ཤུགས་ཐེབས་བཞིན་ཡོད། འདིའི་ཐད་ནས་གཞིགས་ན། བཤད་རྒྱུན་དུ་“མི་དགུ་བསད་པའི་ལག་དམར་ཞིག་གི་ལག་པ་མཁོ་ཚེ་སྨན་པ་གང་རུང་ཞིག་གི་ལག་པས་ཆོག”པར་བཤད་ཡོད་ལ། དེ་བཞིན་དུ་འབྱུང་འགྱུར་བྱིས་པ་བརྒྱའི་མདུན་ལམ་བརླག་མཁན་གྱི་མི་ཞིག་གི་ལག་པ་མཁོ་ཚེ་དགེ་རྒན་གྱི་ལག་པས་ཆོག་པའི་ཉེན་ཁ་འབྱུང་ཉེན་ཡོད་པས། དགེ་རྒན་རྣམས་ཀྱིས་བསམ་གཞིགས་དང་གཙིགས་ཆེན་བྱེད་རྒྱུ་ཧ་ཅང་གལ་ཆེ་བ་རེད་སྙམ།
དེ་བས། དགེ་རྒན་གྱིས་རྒྱུན་དུ་རང་གི་སློབ་ཁྲིད་བྱེད་ཐབས་དེ་སློབ་མ་གང་དག་གི་བློ་དང་འཚམ་པ་དང་སློབ་མ་གང་དག་གི་བློ་དང་ད་དུང་མི་འཚམ་པར་མཉམ་འཇོག་བྱེད་དགོས་པ་མ་ཟད། ཁྱད་པར་དུ་སློབ་འབྲས་ཞན་པ་དང་། བསླབ་བྱ་དེ་ལ་དགའ་སྣང་མེད་མཁན་གྱི་སློབ་གྲོགས་རྣམས་ཀྱི་བློ་དང་འཚམ་མིན་ལ་མཉམ་འཇོག་བྱེད་དགོས། ནང་སྒོས་སུ་སློབ་གྲོགས་དེ་དག་གི་སྤུས་ཚད་ཀྱི་ཕྱོགས་སོ་སོ་དང་འཚམ་མིན་ལ་མཉམ་འཇོག་བྱེད་རྒྱུ་ནི་སློབ་མའི་མདུན་ལམ་ལ་རག་ལས་ཡོད་པ་དང་། དགེ་རྒན་རང་ཉིད་ཀྱི་མདུན་ལམ་ལ་ཡང་རག་ལས་པའི་བྱ་བ་གལ་ཆེན་ཞིག་ཏུ་གྱུར་དང་འགྱུར་བཞིན་ཡོད་དེ། ཤེས་ཡོན་དཔལ་འབྱོར་དུས་རབས་སུ་བྱ་བའི་བཟང་ངན་ནི་ཐོན་འབྲས(效益)མཐོ་དམན་ཐག་གཅོད་བཞིན་ཡོད་པ་ལྟར། དགེ་རྒན་བཟང་ངན་ཡང་སློབ་མ་སྐྱེད་སྲིང་བྱས་པའི་མཇུག་འབྲས་ཀྱིས་ཐག་གཅོད་པ་དང་། ཐ་ན་དགེ་རྒན་གྱི་ལས་འབྱོར་དེ་སློབ་མས་འདེམ་དགོས་པའི་དུས་སྐབས་གསར་བ་ཞིག་ལ་མྱུར་དུ་ཐོན་ངེས་རེད། དཔེར་ན། དགེ་རྒན་བཀྲ་ཤིས་ཀྱི་ས་རྒྱུས་སློབ་ཁྲིད་དེ་སློབ་མ་སྐོར་ཞིག་དང་འཚམ་ན་ཡང་སློབ་མ་སྐོར་ཞིག་དང་མ་འཚམ་ན་ས་རྒྱུས་སློབ་ཁྲིད་ལ་དགའ་སྣང་མེད་པར་གྱུར་ཚེ། བློ་ལ་ངེས་རྒྱུ་ལྟ་ཞོག་ཐ་ན་ས་རྒྱུས་སློབ་ཁྲིད་ལ་དགའ་སྣང་མེད་པར་གྱུར་ཚེ། བློ་ལ་ངེས་རྒྱུ་ཅི་ཡང་མེད་པའི་སློབ་མ་དེ་དག“རིག་རྟུལ”ཡིན་ནམ། དགེ་རྒན་རང་ཉིད་ཁྲིད་ཐབས་ལ་མི་མཁས་པའི་དགེ་རྟུལ་ཡིན། སློབ་མ་ཚོས་དགེ་རྟུལ་དེ་དག་ལ་དགའ་བསུ་ཐོབ་རྒྱུ་རེད་དམ་མ་རེད། མ་མཐའ་ཡང་དགེ་རྒན་གྱི་སློབ་ཁྲིད་བྱེད་ཐབས་དང་མི་འཚམ་པའི་སློབ་མ་ཚོས་དགའ་བསུ་བྱེད་རྒྱུ་ཨེ་རེད། གལ་ཏེ་སློབ་གྲོགས་ཕལ་ཆེ་བའི་འཕེལ་རྒྱས་དང་མི་འཚམ་པའམ་སློབ་མ་སྐོར་ཞིག་གིས་དགའ་བསུ་མི་ཐོབ་པའི་དགེ་རྒན་དེ་དག་ལ་སྤྱི་ཚོགས་དང་ཁྱིམ་བདག་ཕལ་ཆེ་བས་ཀྱང་དགའ་བསུ་ཐོབ་དཀའ་བས། དགེ་རྒན་གྱི་ཤེས་བྱའི་སྤུས་ཚད་དང་། བསམ་བློ་ཀུན་སྤྱོད་ཀྱི་སྤུས་ཚད། ཆེད་ལས་རྩལ་ནུས་ཀྱི་སྤུས་ཚད་སོགས་ནི་སློབ་མ་རེ་རེའི་འཚོ་གནས་དང་མདུན་ལམ་ལ་རག་ལས་ཡོད་ལ། དགེ་རྒན་རང་ཉིད་ཀྱི“ཁ་ཕོར་”ལའང་རག་ལས་པའི་བྱ་བ་གལ་ཆེན་ཞིག་ཡིན་པས། སྤྱི་ཚོགས་ཧྲིལ་བོས་གཙིགས་ཆེན་བྱེད་དགོས་པ་ཞིག་རེད་སྙམ། དགེ་རྒན་ཚད་ལྡན་ཞིག་ཡིན་མིན་གྱི་ཐད་ནས་བོད་ཀྱི་སྲོལ་རྒྱུན་རིག་གནས་ལས་འདི་ལྟར་བཤད་ཡོད་དེ།“①ཀུན་སྤྱོད་མི་གཙང་བ་དང་།②ཐོས་པ་ཉུང་བ།③གཞུང་ལུགས་ལ་མི་མཁས་པ།④སློབ་མ་ལ་ཕན་སེམས་མེད་པ།⑤ང་རྒྱལ་ཆེ་བ།⑥དུས་སུ་མི་འདོམས་པ།⑦ཡང་ཡང་འཆད་པར་སུན་སྣང་ཅན།⑧སློབ་མའི་རྒྱུད་ཚོད་དང་མཐུན་པར་འཆད་མི་མཁས་པ་བཅས་འཆད་མཁན་གྱི་སྐྱོན་བརྒྱད” ཅན་གྱི་དགེ་རྒན་ནི་ངོ་མ་ཕྱིས་པའི་མདུན་ལམ་བརླག་མཁན་ཤ་སྟག་ཡིན་ལ། དེ་ལས་ཀྱང་གཙོ་བོ་སློབ་མའི་རྒྱུད་ཚོད་དང་མཐུན་པར་འཆད་མཁས་མིན་ནི་དགེ་རྒན་གྱི་ཚད་གཞི་གལ་ཆེན་ཞིག་ཡིན་པས། གལ་ཏེ་སློབ་མའི་རྒྱུད་ཚོད་དང་མཐུན་པར་འཆད་མི་མཁས་ཚེ་དགེ་རྒན་དེ་ཐོས་པ་ཇི་འདྲ་ཆེ་ཡང་ཁྱི་ལ་བལ་ཡོད་པ་ལྟར་སློབ་མར་ཕན་ཐོགས་དཀའ་བས། འཆད་ལ་མཁས་མིན་ནི་དགེ་རྒན་གྱི་སྐྱོན་བརྒྱད་པོ་དེ་ལས་ལྡོག་ན་དགེ་རྒན་གྱི་ཡོན་ཏན་བརྒྱད་ཡིན་པས། རང་ཉིད་ལ་ཡོན་ཏན་བརྒྱད་པོ་དེ་དག་ཚང་མིན་དང་གལ་ཏེ་མི་ཚང་ན་ཇི་ལྟར་ཚང་བའི་ཐབས་ལ་འབད་པ། ཡོན་ཏན་དེ་དག་ཚང་བའི་དགེ་རྒན་ལ་སློབ་སྦྱོང་བྱེད་རྒྱུ་བཅས་ནི་དགེ་རྒན་རང་ཉིད་འཐུས་ཚང་དང་གོང་འཕེལ་དུ་འགྲོ་བའི་མན་ངག་ཧ་ཅང་གལ་ཆེ་བ་ཞིག་རེད། གོང་དུ་བཤད་པའི་ཡོན་ཏན་དེ་དག་ལས་ཀྱང་ཆེས་གལ་ཆེ་བ་ནི་འཆད་ཚུལ་ཡིན་པས། སྔོན་བྱོན་མཁས་པ་རྣམས་ཀྱི་ཉམས་མྱོང་ཕུན་སུམ་ཚོགས་པ་སྤྱི་སྡོམ་བྱས་ཡོད་པ་འདི་ལྟར། འཆད་པའི་སྐད་ཀྱི་ངག་སྒྲ་གདངས་ཀྱི་མཐོ་དམའ་དང་འཇམ་རྩུབ་ཇི་ལྟར་བྱ་བ། སློབ་ཁྲིད་ཀྱི་སྔོན་འགྲོར་དགོས་དོན་དང་དམིགས་ཡུལ་བཤད་ནས་སློབ་མ་ལ་སྤྲོ་བ་དང་ཡིད་ཆེས་བསྐྱེད་པ། འཆད་བྱའི་གཞུང་དང་སློབ་ཚན་དེའི་སྤྱིའི་དོན་བཤད་ན་གཞུང་དོན་རགས་ཙམ་ཁོང་དུ་ཆུད་པར་བྱེད་པ། གཞུང་དོན་དངོས་གཞི་འཆད་པའི་སྐབས་འགྲེལ་བཤད་རྒྱས་བསྡུས་སློབ་མ་དང་འཚམ་ལ་དོན་འདུས་ཤིང་། ཚིག་ཉུང་བ། དོན་གསལ་བ། བརྗོད་བདེ་བ། འཛིན་སླ་བ། གོ་བདེ་བ་བཅས་ཀྱི་ཁྱད་ཆོས་དང་ལྡན་པ། སློབ་མའི་བློ་ཚོད་དང་འཚམ་པའི་སྒོ་ནས་མིང་དང་རྣམ་དབྱེ་ཚིག་ཕྲད་ཀྱི་འབྲེལ་བ་འོས་མཚམ་རེ་མཚམས་སྦྱོར་བྱེད་དགོས་ལ། གལ་ཏེ་ལོ་ན་མ་སོན་པའི་བྱིས་པ་ལ་ཁྲིད་པའི་དབང་དུ་བཏང་ན་ཐོག་མར་བརྡ་སྤྲོད་གཞུང་ལུགས་ཀྱི་ཆོས་ཉིད་ལྟར་ཁྲིད་པ་ལས། རྒྱུན་བཀོལ་གྱི་སྐད་ཆ་ཤོད་སྟངས་ཀྱི་སྣང་ཚུལ་ནས་མགོ་བརྩམས་ཏེ་སློབ་ཁྲིད་བྱས་ན་ཕན་འབྲས་འབྱུང་སླ་བ་ཉམས་མྱོང་ཚད་མ་ལགས་པས། མདོར་ན། ཐོག་མར་གཞུང་ལུགས་ལྟར་སྐད་ཆ་བཤད་སྟངས་སྦྱང་བ་ལས། སྐད་ཆ་བཤད་སྟངས་ཀྱི་སྣང་ཚུལ་ནས་མགོ་བརྩམས་ཏེ་སྐད་ཆའི་ནུས་པ་སྐྱེད་སྲིང་བྱས་ན་ཕན་འབྲས་འབྱུང་བ་གསལ་བཤད་བྱས་ཡོད། དེ་ཡང་འཆད་ཚུལ་གྱི་སྐྱོན་བཅོ་བརྒྱད་སྤངས་ཏེ། སྐབས་སུ་བབས་པའི་དོན་འཆད་དགོས་པ། མ་བབས་པའི་དོན་མི་འཆད་པ། གསལ་བར་འཆད་པ། དཀའ་གནད་གསལ་བོར་བཀྲོལ་བ། རྒྱས་བསྡུས་འཚམ་པ། གོ་རིམ་མ་འཁྲུགས་པ། སྒྲ་དག་ཅིང་ཚིག་གསལ་བ། སློབ་ཁྲིད་ཧ་ཅང་མགྱོགས་དྲགས་པ་དང་དལ་དྲགས་པ་མ་ཡིན་པར་མགྱོགས་དལ་རན་པ། སློབ་ཐུན་རེ་རེའི་སྔ་ཕྱི་མཚམས་ལེགས་པར་སྦྱར་བ། དཔེ་དོན་སྦྱར་ནག་གོ་བ་སྐྱེ་སླ་བ། སློབ་ཁྲིད་ལ་སྤྲོ་བ་རྒྱས་པའི་ཕྱིར་སྐབས་སྐབས་སུ་འབྲེལ་ཡོད་ཀྱི་གཏམ་རྒྱུད་སྦྱོར་མཁས་པ། དོགས་སློང་དང་དྲི་བ་ཅི་རིགས་ཀྱི་སྒོ་ནས་སློབ་མའི་བློ་སྒོ་འབྱེད་མཁས་པ་སོགས་ཀྱི་བྱེད་ཐབས་འདི་དག་ནི་བོད་ཀྱི་སློབ་གསོ་ལག་ལེན་ལས་བྱུང་བའི་ཉམས་མྱོང་རིན་ཐང་ལྡན་པ་རྣམས་ཡིན་ལ། བྱེད་ཐབས་འདི་དག་ལ་ཕྱི་ནས་བལྟས་མ་ཐག་ཏུ་དཔེ་ངོས་ཤེས་བྱ་སློབ་མ་ཇི་ལྟར་འཆད་ཐབས་ཙམ་གཙོ་བོར་འཆད་པའི་སྣང་ཚུལ་ཞིག་མངོན་སྲིད་ཀྱང་། དོན་ངོ་མའི་སྟེང་ནས་བཤད་ན་བོད་གནའ་རབས་ཀྱི་ཐོས་བྱུང་གི་སློབ་གསོ་བྱེད་ཐབས་འདིས་གཙོ་བོ་ཐོས་པར་བྱ་བའི་ཤེས་བྱ་དེ་སློབ་མའི་བློ་ལ་ངེས་པར་བྱེད་རྒྱུ་དེ་ཡིན་ནའང་། དེ་དང་མཉམ་དུ་སློབ་ཐུན་རེ་རེར་བསམ་བློའི་སྤུས་ཚད་དང་། ཡིད་ཆེས་ཀྱི་སྤུས་ཚད། ཀུན་སྤྱོད་ཀྱི་སྤུས་ཚད། རྩལ་ནུས་ཀྱི་སྤུས་ཚད་སོགས་ལ་ཡང་གཙིགས་ཆེན་བྱས་ཡོད་ཚུལ་སློབ་གསོ་དེའི་ལག་ལེན་གྱིས་ར་འཕྲོད་གསལ་བོ་བྱེད་ཐུབ།
གཉིས། བསམ་བྱུང་གི་སློབ་གསོ་བྱེད་ཐབས།
བསམ་བྱུང་གི་སློབ་གསོ་བྱེད་ཐབས་ནི་སློབ་མའི་བསམ་གཞིགས་ཀྱི་ནུས་པ་སྐྱེད་སྲིང་བྱེད་པའི་ཞིབ་འཇུག་རང་བཞིན་གྱི་སློབ་ཁྲིད(研究性教学)བྱེད་ཐབས་ཕུན་སུམ་ཚོགས་པ་ཞིག་ཡིན་ལ། མི་ཆེས་མང་བོ་ཞིག་གིས་བསམ་བྱུང་སློབ་གསོ་བྱེད་ཐབས་དེ་མཐོ་འབྲིང་ཡན་ཆད་ཀྱི་བྱ་བ་ཞིག་ཡིན་པར་འདོད་དེ། སློབ་གྲྭ་ཆུང་འབྲིང་གི་སློབ་གསོའི་ཁྲོད་དུ་བསམ་བྱུང་ཞིབ་འཇུག་རང་བཞིན་གྱི་སློབ་ཁྲིད་བྱེད་ཐབས་དེ་སྣང་མེད་དུ་འཇོག་བཞིན་ཡོད།
ངས་བལྟས་ན། བསམ་བྱུང་གི་སློབ་གསོ་བྱེད་ཐབས་སམ་ཞིབ་འཇུག་རང་བཞིན་གྱི་སློབ་ཁྲིད་བྱེད་ཐབས་ཀྱི་དམིགས་ཚད་གཙོ་བོ་ནི་སློབ་མའི་བསམ་གཞིགས་ནུས་པ་སྐྱེད་སྲིང་བྱེད་རྒྱུ་དེ་ཡིན་ལ། མིའི་བསམ་གཞིགས་ནུས་པ་དེ་ཡང་བྱིས་པ་ཆུང་དུས་ནས་ནར་སོན་པའི་གོ་རིམ་གྱི་ཁྲོད་ནས་ཆགས་དགོས་ཏེ། ཨེ་ཏི་སིན(爱迪生)གྱིས“གལ་ཏེ་ལོ་ན་ཕྲ་དུས་བསམ་གཞིགས་གཏོང་རྒྱུ་མ་བསླབ་ན། མི་ཚེ་གང་བོར་བསམ་བློ་གཏོང་མི་ཤེས་པ་ཡིན།”ཞེས་བཤད་པ་ནི་བསམ་བྱུང་སློབ་གསོའི་ཐད་ཀྱི་ལེགས་བཤད་ཅིག་རེད་སྙམ།
བསམ་བྱུང་གི་སློབ་གསོ་བྱེད་ཐབས་ཀྱིས་བསམ་བྱའི་དོན་དེ་ཐག་ཆོད་པའི་གོ་རྟོགས་རྙེད་པ་དང་མཉམ་དུ་མིའི་བསམ་གཞིགས་ཀྱི་ནུས་པ་སྐྱེད་སྲིང་བྱེད་པ་དང་། འཆད་མཁན་དགེ་རྒན་གྱིས་དངོས་པོ་གང་ཞིག་མཚམས་སྦྱོར་བྱེད་པའི་གོ་རིམ་གྱི་ཁྲོད་ནས་གཙོ་བོ་སློབ་མའི་བསམ་གཞིགས་ཀྱི་ནུས་པ་སྐྱེད་སྲིང་བྱས་ཏེ། དྲི་བ་མང་བོ་འདོན་པ་དང་དྲི་བ་དེ་དག་སློབ་མ་རང་གིས་ཐག་གཅོད་པའི་ཁྲོད་དུ་ཐེ་ཚོམ་སྣ་ཚོགས་སེལ་ཏེ་ཕུ་ཐག་ཆོད་པའི་བསམ་བློ་ཆགས་རྒྱུ་དེ་རེད། སློབ་གྲོགས་མང་བོ་ཞིག་གི་ལྟ་ཚུལ་ལ་ངེས་བརྟན་མེད་པ་དང་རང་ཚུགས་མི་ཐུབ་པ། རང་ཉིད་ལ་ཡིད་ཆེས་མེད་པ་སོགས་ནི་གཙོ་བོ་བསམ་བྱུང་གི་སློབ་གསོ་བྱེད་ཐབས་འདིར་གཙིགས་ཆེན་མ་བྱས་པའི་མཇུག་འབྲས་ཤ་སྟག་རེད། དཔེར་ན། དགེ་རྒན་གྱིས་སློབ་ཆུང་སློབ་མར་རང་རྒྱལ་ལ་མི་རིགས་དུ་ཡོད་ཅེས་དྲིས་ཚེ། སློབ་གྲོགས་མང་བོ་ཞིག་གིས་རང་རྒྱལ་ལ་མི་རིགས་ང་དྲུག་ཡོད་ཅེས་བཤད་ངེས་རེད། དེ་ནས་དགེ་རྒན་གྱིས་ཡ་མཚར་བའི་ཚུལ་གྱིས“ཨ་མི་རིགས་ང་དྲུག་ཡོད་དམ་”ཞེས་དྲིས་ཚེ་སློབ་མ་ཁ་ཅིག་གིས་ང་ལྔ་ཡོད། ལྔ་བཞི་ཡོད……སོགས་མང་བོ་བཤད་པ་ལྟ་བུ་རེད། དེ་ནི་གཙོ་བོ་བསམ་བྱུང་གི་སློབ་གསོ་ལ་གཙིགས་ཆེན་མ་བྱས་པས། ཐེ་ཚོམ་ཆོད་པའམ་ཐག་ཆོད་པའི་སློབ་གསོ་ལ་བརྟེན་ནས་ཐོབ་པའི་བསམ་བྱུང་གི་ཤེས་ནུས་སྤུས་ཚད་སྐྱེས་སྲིང་བྱས་པ་མི་འདང་བའི་མཚོན་རྟགས་གསལ་བོ་ཞིག་རེད། ངས་བལྟས་ན་བསམ་བྱུང་ཞིབ་འཇུག་རང་བཞིན་གྱི་སློབ་ཁྲིད་བྱེད་ཐབས་འདི་ནི་བོད་ཀྱི་བཤད་གྲྭ་ཁག་ན་དར་རྒྱས་ཤིན་ཏུ་ཆེ་ན་ཡང་ཆེས་ཕུལ་ཏུ་བྱུང་བའི་སློབ་གསོ་བྱེད་ཐབས་འདི་བསམ་གཞིགས་དང་། ཞིབ་འཇུག སྤྱི་སྡོམ་བྱས་ཏེ་བོད་ཀྱི་རིག་གནས་སློབ་གསོ་དང་ཁྱད་པར་དུ་བོད་སྤྱི་ཚོགས་འཕེལ་རྒྱས་དང་།ནང་སྒོས་སུ་བོད་རིགས་ཀྱི་སློབ་མ་ཡོད་ཚད་ཀྱི་སྤུས་ཚད་འཕེལ་རྒྱས་དང་སློབ་མ་ཡོད་ཚད་ཀྱི་སྤུས་ཚད་ཀྱི་ཕྱོགས་སོ་སོ་འཕེལ་རྒྱས་ཀྱི་ཐད་ལ་བཀོལ་ཚད་ཤིན་ཏུ་མི་འདང་བ་རེད་སྙམ།
བསམ་བྱུང་གི་སློབ་གསོ་བྱེད་ཐབས་ཀྱིས་བསམ་བྱའི་ཕྱོགས་ཀྱི་ཐེ་ཚོམ་མང་པོ་ཞིག་བྱ་དངོས་ཕན་ཚུན་བསྡུར་བ་དང་། ཕན་ཚུན་དབྱེ་ཞིབ།ཚོད་ལྟ། བརྟག་དཔྱད་ཞིབ་འཇུག་གི་བྱེད་ཐབས་གང་མང་བརྒྱུད་དེ་བྱ་དངོས་དེ་དག་གི་ཐུན་མོང་གི་ཁྱད་ཆོས་དང་། ཐུན་མོང་མ་ཡིན་པའི་ཁྱད་པར་སོགས་ཀྱི་དབྱེ་ཐག་ཆོད་པར་བྱེད་ན་ཡིན་ལ། ཁྱད་པར་དུ་བསམ་བྱུང་གི་སློབ་གསོ་བྱེད་ཐབས་ལ་སློབ་མའི་གཙོ་གཞིའི་ནུས་པ་འབུར་དུ་ཐོན་པའི་ཁྱད་ཆོས་ཡོད་པས། དགེ་རྒན་གྱིས་སྣེ་ཁྲིད་དང་ཕྱོགས་སྟོན་གྱི་ནུས་པ་འདོན་པ་ལས་གཞན་བསམ་བྱུང་ཞིབ་འཇུག་གི་འགན་ཁུར་ཡོད་ཚད་སློབ་མས་ཁུར་དགོས་ལ། སློབ་མ་ཁེར་རྐྱང་གི་ཞིབ་འཇུག་དང་། རེ་གཉིས་ཀྱི་ཞིབ་འཇུག ཐུན་མོང་གི་ཞིབ་འཇུག་སོགས་སྣ་ཚོགས་ཡོད་ལ། བོད་སྲོལ་རྒྱུན་རིག་གནས་ཀྱི་རྩོད་གྲྭའི་སྔ་རྒོལ་ཕྱི་རྒོལ་རྩོད་པ་བྱེད་པའི་སློབ་གསོ་བྱེད་ཐབས་འདི་ནི་གཙོ་བོ་ཐེ་ཚོམ་གྱི་སྒྲོ་འདོགས་གཅོད་པའི་བསམ་བྱུང་གི་སློབ་གསོ་བྱེད་ཐབས་ཀྱི་རྣམ་པ་ཕུན་སུམ་ཚོགས་པ་ཞིག་ཡིན་པས། སློབ་གསོ་བྱེད་ཐབས་འདིས་སློབ་མའི་བསམ་བྱུང་གི་ཤེས་རབ་མཐོར་འདེགས་གཏོང་བཞིན་ཡོད་པ་མ་ཟད། ཆུང་དུས་ནས་མིའི་བསམ་གཞིགས་ཀྱི་ནུས་པ་སྐྱེད་སྲིང་བྱེད་པར་ཕན་ནུས་ཁྱད་པར་ཅན་ཞིག་འདོན་བཞིན་ཡོད་པས། སློབ་ཁྲིད་བྱེད་ཐབས་འདི་ལ་སྔོན་གྱི་མཁས་པས“དམ་ཆོས་འོད་ཟེར་མ”ཞེས་བརྗོད་པ་ནི་ངོ་མ་དོན་ལ་གནས་པ་ཞིག་ཡིན་མོད། ཡིན་ནའང་ད་ལྟ་གནའ་རབས་སུ་ཡོད་པའི་བསམ་བྱུང་ཞིབ་འཇུག་རང་བཞིན་གྱི་སློབ་གསོ་བྱེད་ཐབས་སྣང་མེད་དུ་འཇོག་པ་དང་འཛམ་གླིང་རང་བཞིན་དུ་སོ་མ་དར་བཞིན་པའི་ཞིབ་འཇུག་རང་བཞིན་གྱི་སློབ་ཁྲིད་བྱེད་ཐབས(研究性教学)ལ་ཡང་གཙིགས་ཆེན་མི་བྱེད་པ་ནི“གནའ་བཟང་དེང་སྤྱོད་དང་ཕྱི་བཟང་ཀྲུང་སྤྱོད”ཅེས་པའི་དགོངས་དོན་ལག་བསྟར་མཐིལ་ཕྱིན་བྱས་པ་མི་འདང་བའི་མཚོན་རྟགས་ཡིན་ལ། ཁྱད་པར་དུ་མི་སྐོར་ཞིག་གིས་གང་ཞིག“གནའ་བཟང”ཡིན་པ་ངོས་ཟིན་མེད་ལ། མི་སྐོར་ཞིག་གིས་གང་ཞིག“དེང་སྤྱོད”བྱེད་རྒྱུའི་ཐད་ལ་ངོས་ཟིན་ཆེས་ཞན་པ་འདིས་ཀྱང་མི་རིགས་ཀྱི་འཕེལ་རྒྱས་དང་བྱིས་པའི་སྤུས་ཚད་ལ་ཤན་ཤུགས་ཆེན་པོ་ཐེབས་དང་ཐེབས་བཞིན་ཡོད་པ་རེད་སྙམ།
གསུམ། སྒོམ་བྱུང་གི་སློབ་གསོ་བྱེད་ཐབས།
སྒོམ་བྱུང་གི་སློབ་གསོ་བྱེད་ཐབས་ནི་ཐོས་བྱུང་དང་བསམ་བྱུང་གི་སློབ་གསོ་བྱེད་ཐབས་ལ་བརྟེན་ནས་ཐེ་ཚོམ་གྱི་སྒྲོ་འདོགས་ཆོད་ཅིང་ངེས་པ་རྙེད་པའི་དོན་དེ་ཉིད་རིགས་པས་དཔྱད་པ་དང་འཇོག་པ་ཅི་རིགས་ཀྱི་སྒོ་ནས་ཡང་ཡང་འདྲིས་པའམ་གོམས་པར་བྱེད་པའི་སློབ་གསོ་བྱེད་ཐབས་ཐུན་མོང་མ་ཡིན་པ་ཞིག་རེད། སློབ་གསོ་བྱེད་ཐབས་འདིའི་ཁྱད་ཆོས་གཙོ་བོ་ནི་དཔེར་ན་སློབ་མའི་བསམ་བློ་དཔྱད་གཞི་གཅིག་གི་སྟེང་དུ་བསྡུ་བའམ་བློ་སེམས་རྩེ་གཅིག་གི་བསམ་བློ་སྦྱོང་བརྡར་བྱེད་པར་ཐུན་མོང་མ་ཡིན་པའི་ཁྱད་ཆོས་ཡོད་པར་མ་ཟད། བློ་ཁ་ནང་དུ་ཕྱོགས་ནས་རང་གི་བསམ་བློ་དང་ཀུན་སྤྱོད་དག་ཐེར་གྱི་ནུས་པ་སྐྱེད་སྲིང་བྱེད་པའི་སློབ་གསོ་བྱེད་ཐབས་ཁྱད་པར་ཅན་ཞིག་ཀྱང་ཡིན་པས། བསམ་བློ་བདེ་ཐང་སློབ་གསོའི་མ་ལག་གལ་ཆེན་ཞིག་ཀྱང་རེད། ཤེས་ཡོན་དཔལ་འབྱོར་གྱི་དུས་རབས་ནང་དུ་སེམས་ཁམས་བདེ་ཐང་སློབ་གསོ་ནི་སློབ་གསོའི་རྩ་བ་ཡིན་པར་མ་ཟད། བདེ་ཐང་གི་འབྱུང་རྩ་ཉག་གཅིག་རེད། ཚད་ངེས་ཅན་ཞིག་གི་ཐད་ནས་བཤད་ན། སེམས་ཁམས་ཀྱི་ནད་རིགས་ནི་དུས་རབས་ཉེར་གཅིག་པའི་ན་ཚ་རེད་ཅེས་བཤད་ཆོག་ཆོག་རེད་ལ། དུས་རབས་ཉེར་གཅིག་པའི་སེམས་ཀྱི་ན་ཚ་དེ་གློ་བུར་དུ་ཕྱིར་མངོན་པ་ལྟ་བུ་ཞིག་ཡིན་ན་ཡང་།དོན་ངོ་མས་བཤད་ན་སེམས་ཀྱི་ན་ཚ་དེ་ཡང་མི་ཞིག་གི་ཚེ་སྲོག་དང་གཅིག་ཏུ་འབྲེལ་ཡོད་པ་ཞིག་ཡིན་ཏེ། མི་ཞིག་སྐྱེས་མ་ཐག་པ་ནས་ན་ཚ་དེ་ཡང་མགོ་བརྩམས་པ་ཡིན་ལ། མི་ཞིག་ནར་སོན་པའི་གོ་རིམ་ནི་ན་ཚ་དེ་རྒྱས་པའི་གོ་རིམ་ཡིན་པས། གལ་ཏེ་བདེ་ཐང་གི་མི་ཞིག་ཆགས་དགོས་ན་བྱིས་པ་ཆུང་དུས་ནས་བདེ་ཐང་སློབ་གསོ་ལ་གཙིགས་ཆེན་དང་སེམས་ཀྱི་ན་ཚ་དེ་སྔོན་འགོག་བྱེད་དགོས། ཐུན་མོང་མ་ཡིན་པའི་སློབ་གསོ་བྱེད་ཐབས་འདིས་རང་གི་བསམ་བློར་རང་གིས་གཙང་སྦྲ་དང་རང་གི་བསམ་བློ་རང་གིས་དག་ཐེར། རང་གི་བསམ་བློ་རང་གིས་བཅིངས་འགྲོལ་བཅས་བྱེད་པའི་ཁྱད་ཆོས་ཡོད་པ་མ་ཟད། རང་གི་བསམ་བློ་རང་གིས་བདེ་ཐང་གི་ཕྱོགས་དང་། ཆེད་ལས་ཀྱི་ཕྱོགས་ལ་གང་འདོད་འདོད་དུ་བསྒྱུར་བའམ་གནས་ཐུབ་པའི་བསམ་བློའི་སྤུས་ཚད་འཕེལ་རྒྱས་ལ་ཐུན་མིན་གྱི་ནུས་པ་འདོན་ཐུབ། དེ་བས། ཐོས་བསམ་གྱིས་སྒྲོ་འདོགས་ཆོད་པའི་ཤེས་རབ་དེ་རང་གི་བསམ་བློ་ཞིག་དང་རང་གི་རྩལ་ནུས་ཞིག་ཏུ་སྒྱུར་བྱེད་ཀྱི་སློབ་གསོ་བྱེད་ཐབས་ཐུན་མོང་མ་ཡིན་པ་ཞིག་རེད་ཅེས་བཤད་ཆོག
བཞི། ཐོས་བསམ་སྒོ་གསུམ་ཡ་མ་བྲལ་བའི་སློབ་གསོ་བྱེད་ཐབས།
སྤྱིར་ཐོས་བསམ་སྒོ་གསུམ་གྱི་སློབ་གསོ་བྱེད་ཐབས་ལ་བརྟེན་ནས་རིམ་བཞིན་ཐོས་བྱུང་གི་ཤེས་རབ་དང་བསམ་བྱུང་གི་ཤེས་རབ། སྒོམ་བྱུང་གི་ཤེས་རབ་གསུམ་སྐྱེད་སྲིང་བྱེད་ཐུབ་པར་མ་ཟད། ཤེས་རབ་དེ་དག་ཐོབ་པའི་གོ་རིམ་གྱི་ཁྲོད་ནས་མིའི་ཤེས་བྱའི་སྤུས་ཚད་དང་།རྩལ་ནུས་ཀྱི་སྤུས་ཚད། བསམ་བློ་ཀུན་སྤྱོད་ཀྱི་སྤུས་ཚད་སོགས་སྐྱེད་སྲིང་བྱེད་ཐུབ་ལ། སློབ་གསོ་བྱེད་ཐབས་དེ་དག་ཀྱང་ཐོག་མར་ཐོས་པ་དང་། དེ་ལ་བརྟེན་ནས་བསམ་པ། བསམ་པ་ལ་བརྟེན་ནས་སྒོམ་པའི་སློབ་གསོ་བྱེད་ཐབས་བེད་སྤྱོད་བྱེད་པའི་གོམས་སྲོལ་ཡོད་ནའང་བྱེ་བྲག་གི་ཤེས་བྱའི་གནས་གཞན་དང་གཞན་གྱི་ཕྱོགས་སུ་བེད་སྤྱད་ཚེ། ཐོས་བསམ་སྒོམ་གསུམ་གྱི་སློབ་གསོ་བྱེད་ཐབས་ཡ་མ་བྲལ་བར་བེད་སྤྱོད་བྱེད་དགོས་ཏེ། དཔེར་ན། བསམ་བློ་ཀུན་སྤྱོད་ཀྱི་སློབ་གསོ་ལྟ་བུ་ལ་མཚོན་ན། ཐོག་མར་ཐོས་པ་ལ་བརྟེན་ནས་བསམ་བློ་ཀུན་སྤྱོད་ཕྱོགས་ཀྱི་ཤེས་བྱ་བློ་ལ་ངེས་པ་དང་། བློ་ལ་ངེས་པའི་ཀུན་སྤྱོད་ཀྱི་ཤེས་རབ་དེའི་རྨང་གཞིའི་སྟེང་དུ་ཀུན་སྤྱོད་དེ་དག་གི་ངོ་བོ་དང་། དབྱེ་བ། ཀུན་སྤྱོད་བསམ་བློ་གོམས་པར་བྱས་པ་ལ་བརྟེན་ནས་རང་གི་བསམ་བློ་ཞིག་དང་རང་གི་ཀུན་སྤྱོད་ཅིག་ཏུ་གྱུར་ཚེ་ཀུན་སྤྱོད་སློབ་གསོ་དེའི་དམིགས་ཚད་ལ་ཐོན་པ་ཡིན་པས། མིག་སྔར་ཐོས་པའི་སློབ་ཁྲིད་བྱེད་ཐབས་གཙོ་ལ་བསམ་པའི་སློབ་ཁྲིད་བྱེད་ཐབས་སྣང་མེད་དུ་འཇོག་པ་དང་། བསམ་པའི་སློབ་ཁྲིད་བྱེད་ཐབས་གཙོ་ལ་ཐོས་པའི་སློབ་ཁྲིད་བྱེད་ཐབས་སྣང་མེད་དུ་འཇོག་པ། ཐོས་པའི་སློབ་ཁྲིད་བྱེད་ཐབས་གཙོ་ལ་སྒོམ་པའི་སློབ་ཁྲིད་བྱེད་ཐབས་སྣང་མེད་དུ་འཇོག་པ། སྒོམ་པའི་སློབ་ཁྲིད་བྱེད་ཐབས་གཙོ་བས་ཐོས་པའི་སློབ་ཁྲིད་བྱེད་ཐབས་སྣང་མེད་དུ་འཇོག་པ། བསམ་པའི་སློབ་ཁྲིད་བྱེད་ཐབས་གཙོ་ལ་སློབ་ཁྲིད་བྱེད་ཐབས་སྣང་མེད་དུ་ལུས་པ། སྒོམ་པའི་སློབ་ཁྲིད་བྱེད་ཐབས་གཙོ་ལ་བསམ་པའི་སློབ་ཁྲིད་བྱེད་ཐབས་སྣང་མེད་དུ་འཇོག་པ་སོགས་ཀྱི་དབང་གིས་དཔེ་ངོས་ཤེས་བྱ་ཡོད་ལ་བློ་ཐག་ཆོད་པའི་གོ་རྟོགས་མེད་པ་དང་། ཐག་ཆོད་པའི་གོ་རྟོགས་ཙམ་ཡོད་ཀྱང་དོན་རང་གི་བློ་ངོར་གོམས་འདྲིས་མེད་པའི་དབང་གིས་ཤེས་བྱ་ཡོད་ལ་ནུས་པ་མེད་པ་དང་། ཤེས་བྱ་ཡོད་ལ་ཀུན་སྤྱོད་མི་ལེགས་པ། ཀུན་སྤྱོད་ལེགས་ཀྱང་ཤེས་བྱ་མེད་པ། ཀུན་སྤྱོད་ལེགས་ཀྱང་ནུས་པ་མེད་པ། ནུས་པ་ཡོད་ཀྱང་ཤེས་བྱ་མེད་པ། ནུས་པ་ཡོད་ཀྱང་ཀུན་སྤྱོད་མི་ལེགས་པ་སོགས་ཀྱི་མཇུག་འབྲས་ངན་པ་འདི་དག་བྱུང་དང་འབྱུང་བཞིན་ཡོད་པ་རེད་སྙམ།
དེ་བས། མི་ཞིག་གི་ཤེས་བྱའི་སྤུས་ཚད་དང་། ངལ་རྩོལ་རྩལ་ནུས་ཀྱི་སྤུས་ཚད། བསམ་བློ་ཀུན་སྤྱོད་ཀྱི་སྤུས་ཚད་སོགས་ཕྱོགས་ཡོངས་ནས་འཕེལ་རྒྱས་སུ་གཏོང་དགོས་ཚེ་ཐོས་བསམ་སྒོམ་གསུམ་ཡ་མ་བྲལ་བའི་སློབ་གསོ་ལ་གཙིགས་ཆེན་བྱེད་དགོས།
གནའ་རབས་དགོན་པའི་སློབ་གསོ་ལ་མཚོན་ན་ཡང་ཐོས་བསམ་སྒོམ་གསུམ་ཡ་མ་བྲལ་བའི་སློབ་གསོ་ལ་གཙིགས་ཆེན་བྱས་མིན་གྱི་དབང་གིས་དགོན་པ་དེ་དག་ནས་ཐོན་པའི་འཇོན་ཐང་མི་སྣའི་ཁྱད་པར་མི་འདྲ་སྟེ། དཔེར་ན། ཐོས་བསམ་གྱི་སློབ་གསོ་གཙོ་བོ་བྱེད་པའི་རྩོད་གྲྭ་དང་། སྒོམ་བྱུང་ཤེས་རབ་ཀྱི་སློབ་གསོ་གཙོ་བོར་བྱེད་པའི་སྒོམ་གྲྭ། ཐོས་བསམ་སྒོམ་གསུམ་གྱི་སློབ་གསོ་བྱེད་ཐབས་གསུམ་ག་གཙོ་བོར་བྱེད་པའི་གྲྭ་ཚང་སོགས་ནས་ཐོན་པའི་འཇོན་ཐང་མི་སྣའི་ཁྱད་པར་མི་འདྲ་ལ། ཚད་མི་འདྲ་བའི་འཇོན་ཐང་མི་སྣ་དེ་དག་གིས་སྤྱི་ཚོགས་ལ་ཤན་ཤུགས་ཐེབས་ཚད་གཏན་ནས་མི་འདྲ་བ་དང་། སློབ་གསོ་དེ་དག་མྱངས་པའི་ཐུན་མོང་མ་ཡིན་པའི་འཇོན་ཐང་མི་སྣ་དེ་དག་གི་བསམ་བློ་དང་ལྟ་ཚུལ་ཡང་གཏན་ནས་མི་འདྲ་སྟེ། ཐོས་བསམ་སློབ་གསོ་གཙོ་བོར་བྱེད་པའི་འཇོན་མིས་བལྟས་ན་སྒོམ་བྱུང་སློབ་གསོ་གཙོ་བོར་བྱེད་མཁན་ནི་རྨང་གཞི་མེད་པ་ལྟ་བུ་ཞིག་དང་། སྒོམ་བྱུང་སློབ་གསོ་གཙོ་བར་བྱེད་མཁན་གྱིས་བལྟས་ན་ཐོས་བསམ་སློབ་གསོ་ནི་ཁ་བཤད་རྐྱང་རྐྱང་གི་སློབ་གསོ་ལྟ་བུ་ཞིག་ཡིན་པར་བསྟན་ཡོད་དེ།སྔོན་གྱི་ཐོས་བསམ་པས“ཐོས་པ་མེད་པའི་སྒོམ་པ་ནི།།ལག་ལྡུམ་བྲག་ལ་འཛེག་པ་འདྲ།།”ཞེས་སྒོམ་པ་བ་ལ་འཛེར་བ་དང་། སྒོམ་ཆེན་པས“ཁ་བཤད་སྟོང་བའི་འཕྱོར་འགྲོ་དེས། རྐྱེན་ཉོན་མོངས་ཐུབ་པ་དཀའ་མོར་གདའ།།” ཞེས་ཐོས་བསམ་པ་ལ་བཤད་ཡོད་མོད། ངས་བལྟས་ན། སྤྱིར་ཐོས་བསམ་སྒོམ་གསུམ་གྱི་བྱེ་བྲག་གི་སློབ་གསོ་བྱེད་ཐབས་གང་ཞིག་ཡིན་ཀྱང་། གང་ཞིག་གཙོ་གཞི་དང་གང་ཞིག་ཟུར་རྒྱན་ཡིན་མིན་གྱི་ཆ་ནས་མི་འདྲ་བ་ཙམ་ལས་ཐོས་པའི་སློབ་གསོ་ཡིན་ལ་བསམ་པའི་སློབ་གསོ་གཏན་ནས་མ་འདྲེས་པ་ཞིག་མེད་པས། བྱེ་བྲག་གི་ཤེས་བྱའི་གནས་མི་འདྲ་བ་དང་། སློབ་གསོ་བྱེད་ཡུལ་མི་འདྲ་བའི་དབང་གིས་སློབ་གསོ་བྱེད་ཐབས་མི་འདྲ་བ་བེད་སྤྱོད་དགོས་ལ། སློབ་གསོ་བྱེད་ཐབས་མི་འདྲ་བ་དེ་དག་ཇི་ལྟར་བེད་སྤྱོད་བྱེད་རྒྱུ་ནི་སློབ་གསོ་བྱ་ཡུལ་གྱི་སློབ་མའི་ཁྱད་ཆོས་དང་སྤྱི་ཚོགས་ལ་ཇི་ལྟ་བུའི་འཇོན་མི་ཞིག་སྐྱེད་སྲིང་བྱེད་རྒྱུ་དེ་དག་གིས་ཐག་གཅོད་དགོས་པ་རེད། འོན་ཀྱང་གནའ་རབས་ཀྱི་སློབ་གསོ་དེ་དག་མྱངས་བ་ལ་བརྟེན་ནས“མཁས་པ”ཆེ་འབྲིང་ཆུང་གསུམ་དང་། “གྲུབ་པ་བ”ཆེ་འབྲིང་ཆུང་གསུམ། སྤྱོད་པ་རྣམ་པ་སྣ་ཚོགས་ཀྱི་འཇོན་མི་བྱུང་ཡོད་ན་ཡང་། འདས་པའི་སྤྱི་ཚོགས་ལ་ཤན་ཤུགས་ཆེས་ཆེ་བ་ནི“མཁས་བཙུན་བཟང་གསུམ”དང་“མཁས་གྲུབ་ཉིས་འཛོམས”ཀྱི་འཇོན་མི་དེ་དག་རེད། དོན་ངོ་མས་བཤད་ན་འཇོན་མི་དེ་དག་ལ་རིག་གནས་ཀྱི་སྤུས་ཚད་འཛོམས་ཡོད་པ་མ་ཟད། ད་དུང་རིག་གནས་དེ་དག་རང་གི་བསམ་བློ་ཞིག་དང་རང་གི་ནུས་པ་ཞིག་རང་གི་ཀུན་སྤྱོད་ཅིག་ཏུ་གྲུབ་པས། ཤེས་ནུས་རྩལ་གསུམ་དང་ཤེས་ནུས་སྤྱོད་གསུམ་འཛོམས་པའི་འཇོན་མི་ཕུན་སུམ་ཚོགས་པ་ཞིག་ཆགས་ལ། འཇོན་མི་དེ་དག་གིས་སྤྱི་ཚོགས་དངོས་དང་བརྒྱུད་དེ་ཤན་ཤུགས་ཐེབས་ཚད་མཐོ་བས།འཇོན་མི་དེ་དག་ལ་ཚང་མས་གདེང་འཇོག་ཚད་མཐོན་པོ་བྱས་མྱོང་ཡོད་ན་ཡང་། ཆེས་ཡིད་ཕངས་པ་ཞིག་ནི“མཁས་བཙུན་བཟང་གསུམ”སྐྱེད་སྲིང་བྱེད་པའི་ཐོས་བསམ་སྒོམ་གསུམ་གྱི་སློབ་གསོ་བྱེད་ཐབས་ལ་གཙིགས་ཆེན་མ་བྱས་པའི་དབང་གིས“མཁས་བཙུན་བཟང་གསུམ”གྱི་འཇོན་མི་ཇེ་ཉུང་ནས་ཇེ་ཉུང་དུ་གྱུར་པ་རེད་སྙམ། འཇོན་མི་དེ་དག་ནི་ཐོས་བསམ་སྒོམ་གསུམ་ཡ་མ་བྲལ་བའི་སློབ་གསོ་ལས་ཐོན་པ་ཤ་སྟག་ཡིན་པས། སློབ་གསོ་བྱེད་ཐབས་འདི་དག་ལ་བསམ་གཞིགས་དང་ཞིབ་འཇུག་བྱེད་རྒྱུ་ནི་བོད་ཀྱི་སློབ་གསོ་འཕེལ་རྒྱས་ཀྱི་ལམ་གསར་བ་ཞིག་རེད་སྙམ་མོ།།


c: text/html

text:
ཚེས་8ཉིན་གྱི་ཕྱི་དྲོ། ལྗོངས་ཏང་ཨུད་ཀྱི་རྒྱུན་ཨུ་དང་དྲིལ་བསྒྲགས་པུའི་པུའུ་ཀྲང་སྤེན་པ་བཀྲ་ཤིས་ཁོངས་གཏོགས་ཏང་ཀྲི་པུའི་རྩ་འཛུགས་འཚོ་བའི་ཚོགས་འདུར་ཞུགས་ནས་ཚང་མ་དང་མཉམ་དུ《ཞི་ཅིན་ཕིང་གིས་རྒྱལ་སྲིད་སྐྱོང་ལུགས་སྐོར་གླེང་བ》སློབ་སྦྱོང་བྱས་པ་དང་འབྲེལ་སློབ་སྦྱོང་གི་མྱོང་ཚོར་སྤེལ་རེས་གནང་བ་རེད།
སྤེན་པ་བཀྲ་ཤིས་ཀྱིས་རང་རྟོགས་ངང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པས་བསམ་བློར་དྲག་ཆས་སྤྲོས་པ་དང་ལག་ལེན་ལ་མཛུབ་ཁྲིད་བྱ་རྒྱུ་ནི་དུས་རབས་གསར་པའི་ཏང་ཡོན་ཚད་ལོན་ཞིག་བྱེད་པའི་ཆབ་སྲིད་ཀྱི་བླང་བྱ་དང་པོ་རེད། གཅིག་ནས་ཕྱོགས་ཡོངས་ནས་སློབ་སྦྱོང་བྱེད་དགོས་ཤིང་། 《ཞི་ཅིན་ཕིང་གིས་རྒྱལ་སྲིད་སྐྱོང་ལུགས་སྐོར་གླེང་བ》དེབ་དང་པོ་དང་གཉིས་པ་ནན་ཏན་ངང་ལྟ་ཀློག་བྱེད་པ་དང་ཆབས་ཅིག་དུས་ཐོག་ཏུ་སྤྱི་ཁྱབ་ཧྲུའུ་ཅིའི་དགོངས་པ་གསར་པ་དང་། ལྟ་བ་གསར་པ། རྣམ་བཤད་གསར་པ་བཅས་རབ་དང་རིམ་པ་སློབ་སྦྱོང་བྱེད་པ་དང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་ཀྱི་རྣམ་བཤད་གལ་ཆེན་སློབ་སྦྱོང་བྱེད་པ་གཉིས་ཟུང་འབྲེལ་བྱས་ནས་སློབ་སྦྱོང་དང་། ཕན་ཚུན་འབྲེལ་ནས་སློབ་སྦྱོང་། སྒོ་ཀུན་ནས་སློབ་སྦྱོང་བཅས་བྱས་ཏེ་ཕྱོགས་ཡོངས་ནས་སློབ་སྦྱོང་དང་ཕྱོགས་ཡོངས་ནས་ཁོང་དུ་ཆུད་ཐུབ་པ་བྱེད་དགོས། གཉིས་ནས་སློབ་སྦྱོང་གཏིང་ཟབ་བྱེད་དགོས་ཤིང་། གནད་དོན་བློ་ལ་བཅངས་ནས་སློབ་སྦྱོང་དང་། བསམ་བློ་གཏོང་བཞིན་སློབ་སྦྱོང་། དོན་དངོས་དང་འབྲེལ་བ་བྱས་ནས་སློབ་སྦྱོང་བཅས་བྱས་ཏེ་རྒྱུན་དུ་སློབ་སྦྱོང་ལ་བརྟེན་ནས་གོ་རྟོགས་གསར་པ་བསྐྱེད་པ་དང་། སེམས་ལ་ཟུག་ཅིང་རྒྱུད་ལ་འཇགས་པ། མཐའ་གསལ་མཐིལ་རྟོགས་བཅས་བྱས་ནས། བསམ་བློའི་ནང་དུ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་ཀ་རྟེན་བརྟན་པོ་བཙུགས་ནས་སྤྱི་ཁྱབ་ཧྲུའུ་ཅིའི་དགོངས་པ་ཏང་ཡོན་ལས་བྱེད་པ་ཚང་མའི་འཇིག་རྟེན་གྱི་ལྟ་བ་དང་བརྟག་ཐབས་སྨྲ་བར་དངོས་འབྲེལ་འགྱུར་བ་བྱེད་དགོས། གསུམ་ནས་སློབ་སྦྱོང་རྒྱུན་འཁྱོངས་བྱེད་དགོས་ཤིང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཁྱེན་དཔྱོད་ཟབ་ཅིང་ཡངས་པ་དང་། དགོངས་པའི་ནང་དོན་ཧ་ཅང་ཟབ་པ། ནང་དོན་ཧ་ཅང་ཕུན་སུམ་ཚོགས་པ། ལག་ལེན་གྱི་དོན་སྙིང་ཧ་ཅང་གལ་ཆེ་བ་བཅས་ཡོད་པས་དགོངས་པའི་སྲོག་ཤིང་གི་ནང་དོན་ཕྱོགས་ཡོངས་ནས་ཁོང་དུ་ཆུད་དགོས་ན་ལྟ་ཀློག་བྱེད་པ་ཙམ་དང་ལྟ་ཀློག་རེ་གཉིས་བྱས་པ་ཙམ་གྱིས་བསྟན་དོན་སློབ་སྦྱོང་མཐར་ཕྱིན་པ་དང་ཁོང་དུ་ཡང་དག་ཆུད་མི་ཐུབ་པས། ངེས་པར་དུ་དུས་ཚོད་འདང་ངེས་སྤྱོད་པ་དང་འབད་བརྩོན་ཧུར་ཐག་བྱས་ཏེ་ཡུན་རིང་སློབ་སྦྱོང་དང་སློབ་སྦྱོང་ཡང་ཡང་བྱས་ནས་སྤྱི་ཁྱབ་ཧྲུའུ་ཅིའི་དགོངས་པར་གོ་བ་ལེན་ཚད་དང་ངོས་འཛིན་ཐུབ་ཚད་རྒྱུན་ཆད་མེད་ཟབ་ཏུ་གཏོང་དགོས་ཞེས་ནན་བཤད་གནང་བ་རེད།

robotstxt: allowed

filter: keep


text:
བོད་ཀྱི་གསོ་བ་རིག་པའི་ལྷན་ཚོགས་ཀྱི་གོ་སྒྲིག་འོག་ཕྱི་ལོ་༢༠༡༨ ཟླ་༩ ཚེས་༣ ནས་ཚེས་༨ བར་ཉིན་གྲངས་དྲུག་རིང་གསོ་རིག་ སྨན་པ་རྣམས་ཀྱི་ཤེས་ཡོན་གོང་སྤེལ་ཆེད་ཟབ་འཁྲིད་གོ་སྒྲིག་ཞུས་པར་ཟབ་འཁྲིད་ཀྱི་དབུ་འབྱེད་མཛད་སྒོའི་སྐུ་མགྲོན་དུ་རྒྱ་གར་དབུས་སྨན་གྱི་ལྷན་ཚོགས་ཀྱི་དྲུང་ཆེ་ Dr. K. Natrajan གདན་ཞུས་ཀྱིས་ཟབ་འཁྲིད་དབུ་འབྱེད་ཀྱི་སྣང་གསལ་སྒྲོན་མེ་ཞལ་ཕྱེ་གནང་བའི་རྗེས་གཡུ་ཐོག་གསོལ་འདེབས་འདོན། དེ་རྗེས་ལྷན་ཚོགས་ཀྱི་ཚོགས་གཙོ་སློབ་དཔོན་རག་རྡོ་བློ་བཟང་བསྟན་འཛིན་མཆོག་ནས་ད་ལན་ཟབ་སྦྱོང་འདིར་ཆེད་དུ་བཅར་བའི་སྨན་པ་དང་དེ་བཞིན་གསུང་བཤད་གནང་མཁན་མཁས་དབང་རྣམ་པ། ཟབ་འཁྲིད་ཀྱི་དབུ་འབྱེད་མཛད་སྒོའི་ཐོག་ཆེད་འབོད་སྐུ་མགྲོན་དཔལ་ལྡན་བོད་མི་མང་སྤྱི་འཐུས་ལྷན་ཚོགས་ཀྱི་རྒྱུན་ལས་སྐུ་ཚབ་གཉིས་དང་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱི་སྐུ་ཚབ་གཅིགགཞན་ཡང་དེབ་སྐྱེལ་ཡོད་པའི་གསོ་རིག་སློབ་གཉེར་ཁང་གི་འགན་འཛིན་སློབ་སྤྱི་རྣམ་པ་བཅས་ལ་ཕེབས་བསུ་དང་སྦྲགས་ཉིན་དྲུག་གི་ཟབ་འཁྲིད་ཀྱི་ནང་དོན་སྙིང་བསྡུས་ངོ་སྤྲོད་ཞུས་གནང། ད་ལན་ཟབ་འཁྲིད་འདིའི་ནང་བརྗོད་གཞི་གལ་ཆེ་བ་གཅིག་ཉེ་བའི་འཆར་རྒྱ་གར་དབུས་གཞུང་ནས་གསོ་བ་རིག་པའི་བསླབ་གཞི་རྩ་འཛིན་སྒྲིག་གཞི་དང་གསོ་རིག་སློབ་གཉེར་ཁང་གི་ཉུང་མཐའི་དགོས་མཁོའི་ཆ་རྐྱེན་སྒྲིག་གཞི། དེ་བཞིན་གསོ་རིག་སྨན་པ་རྣམས་དེབ་སྐྱེལ་བྱེད་ཕྱོགས་བཅས་གལ་ཆེའི་ཁྲིམས་སྒྲིག་གཏན་འབེབས་གསལ་བསྒྲགས་གནང་བ་རྣམས་གསོ་བ་རིག་པའི་སྨན་པ་དང་གསོ་རིག་རིག་གཞུང་བསྟི་གནས་ཁང་ནས་ངེས་པར་དུ་ཤེས་རྟོགས་དགོས་པར་སོང་ལྷན་ཚོགས་ནས་ཆེད་དུ་མངགས་ནས་རྒྱ་གར་དབུས་སྨན་གྱི་ལྷན་ཚོགས་ཀྱི་དྲུང་ཆེ་དང་གསོ་བ་རིག་པའི་ཚོགས་མི་བཅས་གདན་ཞུས་ཀྱིས་གོང་གསལ་ཁྲིམས་སྒྲིག་ངོ་སྤྲོད་དང་དེབ་སྐྱེལ་བྱེད་ཕྱོགས།གཞན་ཡང་ཁྲིམས་མཐུན་དེབ་སྐྱེལ་གནང་ཕྱོགས་ཐོག་དྲི་བ་བགྲོ་གླེང་གི་ཚོགས་ཐེངས་གཉིས་གལ་ཆེ་དོན་ཆེན་གྱིས་དམིགས་བཀར་བཞག་གནང་ཡོད་ཅེས་གསུངས། ཚོགས་གཙོ་མཆོག་ནས་ད་ལན་ཟབ་འཁྲིད་འདིའི་ཆེད་རྒྱ་གར་དབུས་གཞུང་ནས་རོགས་དངུལ་གནང་བ་བཞིན་གོ་སྒྲིག་ཚོགས་པ་དང་ཚོགས་བཅར་སྨན་པ་རྣམས་ནས་དེ་དོན་དང་མཐུན་པ་བེད་སྤྱོད་གནང་དགོས་གལ་ཆེ་ཞིང་གོ་སྐབས་འདི་བསྟུན་ནས་ལྷན་ཚོགས་ནས་རྒྱ་གར་དབུས་གཞུང་ལ་ཐུགས་རྗེ་ཆེ་ཞེས་ཞུས་གནང། དེ་རྗེས་ལྷན་ཚོགས་ཀྱི་དྲུང་ཆེ་སྨན་པ་ཚེ་རིང་མཚམས་གཅོད་ནས་ལྷན་ཚོགས་ཀྱི་ཕྱི་ལོ་༢༠༡༧་་༡༨ ལོའི་ལོ་འཁོར་ལས་བསྡོམས་སྙིང་བསྡུས་སྙན་སྒྲོན་ཞུས་རྗེས་སྐུ་མགྲོན་གཙོ་བོ་རྒྱ་གར་དབུས་སྨན་གྱི་ལྷན་ཚོགས་ཀྱི་དྲུང་ཆེ་མཆོག་ནས་རྒྱ་གར་དབུས་སྨན་གྱི་ལྷན་ཚོགས་ཀྱི་ཁྲིམས་སྒྲིག་ལས་དོན་ངོ་སྤྲོད་དང་ཕྱི་ལོ་༢༠༡༧ ལོར་གསོ་བ་རིག་པའི་ཐོག་སྒྲིག་གཞི་གཏན་འབེབས་གནང་བ་དེ་ལས་གསོ་རིག་སློབ་གཉེར་ཁང་དང་དེ་ནས་སློབ་ཐོན་སྨན་པ་རྣམས་དེ་གའི་ཁྲིམས་སྒྲིག་འོག་དེབ་སྐྱེལ་གནང་དགོས་པ་གསུངས། གོང་གསལ་གསོ་བ་རིག་པའི་སྒྲིག་གཞི་གཏན་འབེབས་གནང་ཆེད་བོད་ཀྱི་གསོ་བ་རིག་པའི་ལྷན་ཚོགས་དང་དེ་བཞིན་གསོ་རིག་སློབ་གཉེར་ཁང་བཞི། གཞན་ཡང་རྒྱ་གར་དབུས་སྨན་གྱི་ལྷན་ཚོགས་ཀྱི་གསོ་བ་རིག་པའི་ཚོགས་མི་བཅས་ནས་སྒྲིག་གཞི་རགས་ཟིན་བཀོད་སྒྲིག་ཆེད་རོགས་པ་གང་ཐུབ་གནང་བར་ཐུགས་རྗེ་ཆེ་ཞེས་ཞུས་གནང། ཞིབ་ཕྲའི་ཁྲིམས་སྒྲིག་ལག་བསྟར་ཐོག་རྗེས་མའི་ཚོགས་ཐེངས་གཉིས་ནང་ངོ་སྤྲོད་བགྲོ་གླེང་གནང་རྒྱུ་ཡིན་ཞིང་ད་ལན་གསོ་རིག་ལྷན་ཚོགས་ནས་གོ་སྒྲིག་གནང་བའི་ཟབ་འཁྲིད་འདི་ལམ་ལྷོང་ཡོང་བའི་རེ་བ་ཡོད་ཅེས་གསུངས། དེ་རྗེས་ཚོགས་གཞོན་སྨན་པ་བསོད་ནམས་སྒྲོལ་མ་ལགས་ནས་ཟབ་འཁྲིད་འདིར་ཕེབས་སྐུ་མགྲོན་དང་ཚོགས་བཅར་སྨན་པ་དང་གསུང་བཤད་གནང་མཁན་མཁས་དབང་རྣམས་ལ་ཐུགས་རྗེ་ཆེ་ཞུའི་གསུང་བཤད་གནང་། སྨན་པའི་ཤེས་ཡོན་གོང་སྤེལ་གྱི་ཟབ་འཁྲིད་གོ་སྒྲིག་ཞུ་ཕྱོགས་ཀྱི་རྩ་འཛིན་ལམ་སྟོན་བཞིན་ད་ལན་ཟབ་འཁྲིད་དངོས་གཞི་ཉིན་དྲུག་གི་རིང་ཁྱོན་མཁས་དབང་གྲངས་༡༢ ནས་གསོ་བ་རིག་ པའི་ལོ་རྒྱུས་ཐོག་ཚོགས་ཐེངས་གཉིས། གཞུང་ལུགས་ཐོག་ཚོགས་ཐེངས་ གསུམ། ཁྲིམས་སྒྲིག་ཐོག་ཚོགས་ཐེངས་གཉིས། ནད་བཅོས་ཐོག་ཚོགས་ཐེངས་ལྔ། ཉམས་ཞིབ་ཐོག་ཚོགས་ཐེངས་གསུམ། སྨན་ སྦྱོར་ཐོག་ཚོགས་ཐེངས་གསུམ། ནད་ཐོག་དང་དཔྱད་བཅོས་ལག་ལེན་ཐོག་ཚོགས་ཐེངས་དྲུག་བཅས་ཁྱོན་ཚོགས་ཐེངས་༢༤ ཚོགས་ཡོད། ཟབ་འཁྲིད་ཀྱི་མཇུག་སྡོམ་མཛད་སྒོའི་ཐོག་ཆེད་འབོད་སྐུ་མགྲོན་གཙོ་བོ་དཔལ་ལྡན་བོད་མི་མང་སྤྱི་འཐུས་ཚོགས་གཙོ་གཞོན་པ་གསོ་རིག་ལྷན་ཚོགས་ཀྱི་སློབ་སྟོན་པ་ཨཱ་ཅཱརྱ་ཡེ་ཤེས་ཕུན་ཚོགས་ལགས་དང་དམིགས་བསལ་སྐུ་མགྲོན་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱི་དྲུང་འཕར་ཡེ་ཤེས་དབང་མོ་ལགས་གཉིས་གདན་ཞུས་ཀྱིས་ཟབ་འཁྲིད་མཁས་དབང་རྣམ་པར་གཟེངས་བསྟོད་ཕྱག་འཁྱེར་དང་དེ་བཞིན་ཚོགས་བཅར་བ་རྣམས་ལ་ཚོགས་བཅར་ལག་འཁྱེར་བཅས་ཕུལ་གནང་ཡོད། སྐུ་མགྲོན་གཙོ་བོ་དཔལ་ལྡན་ཚོགས་གཞོན་མཆོག་ནས་གསུང་བཤད་གནང་བའི་ནང་སྙིང། གསོ་རིག་ལྷན་ཚོགས་འདི་ཐོག་མར་བོད་མི་མང་སྤྱི་འཐུས་ལྷན་ཚོགས་ནས་དགོངས་པ་ཆེར་བཞེས་ཀྱིས་ཆེད་འཛུགས་གནང་བ་བཞིན་འདས་པའི་ལོ་བཅུ་བཞི་ཙམ་རིང་ལྷན་ཚོགས་ནས་ཁྲིམས་སྒྲིག་དགོངས་དོན་སྨན་པ་དེབ་སྐྱེལ་སོགས་ལས་དོན་གང་ཐུབ་གནང་ཡོད། བར་ལམ་ལྷན་ཚོགས་འདི་སྲ་བརྟན་གནས་ཐུབ་མིན་ཐད་གྲོས་ཚོགས་ནས་ཚོགས་ཆུང་ཟུར་འཛུགས་ཀྱི་ཚོགས་ཆུང་གི་སྙན་ཐོ་གཞིར་བཞག་གྲོས་ཆོད་གནང་ནས་ལྷན་ཚོགས་འདི་ད་ལྟ་དོན་མཐུན་སྲ་བརྟན་རྒྱུན་འཁྱོངས་གནང་བཞིན་ཡོད། ལྷན་ཚོགས་འདི་སྲ་བརྟན་གནས་ཐུབ་མིན་ལྷན་ཚོགས་འདིའི་འོག་དེབ་སྐྱེལ་ཡོད་པའི་ཚོགས་མི་སྨན་པ་དང་གསོ་རིག་སློབ་གཉེར་ཁང་ལ་རགས་ལུས་པས་ཚང་མས་འཕྱར་གྲུ་མཉམ་འདེགས་ཀྱིས་གསོ་བ་རིག་པའི་བསྟན་པར་ཞབས་འདེགས་ཞུ་དགོས་གལ་ཆེ། གསོ་བ་རིག་པའི་ཐོག་ནས་ནད་པར་ཞབས་འདེགས་བླ་ལྷག་ཞུས་དང་ཞུ་བཞིན་པ་ནི་རྒྱ་གར་གྱི་བློན་ཆེན་དང་དབུས་ལས་ཁུངས་ནས་ངོས་འཛིན་ཆེར་བཞེས་ཀྱིས་འདི་ལོ་རྒྱ་གར་དབུས་གཞུང་ནས་༸རྒྱལ་བའི་བླ་སྨན་ཟུར་པ་རྔོག་རིགས་དགེ་སློང་ཡེ་ཤེས་དོན་ལྡན་མཆོག་ལ་ཆེས་མཐོའི་པདྨ་ཤྲི་གཟེངས་རྟགས་ཕུལ་བཞེས་གནང་བ་དེ་ལས་ཤེས་ཐུབ།…
རྒྱལ་ཡོངས་གསོ་བ་རིག་པའི་ཉིན་མོ་སྲུང་རྩི།
རྒྱལ་ཡོངས་གསོ་བ་རིག་པའི་ཉིན་མོ་བསྲུང་བརྩི། འཇིག་རྟེན་གྱི་ཁམས་ཀྱི་བྱ་བ་དང་དངོས་པོ་ཐམས་ཅད་ཡུལ་དང་དུས་དང་གནས་སྐབས་ཀྱི་གཞན་དབང་ཤ་སྟག་ཡིན། ལོ་རྒྱུས་སུ་གསལ་བའི་བྱ་དངོས་རྣམས་ནི་ད་ལྟ་དངོས་སུ་མིག་སྔར་མི་མངོན་ཡང་གནས་སྐབས་དེར་མངོན་སུམ་ཡིན་ཅིང་། དེ་ནི་ད་ལྟ་དངོས་སུ་ཕན་བདེ་མྱོང་བཞིན་པའི་དུས་དང་བྱ་བ་མཐའ་དག་སྟེར་བ་པོ་རེད། བྱ་དངོས་དེར་སྐྱར་ལོག་གིས་སྤྱོད་ཐབས་མེད་ཀྱང་དེའི་དུས་དང། དུས་དེར་འགྲོ་བ་མི་རིགས་དེ་དང་དེའི་ནམ་ཡང་ཕན་བདེའི་རྩ་བར་གྱུར་བའི་བྱ་བ་དང། དངོས་པོ་བསྒྲུབ་པ་པོའི་སྐྱེས་བུ་ཁྱད་པར་ཅན་དེ་ཉིད་རྗེས་དྲན་བྱེད་པ་ནི་འཛམ་གླིང་འགྲོ་བ་མིའི་སྤྱི་ཚོགས་དང་རྒྱལ་ཁབ་ཀྱི་སྤྱོད་བཟང་ཞིག་ཡིན། དཔེར་ན་སྟོན་པ་ཤཱཀྱ་ཐུབ་པ་དང་ཡེ་ཤུའི་སྟོན་པ་སོགས་ཀྱི་འཁྲུངས་ཚེས་དང་དེ་དག་གི་མཛད་པ་ཁྱད་པར་ཅན་རྣམས་ད་ལྟའང་རྗེས་དྲན་བྱེད་པ་དང། འཛམ་གླིང་འཕྲོད་བསྟེན་དང་། དགེ་རྒན་དང་ཕ་མའི་དུས་སྟོན་དང་། དེ་བཞིན་རྒྱལ་ཁབ་སོ་སོའི་གཞན་དབང་གི་འཆིང་བ་ལས་གྲོལ་ནས་རང་དབང་བདེ་སྐྱིད་ཀྱི་དཔལ་གསར་དུ་ཐོབ་པའི་དུས་ཚེགས་དྲན་གསོ་དང། ཁྱད་པར་དུ་རང་རེ་གདོང་དམར་བོད་མི་རིགས་ཀྱི་རིག་གཞུང་ཁྲོད་དུ་ལོ་རྒྱུས་སུ་གསལ་བའི་ཡུལ་དུས་གནས་སྐབས་རྗེས་དྲན་དང། རླབས་ཆེན་གྱི་མི་སྣ་དེ་དག་ནུབ་པ་མེད་པར་ནམ་ཡང་མིག་སྔར་ཀྲོང་ངེར་གསལ་བའི་དྲན་རྟེན་བཞེངས་པ་སོགས་ལམ་སྲོལ་ཡོད་པ་དཔེར་ན། སྟོན་པ་སངས་རྒྱས་ཀྱིས་མཉན་ཡོད་ཆོ་འཕྲུལ་གྱི་མཛད་པ་རྗེས་སུ་དྲན་པ་ལྷ་ལྡན་ཆོ་འཕྲུལ་སྨོན་ལམ་ཆེན་མོ། བཙན་པོ་ཁྲི་སྲོང་ལྡེའུ་བཙན་གྱི་བློན་ཆེན་སྟག་སྒྲ་ཀླུ་གོང་གི་རྒྱ་ནག་ཐང་གི་རྒྱལ་ས་ཕབས་ཏེ་བོད་ཀྱི་དཔྱ་བསྡུ་བ་སོགས་དཔའ་བོའི་མཛད་པ་རྗེས་དྲན་ཕོ་བྲང་པོ་ཏཱ་ལའི་རྡོ་རིང་སོགས་མཐའ་ཡས་པ་ཞིག་དུས་ད་ལྟའང་བྱེད་པ་མཐོང་རྒྱུ་ཡོད། དེ་ལ་དུས་རབས་ཉི་ཤུ་པར་རྒྱ་ནག་གི་དམག་དཔུང་སྟོབས་ཤུགས་ཀྱིས་བོད་རྒྱལ་ཁབ་ཡོངས་རྫོགས་བཙན་བཟུང་བྱས་ཏེ་བོད་ཀྱི་ཆོས་དང་རིག་གཞུང་མི་རིགས་དང་བཅས་པ་རྩ་མེད་དུ་འགྲོ་བའི་གཉན་འཕྲང་ཡ་ང་བར་གྱུར་ཚེ་༸གོང་ས་རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་སྟོན་འཁོར་འགའ་ཞིག་རྒྱ་གར་དུ་བཙན་བྱོལ་དུ་འབྱོར་བར་རྒྱ་གར་གཞུང་དང་མི་དམངས་ཀྱིས་ཐུགས་བརྩེ་བ་ཆེན་པོས་རྗེས་སུ་བཟུང་སྟེ་སྐྱབས་བཅོལ་གཞིས་སྒར་འཛུགས་འཐུས་བཀའ་དྲིན་བསྐྱང་བ་བཞིན། དེ་དག་ཏུ་ཆོས་དང་རིག་གཞུང་གི་བསྟི་གནས་བོད་ཀྱི་གཏན་སློབ་ཁག་དང་། གདན་ས་དང་བཤད་གྲ་དུ་མ་གསར་འཛུགས་བཀའ་དྲིན་བསྐྱངས་པ་དང་། རླབས་ཆེན་གྱི་མཛད་པ་དེ་དག་གི་ཡ་གྱལ་རིས་མེད་སྐྱེ་དགུའི་ཕན་བདེའི་རྩ་ལག་བོད་ཀྱི་ཐུན་མོང་མིན་པའི་སྨན་རྩིས་ཀྱི་རིག་པ་འདི་ཉིད་སྐྱར་གསོའི་སླད་སྐྱབས་བཅོལ་དུ་ཞབས་ཕྱིར་འབྲངས་པའི་སྨན་རྩིས་མཁས་པ་རྣམས་རྡ་རམ་སཱ་ལཱར་བསྡུ་བསྐོང་མཛད་དེ་སྤྱི་ལོ་༡༩༦༡ ཟླ་༩ ཚེས་༡༡ ཉིན་འཕགས་ཡུལ་དུ་བོད་ཀྱི་སྨན་རྩིས་བསྟན་པ་སླར་གསོའི་མཛད་འཆར་བཀའ་དྲིན་བསྐྱང་བ་ཁུངས་ལྡན་གཞུང་འབྲེལ་ཡིག་ཆ་ཁག་ཏུ་གསལ་བ་བཞིན། བོད་ཀྱི་གསོ་བ་རིག་པའི་ལྷན་ཚོགས་ཀྱི་ཚོགས་ཐེངས་༣༠ པའི་གྲོས་ཆོད་དོན་ཚན་༣ དགོངས་དོན་གོང་གསལ་གྱི་དུས་ཚེས་དེ་རྒྱལ་ཡོངས་གསོ་བ་རིག་པའི་ཉིན་མོར་གཏན་འབེབས་བྱས་པ་དང་། ཉིན་མོ་དེར་འབྲེལ་ཡོད་ཚང་མས་དུས་ཚེགས་སྲུང་རྩིའི་སྒོ་ནས་༸གོང་ས་སྐྱབས་མགོན་ཆེན་པོའི་བཀའ་དྲིན་རྗེས་དྲན་དང་། དུས་ཚེགས་སྲུང་རྩིའི་དགོས་པ་གཙོ་བོ་སྔོན་བྱོན་བོད་ཀྱི་ཡབ་མེས་རྣམས་ཀྱི་རྣམ་ཐར་ལ་རྗེས་སུ་བསླབས་ཏེ་གསོ་བ་རིག་པའི་ལུང་རྟོགས་ཀྱི་བསྟན་པ་འདི་ཉིད་མི་ཉམས་གོང་འཕེལ་སླད་འཁོར་ལོ་གསུམ་གྱི་བྱ་བ་ལྷོད་པ་མེད་པར་སྐྱོང་བ་ཞུ། བོད་ཀྱི་གསོ་བ་རིག་པའི་ལྷན་ཚོགས་ནས་ཕྱི་ལོ་༢༠༡༨ ཟླ་༩ ཚེས་༧ ལ།།
ལྕགས་པོ་རི་དྲན་རྟེན་བོད་སྨན་སློབ་གཉེར་ཁང་དུ་སྤྱི་བཏང་རྟོགས་ཞིབ་གནང་བ།
བོད་ཀྱི་གསོ་བ་རིག་པའི་ལྷན་ཚོགས་ནས་གཏན་འབེབས་གནང་བའི་བོད་ཀྱི་གསོ་བ་རིག་པའི་དཀའ་བཅུ་པའི་སློབ་གཉེར་ཁང་ངོས་ལེན་བྱེད་ཕྱོགས་ཀྱི་རྩ་འཛིན་སྒྲིག་གཞི་དགོངས་དོན་ཕྱི་ལོ་༢༠༠༦ ལོར་ལྕགས་པོ་རི་དྲན་རྟེན་བོད་སྨན་སློབ་གཉེར་ཁང་དེ་བཞིན་བོད་ཀྱི་གསོ་བ་རིག་པའི་དཀའ་བཅུ་པའི་སློབ་གཉེར་ཁང་ཚད་ལྡན་ཞིག་ཏུ་ཕྲལ་སེལ་ངོས་ལེན་དེབ་སྐྱེལ་གནང་ཞིང་ཕྱི་ལོ་༢༠༡༢ ལོར་གོང་གསལ་སྒྲིག་གཞི་དགོངས་དོན་ཆེད་བསྐོས་རྟོགས་ཞིབ་ཚོགས་ཆུང་ནས་རྟོགས་ཞིབ་ཀྱིས་དེ་གའི་སློབ་ཁང་དེ་བཞིན་བོད་ཀྱི་གསོ་བ་རིག་པའི་དཀའ་བཅུ་པའི་སློབ་གཉེར་ཁང་ཚད་ལྡན་ཞིག་ཏུ་གཏན་འཇགས་ངོས་ལེན་དེབ་སྐྱེལ་གནང་། ལྕགས་པོ་རི་དྲན་རྟེན་བོད་སྨན་སློབ་གཉེར་ཁང་འདི་ནི་ཐོག་མར་ཕྱི་ལོ་༡༩༩༢ ལོར་༸སྐྱབས་རྗེ་ཁྲོ་དགའ་བོ་རིན་པོ་ཆེ་མཆོག་ནས་དེ་སྔ་ཕྱི་ལོ་༡༦༩༦ ལོར་༸གོང་ས་སྐུ་འཕྲེང་ལྔ་པ་ཆེན་པོ་མཆོག་གི་དགོངས་གཞི་ལྟར་སྡེ་སྲིད་སངས་རྒྱས་རྒྱ་མཚོས་ཆེད་བཙུགས་གནང་བའི་ལྕགས་པོ་བོད་སྨན་སློབ་གཉེར་ཁང་དེ་ཕྱི་ལོ་༡༩༥༩ ལོར་རྒྱ་དམར་གྱིས་རྩ་གཏོར་བཏང་བ་དེའི་དྲན་རྟེན་དུ་རྒྱ་གར་ནུབ་སྦེང་གཱལ་མངའ་སྡེའི་རྡོ་རྗེ་གླིང་དུ་ལྕགས་པོ་རི་དྲན་རྟེན་བོད་སྨན་སློབ་གཉེར་ཁང་འདི་ཆེད་བཙུགས་གནང་བ་ཞིག་ཆགས་ཡོད། སློབ་ཁང་དེ་ནས་ད་བར་སློབ་ཐེངས་གྲངས་དྲུག་ནང་ཁྱོན་སྨན་པ་གྲངས་༥༨ དཀའ་བཅུ་པའི་སློབ་ཐོན་ཟིན་ཡོད། བོད་ཀྱི་གསོ་བ་རིག་པའི་ལྷན་ཚོགས་ཀྱི་ཁྲིམས་སྒྲིག་དགོངས་དོན་ཕྱི་ལོ་༢༠༡༨ ཟླ་༧ ཚེས་༣༠ ཉིན་རྟོགས་ཞིབ་གཙོ་སྐྱོང་ལྷན་ཚོགས་ཀྱི་དྲུང་ཆེ་སྨན་པ་ཚེ་རིང་མཚམས་གཅོད་དང་རྟོགས་ཞིབ་ཚོགས་མི་རྡོར་གླིང་ས་གནས་འགོ་འཛིན་སྐུ་ངོ་མིག་དམར་རྡོ་རྗེ་ལགས། དེ་བཞིན་ས་གནས་སྨན་པ་བློ་བཟང་དོན་འགྲུབ་ལགས་བཅས་ཚོགས་མི་གསུམ་ལས་གྲུབ་པའི་རྟོགས་ཞིབ་ཚོགས་ཆུང་གི་ཚོགས་མི་རྣམས་དེ་གའི་སློབ་ཁང་དུ་སྤྱི་བཏང་རྟོགས་ཞིབ་ཆེད་ཕེབས་གནང་ཡོད། རྟོགས་ཞིབ་རྒྱུད་རིམ་ནང་དེ་གའི་སློབ་ཁང་དུ་ལྷན་ཚོགས་ནས་གཏན་འབེབས་གནང་བའི་རྩ་འཛིན་སྒྲིག་གཞི་རྣམས་སྒྲིག་མཐུན་གནང་མིན། གཞན་ཡང་སློབ་ཁང་དེར་དགོས་ངེས་ཆ་རྐྱེན་རྣམས་ཚང་མིན། འཛིན་སྐྱོང་དང་ཁོར་ཡུག་སོགས་སྤྱི་ཡོངས་ཀྱི་གནས་སྟངས་ཐོག་རྟོགས་ཞིབ་གནང་ཡོད། རྟོགས་ཞིབ་བརྒྱུད་རིམ་ལས་ད་ལྟའི་འཆར་མཐོ་སློབ་དེར་སྨན་དགེ་གྲངས་གསུམ་དང་རིག་དགེ་དང་རྩིས་དགེ་གཅིག་ལྕོག་གཅིག་བཅས་སློབ་འཁྲིད་དགེ་རྒན་བཞིའི་འོག་སྨན་སློབ་སྐབས་བདུན་པ་དང་བརྒྱད་པ་བཅས་ཁྱོན་སྨན་སློབ་གྲངས་༢༢ སློབ་སྦྱོང་གནང་བཞིན་ཡོད་འདུག སློབ་ཁང་དེ་བཞིན་ཐོག་མར་ཕྱི་ལོ་༡༩༩༤ ལོར་ཡུལ་ཁྲིམས་དང་མཐུན་པར་ཚོགས་པ་དེབ་སྐྱེལ་གནང་ཞིང་འཛིན་སྐྱོང་ཚོགས་མིར་འགན་འཛིན་ལྷན་ཚོགས་ཚོགས་མི་གྲངས་བདུན་དང་དེ་བཞིན་འཛིན་སྐྱོང་ལས་བྱེད་དང་སྨན་སྦྱོར་སྨན་པ། བརྟག་དཔྱད་སྨན་པ་བཅས་ལས་མི་གྲངས་༢༠ ཙམ་རྒྱུན་དུ་ ཕྱག་ལས་འགན་འཁུར་གནང་བཞིན་འདུག སྒྲིག་གསལ་བཞིན་མཐོ་སློབ་དེར་སློབ་འཁྲིད་གཙོ་བོ་རྒྱུད་བཞི་དང་དེ་མིན་ཡན་ལག་སློབ་ཚན་ཁག་རྩ་འཛིན་དགོངས་དོན་གནང་བཞིན་འདུག་པ་དང་། སློབ་སྦྱོང་གི་ཆ་རྐྱེན་དུ་འཛིན་ཁང་དང་དཔེ་མཛོད་ཁང་། སློབ་མའི་ཉལ་ཁང། སྨན་སྦྱོར་ཁང་དང་བརྟག་དཔྱད་སྨན་ཁང་བཅས་མཐོ་སློབ་གཅིག་ལ་ངེས་པར་ཚང་དགོས་ཀྱི་ཆ་རྐྱེན་ཕལ་ཆེར་ཚང་ཡོད། ཚོགས་ཆུང་གི་ལས་བསྡོམས་སྙན་ཐོ་དེ་བཞིན་ལྷན་ཚོགས་ཚོགས་ཐེངས་རྗེས་མའི་ནང་སྙན་གསན་གྲོས་བསྡུར་གནང་རྒྱུ་ཡིན་པ་བཅས་རྟོགས་ཞིབ་ལས་བསྡོམས་སྙིང་བསྡུས་སུ།།
སྨན་པ་དེབ་སྐྱེལ་དང་འབྲེལ་བའི་གལ་ཆེའི་གསལ་བསྒྲགས།
དགོངས་གསལ་བཞིན་ཕྱི་ལོ་༢༠༡༠ ལོར་གསོ་བ་རིག་པ་རྒྱ་གར་གཞུང་ཁྲིམས་ནས་ངོས་ལེན་གནང་བ་ལས་རིམ་པས་གསོ་རིག་སློབ་གཉེར་ཁང་དང་དེ་ནས་སློབ་ཐོན་སྨན་པ་རྣམས་རྒྱ་གར་དབུས་སྨན་གྱི་ལྷན་ཚོགས་ཀྱི་ཁྲིམས་སྒྲིག་འོག་དེབ་སྐྱེལ་གནང་དགོས་ཆགས་རྒྱུ་ཡིན་ནའང་བོད་ཀྱི་གསོ་བ་རིག་པའི་ལྷན་ཚོགས་འདི་ནི་བཙན་བྱོལ་བོད་མིའི་བཅའ་ཁྲིམས་དགོངས་དོན་ཆེད་འཛུགས་གནང་བའི་ཚོགས་པ་གལ་ཆེ་ཞིག་ཡིན་པ་དང་ལྷན་ཚོགས་འདི་དོན་མཐུན་སྲ་བརྟན་རྒྱུན་གནས་དགོས་རྒྱུ་ཤིན་ཏུ་གལ་ཆེ་བར་སོང་ལྷན་ཚོགས་ནས་ཕྱི་ལོ་༢༠༡༨ ཟླ་༥ ཚེས་༡༨ ཉིན་དམིགས་བསལ་ཚོགས་འདུ་ཞིག་བསྐོང་ཚོགས་གནང་བའི་ཚོགས་འདུའི་ཐོག་གྲོས་ཆོད་བྱུང་དོན། གསོ་བ་རིག་པའི་སློབ་ཐོན་སྨན་པ་རྣམས་ནས་བཙན་བྱོལ་བོད་མིའི་བཅའ་ཁྲིམས་དང་ལྷག་པར་བོད་ཀྱི་གསོ་བ་རིག་པའི་ལྷན་ཚོགས་འདིའི་ཁྲིམས་ཡིག་ལ་བརྩི་བཀུར་ཞུས་པའི་ཐོག་སྒྲིག་མཐུན་སློབ་གཉེར་ཐོན་ནས་ལོ་གཅིག་གི་ནང་ཚུད་ལྷན་ཚོགས་འོག་སྨན་པའི་ཐོ་འགོད་དེབ་སྐྱེལ་གནང་དགོས་པ་དང་དེབ་སྐྱེལ་མེད་པའི་སྨན་པ་རྣམས་ལྷན་ཚོགས་ཀྱི་ཁྲིམས་ཡིག་དོན་ཚན་༡༠།༥ དགོངས་དོན་བོད་མིའི་སྒྲིག་འཛུགས་ནས་གཞུང་འབྲེལ་ངོས་ལེན་མེད་ཅེས་གསལ་ཡོད་ན་འདས་པའི་ལོ་༡༤ ལྷག་ཙམ་རིང་ཁྱོན་གསོ་བ་རིག་པའི་སྨན་པ་གྲངས་༤༩༡ ཙམ་ལྷན་ཚོགས་འདིའི་འོག་སྨན་པའི་ཐོ་འགོད་དེབ་སྐྱེལ་གནང་ཡོད་པ་དང་འབྱུང་འགྱུར་རྒྱ་གར་དབུས་སྨན་གྱི་ལྷན་ཚོགས་ནས་སྨན་པའི་དེབ་སྐྱེལ་སྒོ་འཛུགས་རྗེས་སུའང་ལྷན་ཚོགས་འདི་མུ་མཐུད་ ནས་གནས་རྒྱུར་སོང་སློབ་ཐོན་སྨན་པ་རྣམས་ངེས་པར་དུ་ལྷན་ཚོགས་འདིའི་སྨན་པའི་ཐོ་འགོད་དེབ་སྐྱེལ་གནང་དགོས་པ་དེ་དོན་ གལ་ཆེའི་གསལ་བསྒྲགས་སུ་ཞུ།།
ཟབ་སྦྱོང་གསལ་བསྒྲགས།
བོད་ཀྱི་གསོ་བ་རིག་པའི་ལྷན་ཚོགས་ཀྱི་གོ་སྒྲིག་འོག་ཕྱི་ལོ་༢༠༡༨ ཟླ་༩ ཚེས་༣ ནས་ཚེས་༨ བར་ཉིན་གྲངས་དྲུག་རིང་བཞུགས་སྒར་རྡ་རམ་སཱ་ལཱར་གསོ་རིག་སྨན་པའི་ཤེས་ཡོན་གོང་སྤེལ་ཟབ་འཁྲིད་ཐེངས་དྲུག་པ་དེ་བསྐོང་འཚོག་གནང་གཏན་འཁེལ་ཡོད། ཟབ་འཁྲིད་འདི་ བཞིན་རྒྱ་གར་དབུས་གཞུང་ཨཱ་ཡུ་ཤའི་བློན་ཆེན་ལས་ཁུངས་(AYUSH schemes)ནས་རོགས་དངུལ་ཞུས་ཐོབ་བྱུང་བ་ཞིག་ཡིན་པས་དེ་གའི་ལམ་སྟོན་ནང་གསལ་ཟབ་འཁྲིད་འདིར་སྨན་པ་གྲངས་༣༠ ལས་གོ་སྐབས་མེད་པས་ལྷན་ཚོགས་འོག་དེབ་སྐྱེལ་ཡོད་པའི་སྨན་པ་རྣམས་ནས་ཟབ་འཁྲིད་འདིར་བཅར་འདོད་ཡོད་ཚེ་ཕྱི་ལོ་༢༠༡༨ ཟླ་༨ ཚེས་༢༠ འགྱངས་མེད་ལྷན་ཚོགས་སུ་ཚོགས་བཅར་ཐོ་འགོད་གནང་རོགས་ཞུ། ལམ་སྟོན་ཡིག་ཆ་ནང་གསལ་ཟབ་འཁྲིད་འདིར་སྨན་པ་གྲངས་༣༠ ལས་མང་བ་ཐོ་འགོད་ གནང་ཚེ་དེ་སྔ་ལྷན་ཚོགས་ནས་གོ་སྒྲིག་ཞུས་པའི་ཟབ་འཁྲིད་ཞུས་ཐོབ་མ་བྱུང་བ་རྣམས་ལ་གོ་སྐབས་དང་པོ་འབུལ་རྒྱུ་ཡིན། ཟབ་འཁྲིད་འདིར་བཞུགས་མཁན་སྨན་པ་རྣམས་ཀྱི་ལམ་གྲོན་(མེ་འཁོར་ཨང་གཉིས་AC-II Tier པའི་རིན་གོང་ནང་ཚུད་འགྲོ་གྲོན།)དང་ཟབ་སྦྱོང་ཉིན་དྲུག་རིང་གི་བཞུགས་ཡུལ་མགྲོན་ཁང་དང་སྔ་དགོང་ལྟོ་དོད། ཉིན་དགུང་ཞལ་ལག་བཅས་ལམ་སྟོན་ཡིག་ཆ་ནང་གསལ་འབུལ་རྒྱུ་ཡིན། ཟབ་འཁྲིད་ཀྱི་གསལ་བསྒྲགས་དང་ལས་རིམ་རགས་ཟིན་བཅས་གཤམ་དུ་གཟིགས་གནང་ཡོང་བ་ཞུ། གསོ་རིག་སྨན་པའི་ཤེས་ཡོན་གོང་སྤེལ་ཟབ་འཁྲིད་ཀྱི་གསལ་བསྒྲགས། གསོ་རིག་སྨན་པའི་ཤེས་ཡོན་གོང་སྤེལ་གྱི་ཟབ་འཁྲིད་ལས་རིམ།
སྨན་སྦྱོར་དེབ་སྐྱེལ་དང་འབྲེལ་བའི་གསལ་བསྒྲགས།
༄༅། །མཁྱེན་ཡངས་བོད་ཀྱི་གསོ་བ་རིག་པའི་སྨན་སྦྱོར་ཆེད་གཉེར་སྨན་པ་རྣམས་ཀྱི་སྙན་ལམ་དུ།། ཆེད་ཞུ། དགོངས་གསལ་བཞིན་བོད་ཀྱི་གསོ་བ་རིག་པའི་ལྷན་ཚོགས་ནི་ཕྱི་ལོ་༢༠༠༤ ལོར་ཆེད་འཛུགས་གནང་ཞིང་འདས་པའི་ལོ་བཅུ་བཞི་ལྷག་ཙམ་རིང་ལྷན་ཚོགས་ཀྱི་ཁྲིམས་དང་སྒྲིག་གཞི་དགོངས་དོན་གསོ་བ་རིག་པའི་སློབ་གཉེར་ཁང་དང་སློབ་ཐོན་སྨན་པ། དེ་བཞིན་གསོ་རིག་སྨན་དང་སྨན་སྦྱོར་ཁང་བཅས་ཚད་འཛིན་ངོས་ལེན་གྱིས་དེབ་སྐྱེལ་གནང་དང་གནང་མུས་ཡིན། ལྷན་ཚོགས་ཚོགས་ཐེངས་རིམ་པའི་ནང་ལྷན་ཚོགས་ཀྱི་ཁྲིམས་ཡིག་དང་སྒྲིག་གཞིར་བསྐྱར་ཞིབ་ཀྱིས་བསྐྱར་བཅོས་དགོས་རིགས་ལ་བསྐྱར་བཅོས་གཏན་འབེབས་གནང་བཞིན་ཉེ་བའི་ལྷན་ཚོགས་ཚོགས་ཐེངས་༢༨ པའི་ཐོག་བོད་ཀྱི་གསོ་བ་རིག་པའི་སྨན་དང་སྨན་སྦྱོར་ཚད་ལྡན་གྱི་རྩ་འཛིན་སྒྲིག་གཞིར་བསྐྱར་ཞིབ་ཀྱིས་སྒྲིག་གཞི་དོན་ཚན་ཁག་ཅིག་ལ་བསྐྱར་བཅོས་སོང་ཁོངས་སྒྲིག་གཞི་དོན་ཚན་༡༡ པ་སྨན་སྦྱོར་སྡེ་ཚན་གྱི་དབྱེ་བ། ག་༽པར་སྨན་སྦྱོར་སྡེ་ཚན་གང་ཞིག་སོ་སོའི་བརྟག་དཔྱད་སྨན་ཁང་དུ་བསྟེན་གཏུགས་ནད་པའི་ཆེད་སྨན་སྦྱོར་བཟོ་བྱེད་བཞིན་པ་རྣམས་ཀྱང་ལྷན་ཚོགས་འོག་དེབ་སྐྱེལ་གནང་རྒྱུའི་ཆ་རྐྱེན་བསྐྲུན་ཡོད་ན་འབྲེལ་ཡོད་གསོ་རིག་སྨན་སྦྱོར་ཆེད་གཉེར་བ་རྣམས་ནས་སྒྲིག་གཞི་བསྐྱར་བཅོས་ལ་གཟིགས་ཞིབ་ཀྱིས་ལྷན་ཚོགས་འོག་སྨན་སྦྱོར་དེབ་སྐྱེལ་ངེས་པར་གནང་དགོས་པའི་གསལ་བསྒྲགས་ཞུ། བོད་ཀྱི་གསོ་བ་རིག་པའི་ལྷན་ཚོགས་ཀྱི་ཡིག་ཚང་ནས་ཕྱི་ལོ་༢༠༡༨ ཟླ་༧ ཚེས་༢ ལ་ཕུལ།། གསལ་བསྒྲགས་དང་སྨན་སྦྱོར་སྒྲིག་གཞི་བསྐྱར་བཅོས་སོང་བ་རྣམས་འདིར་བསྣུན་ན་གཟིགས་ཀློག་ཐུབ།
དེབ་སྐྱེལ་འཕར་འགྱངས་ཀྱི་གསལ་བསྒྲགས།
༄༅། །བོད་ཀྱི་གསོ་རིག་པའི་ལྷན་ཚོགས་འོག་དེབ་སྐྱེལ་ཡོད་པའི་གསོ་རིག་སྨན་པ་རྣམས་ལ། ཆེད་ཞུ། བོད་ཀྱི་གསོ་བ་རིག་པའི་ལྷན་ཚོགས་ཀྱི་ཁྲིམས་ཡིག་དོན་ཚན་དགུ་པ་དང་བཅུ་པའི་དགོངས་དོན་གསོ་རིག་སློབ་གཉེར་ཁང་ནས་སློབ་ཐོན་སྨན་པ་རྣམས་ལོ་གཅིག་ནང་ཚུད་ལྷན་ཚོགས་འོག་སྨན་པའི་དེབ་སྐྱེལ་གནང་དགོས་པར་ད་བར་ཁྱོན་སྨན་པ་གྲངས་༤༩༡ ལྷན་ཚོགས་འོག་དེབ་སྐྱེལ་ཞུས་སྤྲོད་ཟིན། དེབ་སྐྱེལ་སྨན་པ་རྣམས་ནས་དགོངས་འཆར་ཕེབས་བཞིན་ཕྱི་ལོ་༢༠༡༡ ལོར་གསོ་རིག་ལྷན་ཚོགས་ནས་སྨན་པའི་དེབ་སྐྱེལ་ལག་འཁྱེར་གསར་པ་སྟབས་བདེ་ཞིག་བཟོས་བསྐྲུན་གྱིས་དེབ་སྐྱེལ་ལག་འཁྱེར་སྟེང་ལོ་གསུམ་རེའི་མཚམས་འཕར་འགྱངས་ཐལ་རྩེ་སྦྱར་དགོས་པས་དེ་སྔ་ཕྱི་ལོ་༢༠༡༥ ལོར་འཕར་འགྱངས་ཐེལ་རྩེ་དེ་བཞིན་ཕྱི་ལོ་༢༠༡༨ ཟླ་༣ ཚེས་༣༡ ནས་དུས་ཚེས་དུས་བཀག་གཙང་བཞིན་ཡོད་ན་ལྷན་ཚོགས་འོག་དེབ་སྐྱེལ་ཡོད་པའི་གསོ་རིག་སྨན་པའི་རྣམས་ནས་འཕར་འགྱངས་ཐེལ་རྩེའི་དོད་ ཧིན་སྒོར་༡༠༠།༠༠ ལྷན་ཚོགས་སུ་འབུལ་ཐོག་དེབ་སྐྱེལ་འཕར་འགྱངས་ཐེལ་རྩེ་བཞེས་གནང་ཡོང་བ་ དེ་དོན་གསལ་བསྒྲགས་ཞུ། ཉེ་འཆར་ཕྱི་ཟླ་བཞི་པ་འདིའི་ནང་དེབ་སྐྱེལ་གནང་བའི་སྨན་པ་རྣམས་ནས་ཐེལ་རྩེ་འདི་ཞུ་མི་དགོས་པ་དེ་དོན་དགོངས་འཇགས་ཞུ། དེབ་སྐྱེལ་ཟིན་པའི་སྨན་པ་རྣམས་ནས་རང་ཉིད་ཀྱི་གནས་ཡུལ་ཁ་བྱང་དང་གློག་འཕྲིན་ཁ་བྱང་། དེ་བཞིན་འབྲེལ་ཡུལ་ཁ་པར་ཨང་གྲངས་ལ་བསྒྱུར་བ་ཕྱིན་ཡོད་ཚེ་ལྷན་ཚོགས་སུ་ངེས་པར་ཁ་བསྐོང་ (update) གནང་དགོས་པ་དང་ཆབས་ཅིག་སོ་སོའི་ཆེད་ལས་ལོ་རྒྱུས་ཐད་ཁ་བསྐོང་གནང་དགོས་མཆིས་ཚེ་ལྷན་ཚོགས་ཀྱི་གློག་འཕྲིན་ཁ་བྱང་འདིའི་ཐོག་([email protected])ཐོག་གཏོང་གནང་ཡོང་བ་དེ་དོན་རེ་སྐུལ་ཞུ་རྒྱུ་བཅས་བོད་ཀྱི་གསོ་བ་རིག་པའི་ལྷན་ཚོགས་ནས་ཕྱི་ལོ་༢༠༡༨ ཟླ་༤ ཚེས་༣༠ ལ་ཕུལ།།
གཡུ་ཐོག་སྙིང་ཐིག་གསོ་རིག་སྨན་སྦྱོར་ཁང་གཏན་འཇགས་དེབ་སྐྱེལ་གནང་བ།
བོད་ཀྱི་གསོ་བ་རིག་པའི་ལྷན་ཚོགས་ཀྱི་ཁྲིམས་སྒྲིག་དགོངས་དོན་ཕྱི་ལོ་༢༠༡༤ ལོར་རྡ་ས་ཁུལ་དུ་ཡོད་པའི་གཡུ་ ཐོག་སྙིང་ཐིག་གསོ་རིག་སྨན་སྦྱོར་ཁང་དེ་བཞིིན་བོད་ཀྱི་གསོ་བ་རིག་པའི་སྨན་སྦྱོར་སྡེ་ཚན་ཚད་ལྡན་ཞིག་ཏུ་ལོ་ གསུམ་གྱི་ཕྲལ་སེལ་ངོས་ལེན་དེབ་སྐྱེལ་གནང་ཞིང་དེབ་སྐྱེལ་དུས་བཀག་དེ་བཞིན་ཕྱི་ལོ་༢༠༡༧ ཟླ་༡༢ ཚེས་༡༩ ཉིན་གཙང་བཞིན་ཡོད། བོད་ཀྱི་གསོ་བ་རིག་པའི་སྨན་དང་སྨན་སྦྱོར་ཚད་ལྡན་གྱི་རྩ་འཛིན་སྒྲིག་གཞི་དགོངས་དོན་ཕྱི་ལོ་༢༠༡༧ ཟླ་༡༡ ཚེས་༢༠ ཉིན་ལྷན་ཚོགས་ཀྱི་ཚོགས་མི་༸རྒྱལ་བའི་སྐུ་བཅར་སྨན་རམས་པ་སྤེན་པ་ཚེ་རིང་ལགས་ཀྱི་གཙོ་སྐྱོང་ འོག་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱི་སྐུ་ཚབ་ཚོགས་མི་སྐུ་ཞབས་བསོད་ནམས་སྟོབས་རྒྱལ་ ལགས་དང་རྡ་ས་ས་གནས་འགོ་འཛིན་སྐུ་ཞབས་ཟླ་བ་རིན་ཆེན་ལགས་བཅས་ཚོགས་མི་གསུམ་ལས་གྲུབ་པའི་ རྟོགས་ཞིབ་ཚོགས་ཆུང་གི་ཚོགས་མི་རྣམས་གོང་གསལ་སྨན་སྦྱོར་ཁང་དུ་རྟོགས་ཞིབ་ཆེད་ཕེབས་གནང་། སྒྲིག་ མཐུན་ཚོགས་ཆུང་གི་ལས་བསྡོམས་སྙན་ཐོ་དང་ཡིག་ཆ་ཁག་བཅས་ལྷན་ཚོགས་སུ་འབྱོར་བར་ལྷན་ཚོགས་ཀྱི་ཕྱི་ ལོ་༢༠༡༧ ཟླ་༡༢ ཚེས་༡༧ ཉིན་ཟླ་རེའི་ཚོགས་འདུའི་ཐོག་གོང་གསལ་སྙན་ཐོ་དང་ཡིག་ཆ་ཁག་བཅས་ལ་ཞིབ་ དཔྱད་གྲོས་བསྡུར་ལེགས་པར་བྱས་མཐར་གཡུ་ཐོག་སྙིང་ཐིག་གསོ་རིག་སྨན་སྦྱོར་ཁང་དེ་བཞིན་ཕྱི་ལོ་༢༠༡༧ ཟླ་༡༢ ཚེས་༡༨ ཉིན་ནས་བོད་ཀྱི་གསོ་བ་རིག་པའི་སྨན་སྦྱོར་སྡེ་ཚན་ཚད་ལྡན་ཞིག་ཏུ་གཏན་འཇགས་ངོས་ ལེན་གྱིས་དེབ་སྐྱེལ་གནང་བ་དང་སྒྲིག་གཞི་དགོངས་དོན་ལོ་གསུམ་རེའི་མཚམས་ཆོག་མཆན་འཕར་འགྱངས་ ཞུ་དགོས་པར་རྟེན་གོང་གསལ་སྨན་སྦྱོར་ཁང་དེ་བཞིན་ཕྱི་ལོ་༢༠༡༧ ཟླ་༡༢ ཚེས་༡༨ ནས་ཕྱི་ལོ་༢༠༢༠ ཟླ་༡༢ ཚེས་༡༧ བར་ལོ་གསུམ་གྱི་ཆོག་མཆན་འཕར་འགྱངས་ཞུས། གཏན་འཇགས་དེབ་སྐྱེལ་ལག་འཁྱེར་དེ་བཞིན་ འདི་ལོའི་ཟླ་༢ པའི་ཚེས་༢༨ ཉིན་རྒྱལ་སྤྱིའ་བོད་ཀྱི་གསོ་བ་རིག་པའི་བགྲོ་གླེང་ཚོགས་ཆེན་ཐེངས་གསུམ་པའི་ ཐོག་ཕུལ་རྒྱུར་གཏན་འཁེལ་ཡང་སྐབས་མཚམས་དོན་རྐྱེན་གྱིས་ཕུལ་མ་ཐུབ་པར་ད་ལན་ལྷན་ཚོགས་ཀྱི་ཟླ་བཞི་ པའི་ཟླ་རེའི་ཚོགས་འདུའི་ཐོག་ལྷན་ཚོགས་གཞོན་སྨན་པ་ཨོ་ཤོད་བསོད་ནམས་སྒྲོལ་དཀར་ལགས་ནས་དེབ་སྐྱེལ་ལག་འཁྱེར་ཕུལ་གནང་ཡོད། གཡུ་ཐོག་སྙིང་ཐིག་གསོ་རིག་སྨན་སྦྱོར་ཁང་འདི་ནི་ཕྱི་ལོ་༢༠༡༠ ཟླ་༡…
འཛམ་གླིང་འཕྲོད་བསྟེན་ཉིན་མོ།
བོད་ཀྱི་གསོ་བ་རིག་པའི་ལྷན་ཚོགས་ཀྱི་གོ་སྒྲིག་འོག་ཕྱི་ལོ་༢༠༡༨ ཟླ་༤ ཚེས་༧ ཉིན་འཛམ་གླིང་འཕྲོད་ བསྟེན་ཉིན་དང་བསྟུན་ལྷན་ཚོགས་ཀྱི་ཚོགས་མི་སྨན་པ་ཚེ་རིང་མཚམས་གཅོད་ཀྱིས་རྡ་ཤོད་བོད་ཁྱིམ་ སློབ་གྲྭའི་སློབ་མ་རྣམས་ལ་གསོ་བ་རིག་པའི་ངོ་སྤྲོད་དང་མདུན་ལམ། དེ་བཞིན་སྤྱི་བཏང་ཟས་སྤྱོད་ འཕྲོད་བསྟེན་སྐོར་གཏམ་བཤད་དང། དེ་བཞིན་སྨན་པ་ཚེ་རིང་དཔལ་མོ་ལགས་ནས་དབུས་གཞུང་ནང་ པའི་མཐོ་སློབ་ཁང་གི་སློབ་མ་དང་བཙུན་མ་རྣམས་ལ་སེམས་ཁམས་འཕྲོད་བསྟེན་སྐོར། དེ་བཞིན་སྨན་པ་ རབ་དགའ་ལགས་ནས་སཱ་ལུ་སྒ་རར་དཔལ་ལྡན་སྲད་རྒྱུད་གྲྭ་ཚང་དུ་ཆུ་ཚོད་གཉིས་ཀྱི་རིང་གསོ་བ་རིག་པ་ངོ་སྤྲོད་དང་ཟས་སྤྱོད་འཕྲོད་བསྟེན་སྐོར་གཏམ་བཤད་གནང་བ་དང། ཡང་ལྷན་ཚོགས་ཀྱི་རྒྱ་གར་ལྷོ་ ཕྱོགས་ཁུལ་གྱི་ས་གནས་འབྲེལ་མཐུད་སྨན་པ་ཉི་མ་རྒྱལ་མཚན་ལགས་ནས་མོན་གྷོ་གཏན་སློབ་ཀྱི་སློབ་ མ་རྣམས་ལ་ཕོ་བ་དང་ཆམས་རིམ་ནད་གཞི་སྔོན་འགོག་ཐོག་གཏམ་བཤད་དང་སྨན་པ་སྐྱིད་འཛོམས་ ལགས་ནས་མོན་གྷོ་གཏན་སློབ་ཀྱི་བུ་མོ་རྣམས་ལ་མོ་ནད་ངོ་སྤྲོད་དང་སྔོན་འགོག་བྱེད་ཚུལ། ཡང་སྨན་པ་ རྟ་ར་ངག་དབང་བློ་གྲོས་ལགས་ནས་སྦེལ་ཀོབ་གཏན་སློབ་ཀྱི་སློབ་ཕྲུག་རྣམས་ལ་རྒྱུན་དུ་ཟས་སྤྱོད་འཕྲོད་པར་བསྟེན་ཚུལ་སྐོར་གཏམ་བཤད་དང་སྨན་པ་སྐྱིད་ལུས་ལགས་ནས་ཅོན་ཏ་ར་སློབ་གྲྭའི་སློབ་མ་རྣམས་ཟས་སྤྱོད་ཚུལ་བཞིན་བསྟེན་པའི་སྒོ་ནས་ནད་གཞི་སྔོན་འགོག་བྱེད་ཚུལ་སྐོར་བཅས་གཏམ་བཤད་དང་ དྲི་བ་དྲི་ལན་གནང། ཇི་ལྟར་ལྷན་ཚོགས་ནས་རེ་འདུན་ཞུས་པ་ལྟར་གོང་གསལ་ས་གནས་སྨན་པ་རྣམས་ ནས་སོ་སོའི་ས་གནས་ཀྱི་སློབ་གྲྭ་དང་གྲྭ་བཙུན་ཁག་ལ་འཕྲོད་བསྟེན་གོ་རྟོགས་ཀྱི་གཏམ་བཤད་གནང་ བར་ལྷན་ཚོགས་ཀྱི་ཚོགས་མི་ཡོངས་ཀྱི་ཚབ་ཞུས་ཏེ་ཐུགས་རྗེ་ཆེ་ཞེ་ཞུ་རྒྱུ་ཡིན།།
ལྷན་ཚོགས་ཀྱི་འབྲེལ་མཐུད་ཁ་པར་ཐོག་གསལ་བརྡ།
ད་ལྟའི་ཆར་བོད་ཀྱི་གསོ་བ་རིག་པའི་ལྷན་ཚོགས་ཀྱི་ལས་ཁུངས་ཆགས་སའི་ཁང་པར་བཟོ་བཅོས་འགྲོ་བཞིན་པའི་རྐྱེན་གྱིས་ལྷན་ཚོགས་ཀྱི་འབྲེལ་མཐུད་ཁ་པར་གཉིས་ཀའི་ཏར་སྐུད་བཅད་དགོས་བྱུང་བ་དང་ཏར་སྐུད་འཐུས་ཚང་སྒྲིག་སྦྱོར་མ་བྱུང་བར་ལྷན་ཚོགས་སུ་འབྲེལ་བ་གནང་དགོས་བྱུང་ཚེ་ལྷན་ཚོགས་ཀྱི་གློག་འཕྲིན་ཁ་བྱང་[email protected] / [email protected] གཉིས་ཐོག་འབྲེལ་བ་གནང་རོགས་ཞུ། ཐུགས་རྗེ་ཆེ།


text:
དེ་ཡང༌། སྔོན་གྱི་ཚེ་སངས་རྒྱས་བཅོམ་ལྡན་འདས་འོད་མའི་ཚལ་དུ་བཞུགས་པའི་ཚེ། ཞལ་འཛུམ་པར་མཛད་པའི་འོད་ཟེར་གྱིས་བོད་ཡུལ་བཀང་བ་ན། སྒྲིབ་སེལ་གྱིས་སངས་རྒྱས་ཞལ་འཛུམ་པར་མཛད་པའི་རྒྱུ་དང་རྐྱེན་གང་ཡིན་པའི་སྐོར་བཀའ་འདྲི་ཞུས་པར། སངས་རྒྱས་ཀྱིས། དུས་གསུམ་སངས་རྒྱས་ཀྱི་གདུལ་བྱར་མ་གྱུར་བའི་མཐའ་འཁོབ་ཁ་བ་ཅན་གྱི་རྒྱལ་ཁམས་དེར། འཕགས་པ་སྤྱན་རས་གཟིགས་ཀྱི་ཐུགས་རྗེ་བཀའ་དྲིན་ལས་དམ་པའི་ཆོས་ཉི་མ་ཤར་བ་ལྟར་རྒྱས་པར་གྱུར། དེ་ཡང་སངས་རྒྱས་གཞན་གྱིས་མ་ཐུལ་བར་སྤྱན་རས་གཟིགས་ཁོ་ནས་འདུལ་ཐུབ་པའི་རྒྱུ་མཚན་ནི། སྔོན་གྱི་ཚེ། སངས་རྒྱས་སྟོང་གི་སྤྱན་སྔར་འཕགས་པ་སྤྱན་རས་གཟིགས་ཀྱིས། མཐའ་འཁོབ་འདུལ་དཀའི་སེམས་ཅན་དེ་དག་ཀུན། །བདག་གིས་ཐར་བའི་ལམ་དུ་འདུལ་གྱུར་ཅིག །ཅེས་སོགས་དམ་བཅའ་མཛད་པས་རེད་སོགས་བཀའ་སྩལ་བ་རེད།
གི་འོད་ཟེར་ཕྱོགས་གཅིག་ཏུ་བསྡུས་པ་ལྟ་བུའི་གཟི་འོད་འཕྲོ་བ་ཞིག་བྱུང་ནས། ཞལ་ཁ་ཕྱེ་ཞིང་རྒྱས་པའི་ཁོངས་སུ་སྐུ་ལུས་གངས་རིའི་ཕུང་པོ་བྱེ་བ་ལྟར་དཀར་ཞིང་འོད་ཟེར་འཕྲོ་བ། ཞལ་འཛུམ་བག་ཅན། ཞལ་གཅིག་ཕྱག་བཞི་རྒྱན་ཀུན་དང་ལྡན་པ། རྩ་བའི་ཕྱག་གཉིས་ཐུགས་ཀའི་དབུས་སུ་ཐལ་མོ་སྦྱར་ཞིང༌། གཡས་ཀྱི་ཕྱག་འོག་མས་ཤེལ་དཀར་གྱི་ཕྲེང་བ་འདྲེན་པ། ཕྱག་གཡོན་གྱི་འོག་མས་པདྨ་དཀར་པོ་འཛིན་ཞིང༌། པདྨའི་མེ་ཏོག་སྙན་གྱི་ཐད་དུ་བཞད་ཁ་བྱེ་བ། ཞབས་གཉིས་རྡོ་རྗེ་དཀྱིལ་ཀྲུང་མཛད་པ། དབུ་ལ་རལ་བའི་ཟུར་ཕུད་ལྔ་དང་ལྡན་པ། ཕྲག་པ་གཡོན་མར་རི་དྭགས་ཨེ་ན་ཡའི་ལྤགས་པས་བཀབ་པ། མཚན་དང་དཔེ་བྱད་མ་ལུས་བཀྲ་བ། སངས་རྒྱས་ཀྱི་འོད་ཟེར་མ་གཏོགས་འོད་ཟེར་མ་ལུས་ཟིལ་གྱིས་གནོན་པ་ཞིག་བྱུང་བས། དེའི་སྤྱི་བོར་རྒྱལ་བ་འོད་དཔག་མེད་ཀྱི་ཕྱག་གིས་བྱུགས་བྱུགས་མཛད་ནས། དུས་གསུམ་རྒྱལ་བའི་གདུལ་བྱར་མ་གྱུར་པ། །མཐའ་འཁོབ་ཁ་བ་ཅན་གྱི་སེམས་ཅན་རྣམས། །སྨོན་ལམ་མཐུ་ཡིས་ཁྱོད་ཀྱིས་འདུལ་བྱར་འགྱུར། །ལེགས་སོ་ལེགས་སོ་རིགས་ཀྱི་བུ་ཁྱོད་ལེགས། །ཞེས་སོགས་དང༌། མཐའ་འཁོབ་ཁ་བ་ཅན་གྱི་ཡུལ་ཁམས་དེར། །ཡི་དམ་ལྷ་ཡི་སྐལ་བ་ཁྱོད་ཡིན་ཏེ། །ཡི་དམ་ཁྱོད་ལ་བརྟེན་ནས་མ་འོངས་དུས། །ཡུལ་དེར་སངས་རྒྱས་བྱང་སེམས་དཔག་མེད་འབྱུང༌། །སངས་རྒྱས་བསྟན་པ་དར་ཞིང་རྒྱས་པར་འགྱུར། །ཆོས་སྐལ་སྙིང་པོ་ཡིག་དྲུག་འདི་ཡིན་ཏེ། །སྙིང་པོ་འདི་ལ་བརྟེན་ནས་མ་འོངས་དུས། །ཤཱཀྱའི་རྒྱལ་པོའི་གསུང་རབ་དམ་ཆོས་ཀུན། །ཡུལ་དེར་དར་རྒྱས་མི་ཀུན་ཆོས་སྤྱོད་འགྱུར། །ཨོཾ་མ་ཎི་པདྨེ་ཧཱུཾ། །ཞེས་སོགས་ལུང་བསྟན་དང་ཡིག་དྲུག་གི་ཕན་ཡོན་རྒྱ་ཆེར་གསུངས་པ་དང༌། དེའི་ཚེ་སངས་རྒྱས་ཐམས་ཅད་འདུས་ཏེ་དབང་སྐུར་དང་བསྔགས་བརྗོད་མཛད་པ་མ་ཟད། འགྲོ་བ་ཀུན་འདུལ་བའི་འཕྲིན་ལས་ལ་དབང་བའི་ཕྱིར་དུ་སངས་རྒྱས་འོད་དཔག་མེད་དེ་ཉིད་སྤྱན་རས་གཟིགས་ཀྱི་གཙུག་གི་ཏོག་ལྟར་བྲལ་མེད་དུ་བཞུགས།
དེ་ནས་ད་ལྟའི་ཕོ་བྲང་པོ་ཏཱ་ལ་ཆགས་ཡུལ་བོད་ཀྱི་ཡུལ་དབུས་དམར་པོ་རིའི་རྩེ་མོར་ཕེབས་ནས་གཟིགས་པས་ཡུལ་གྱི་མཐིལ་ཀུན་ཆུས་གང་བའི་ནང་སྡུག་བསྔལ་གྱིས་མནར་བའི་སྲོག་ཆགས་མང་པོ་གནས་པ་དང༌། ས་བབ་མཐོ་སའི་ལོགས་སུ་མུན་པ་འཐིབས་འདྲའི་ནགས་ཚལ་སྟུག་པོས་ཡོངས་སུ་གང་བའི་ནང་ཁྲོ་ཞིང་གཏུམ་པའི་སྤྱན་གཟན་སྣ་ཚོགས་ཕན་ཚུན་གསོད་རེས་བྱེད་པ་དང༌། ལྷག་པར་ལྷ་སའི་འོ་ཐང་གི་མཚོ་ནི་དམྱལ་བའི་སྒོ་ཡིན་པ་དང༌། དེའི་ནང་སེམས་ཅན་གྲངས་མེད་སྡུག་བསྔལ་དྲག་པོས་མནར་བ་གཟིགས་པས་སྙིང་རྗེ་ཤུགས་དྲག་སྐྱེས་པའི་ཤུགས་ལས་སྤྱན་གཡས་གཡོན་གཉིས་ལས་སྤྱན་ཆབ་ཀྱི་ཐིགས་པ་རེ་རེ་ལྷུང་བ་དེ། ཇོ་མོ་ཁྲོ་གཉེར་ཅན་དང་རྗེ་བཙུན་སྒྲོལ་མར་གྱུར་ནས། བུ་ཁྱོད་མཐའ་འཁོབ་འགྲོ་རྣམས་འདུལ་བ་ལ། །སྒྱིད་ལུག་སྡུག་བསྔལ་ལྡན་པར་མ་བྱེད་ཅིག །ཁོ་མོ་གཉིས་ཀྱིས་འགྲོ་དོན་གྲོགས་བྱེད། །ཅེས་གསུངས་ཏེ། སྤྱན་གཉིས་ལ་སླར་ཡང་ཐིམ། དེ་ནས་དམྱལ་མཚོའི་དབུས་སུ་ཕེབས་ནས་ཡིག་དྲུག་གི་ཆོས་བཤད་དང༌། ཐུགས་སྨོན་གནང་བའི་མཐུ་ལས་དམྱལ་བའི་སེམས་ཅན་དེ་རྣམས་ཀྱི་སྡུག་བསྔལ་ཞི་ཞིང༌། ཐར་པའི་ལམ་དུ་འཁོད་པ་མ་ཟད། འཁོལ་བཞིན་པའི་མཚོ་ཚ་པོ་དེ་ཡང་ཞི་ནས་བསིལ་བར་གྱུར་པ་དང༌། ཀོང་ཡུལ་མཐིལ་གྱི་ཆུ་བརླག་ཅེས་བྱ་བའི་ཟོམས་ཁ་ཕྱེ་བས་བོད་ཡུལ་རུ་བཞི་ཆུ་ཡིས་གང་བ་ཐམས་ཅད་དེར་ཐིམ་ཞིང༌། ཆུ་གཞན་དག་ཀྱང་དེ་བཞིན་ཐིམ་པས་བོད་ཡུལ་གྱི་བཀོད་པ་གསལ་བར་དོད་པ་སྟེ། སྟོད་ཀྱི་མངའ་རིས་སྐོར་གསུམ་ཤ་རྐྱང་རི་དྭགས་ཀྱི་གླིང་དང༌། བར་གྱི་དབུས་གཙང་རུ་བཞི་སྟག་གཟིག་དང་གཅན་གཟན་གྱི་གླིང༌། སྨད་ཀྱི་མདོ་ཁམས་སྒང་དྲུག་འདབ་ཆགས་བྱ་ཡི་གླིང་དུ་གྱུར། འཕགས་པ་སྤྱན་རས་གཟིགས་དབང་གིས་དེ་དག་ཀུན་ལ་ཐབས་ཚུལ་དུ་མའི་སྒོ་ནས་ཆོས་བསྟན་ནས་སེམས་ཅན་དཔག་ཏུ་མེད་པ་ཐར་པ་དང་ཐམས་ཅད་མཁྱེན་པའི་གནས་སུ་བཀོད། དེ་ལྟར་དུས་ཡུན་རིང་པོའི་བར་ཐབས་ཤེས་དུ་མའི་སྒོ་ནས་སེམས་ཅན་རྣམས་སྨིན་གྲོལ་གྱི་གནས་སུ་འགོད་སྐབས་ངལ་དུབ་ཆེན་པོ་བྱུང་བ་དེ་སེལ་ཕྱིར། འཛམ་གླིང་གི་ལྷོ་ཡི་ཕྱོགས་གྲུ་འཛིན་རི་བོར་ཕེབས་ནས་སེམས་ཉིད་ངལ་གསོའི་ཏིང་འཛིན་མཛད།
དེ་ནས་ཏིང་འཛིན་ལས་བཞེངས་ཏེ་སེམས་ཅན་ཡོངས་དང་ལྷག་པར་ཁ་བ་ཅན་གྱི་སེམས་ཅན་ལ་གཟིགས་པས། སེམས་ཅན་བྱེ་བ་ཁྲག་ཁྲིག་བརྒྱ་སྟོང་གི་ཆ་ཤས་ཙམ་ཡང་ཐར་པ་དང་ཐམས་ཅད་མཁྱེན་པའི་གནས་སུ་འགོད་ཐུབ་མེད་པ་མ་ཟད། སེམས་ཅན་རྣམས་ཀྱི་སེམས་རྒྱུད་ནི་ཤིན་ཏུ་གདུལ་དཀའ་བ། སྙིགས་མ་ལས་ཀྱང་ཆེས་སྙིགས་མར་གྱུར་པ་གཟིགས་པས། རང་ཉིད་ཞི་བ་དང་བདེ་བར་གནས་འདོད་ཀྱི་བསམ་པ་སྐད་ཅིག་ཙམ་སྐྱེས་པའི་མོད་ལ། སྔོན་སྤྱན་རས་གཟིགས་རང་ཉིད་ཀྱིས་དམ་བཅའ་དང་དམོད་པ་བོར་བའི་དབང་གིས། དེ་མ་ཐག་དབུ་ཚལ་བ་བཅུ་རུ་གས་ཤིང་གྱེས་པ། སྐུ་ལུས་དུམ་བུ་སྟོང་དུ་བྱེ་བ་རེད། དེར་སངས་རྒྱས་འོད་དཔག་མེད་སྐད་ཅིག་དེ་ཉིད་དུ་ཕེབས་ནས་དབུ་དང་སྐུ་ལུས་ཞིག་ཅིང་བྱེ་བ་རྣམས་ཕྱག་གིས་ཆུན་པོར་བཅིངས་ནས། རིགས་ཀྱི་བུ། ཁྱོད་སྡུག་བསྔལ་མ་བྱེད་ཅིག ཁྱོད་ཀྱི་དབུ་ཚལ་བ་བཅུར་གས་པ་འདི་ནི་ཞལ་རས་བཅུ་གཅིག་ཏུ་བྱིན་གྱིས་བརླབ། སྐུ་ལུས་རྣམ་པ་སྟོང་དུ་བྱེ་བ་འདི་ནི། ཕྱག་སྟོང་སྤྱན་སྟོང་ལྡན་པར་བྱིན་གྱིས་བརླབ། སླར་ཡང་འགྲོ་དོན་ལ་སྙིང་སྟོབས་སྐྱེད་ཅིག་ཅེས་སོགས་གསུངས་པ་དང༌། དེ་བཞིན་ཕྱོགས་བཅུའི་རྒྱལ་བ་སྲས་དང་བཅས་པའང་དེར་ཕེབས་ནས། ཞལ་རས་བཅུ་པོ་ཕ་རོལ་ཕྱིན་པ་བཅུ། །བཅུ་གཅིག་དབུ་ལ་འོད་དཔག་མེད་པ་བཞུགས། །ཞི་རྒྱས་དབང་དྲག་ལས་རྣམས་ཀུན་མཛད་པ། །བཙུན་པ་སྤྱན་རས་གཟིགས་ལ་ཕྱག་འཚལ་ལོ། །ཕྱག་སྟོང་འཁོར་ལོས་བསྒྱུར་བའི་རྒྱལ་པོ་སྟོང༌། །སྤྱན་སྟོང་བསྐལ་བ་བཟང་པོའི་སངས་རྒྱས་སྟོང༌། །གང་ལ་གང་འདུལ་དེ་ལ་དེ་སྟོན་པའི། །བཙུན་པ་སྤྱན་རས་གཟིགས་ལ་ཕྱག་འཚལ་ལོ། །ཞེས་སོགས་བསྟོད་པ་དང་ཤིས་པ་མཛད།
བོད་ཀྱི་ས་རྣམས་མིའི་འགྲོ་བ་འཚོ་གནས་བྱེད་ཡུལ་དུ་རུང་བར་གྱུར་པ་ན། འཕགས་པ་སྤྱན་རས་གཟིགས་ཀྱིས་རྣམ་སྤྲུལ་སྤྲེའུ་བྱང་ཆུབ་སེམས་དཔའ་དང༌། རྗེ་བཙུན་སྒྲོལ་མའི་རྣམ་སྤྲུལ་བྲག་སྲིན་མོ་གཉིས་ཀྱིས་ཐབས་ཤེས་ཟུང་འཇུག་གི་ངང་ནས་བོད་མིའི་རིགས་རྒྱུད་ཐོག་མར་སྤེལ་བ་རྣམས་རྒྱལ་རབས་ལོ་རྒྱུས་སུ་ཡོངས་སུ་གྲགས་པ་ལྟར་དང༌། དེ་རྗེས་སྤྱན་རས་གཟིགས་ཀྱི་རྣམ་སྤྲུལ་ཆོས་རྒྱལ་སྲོང་བཙན་སྒམ་པོའི་སྐབས་ནས་ད་ལྟའི་ྋགོང་ས་ྋསྐྱབས་མགོན་སྐུ་ཕྲེང་རིམ་བྱོན་སོགས་འཕགས་མཆོག་སྤྱན་རས་གཟིགས་དང༌། དེ་ཡི་རྣམ་སྤྲུལ་གྲངས་ལས་འདས་པ་རྣམས་ཀྱིས། སྔོན་དུས་ཐུགས་སྐྱེད་དམ་བཅའ་ཇི་ལྟར་མཛད་པ་བཞིན་བོད་འབངས་ཡོངས་ལ་ཆོས་སྲིད་གཉིས་དང༌། ཚེ་འདི་ཕྱི་གཉིས་ཀྱི་ཕན་བདེ་རྒྱ་ཆེར་བསྐྲུན་དང་སྐྲུན་བཞིན་པ་སྔོན་གྱི་བྱུང་རབས་ཡིག་ཆ་དང༌། ད་ལྟའི་གནས་སྟངས་ལ་གཟིགས་ན་མཁྱེན་རྟོགས་ཡོང་ངེས་ལྟར་ཡིན།
མདོ་དོན་བོད་པ་རང་གི་ལྟ་སྟངས་ཀྱི་ཐོག་ནས་བཤད་ན། ཐོག་མར་བོད་ཡུལ་གྱི་རྣམ་པ་དང༌། བོད་མི་རྣམས་འཕགས་མཆོག་སྤྱན་རས་གཟིགས་ཀྱི་ཐུགས་རྗེ་ལ་བརྟེན་ནས་བྱུང་བ་ཡིན་ལ། ད་ལྟའང་འཕགས་མཆོག་སྤྱན་རས་གཟིགས་ཀྱི་རྣམ་སྤྲུལ་ྋགོང་ས་ྋསྐྱབས་མགོན་ཆེན་པོ་མཆོག་གིས་ཐུགས་བརྩེའི་ཕྱག་གིས་བཟུང་ནས་སྐྱོང་བཞིན་པ་འདི་མེད་ན། བོད་དང་བོད་མི་ཞེས་པའང་མིང་གི་ལྷག་མ་ཙམ་ལས་མེད་པར་གྱུར་ངེས་པ་འདས་པའི་ལོ་ངོ་ལྔ་བཅུའི་ལོ་རྒྱུས་ཙམ་ལ་གཟིགས་པས་ཀྱང་མཁྱེན་ངེས་ཡིན་པས། འཕགས་མཆོག་སྤྱན་རས་གཟིགས་དང་བོད་གངས་ཅན་ལྗོངས་ཀྱི་ཐུན་མོང་མ་ཡིན་པའི་འབྲེལ་བ་ནི་“མེད་ན་མི་འབྱུང་”བའི་འབྲེལ་བ་བཟང་པོ་ཞིག་ཡིན་པར་བོད་མི་ཚོས་ཡིད་ཆེས་ཞུ་ཡི་ཡོད་ཅིང༌། ཡིད་ཆེས་འདིར་འགའ་ཞིག་གིས་“རྨོངས་དད”ཅེས་ངན་དམོད་བྱེད་མ྄ུས་ཡིན་ཀྱང༌། ང་ཚོའི་ཡིད་ཆེས་འདི་ནི་“རྨོངས་དད་”མ་ཡིན་པ་ལོ་ངོ་སྟོང་ཕྲག་མང་པོའི་ལོ་རྒྱུས་ཀྱི་ཉམས་མྱོང་སྤྱི་དང༌། ལྷག་པར་ྋགོང་ས་སྐུ་ཕྲེང་རིམ་བྱོན་གྱིས་རང་དོན་སྐད་ཅིག་ཙམ་ཡང་སྤངས་ནས་བོད་འབངས་རྣམས་ཀྱི་ཕན་བདེ་ལ་སྨན་པའི་མཛད་བཟང་རྒྱ་ཆེར་བསྐྱངས་དང་སྐྱོང་བཞིན་པ་འདི་ཁོ་ནས་དཔང་པོ་བྱེད་ནུས་སོ།། །།


text:
དེ་ཡང་ཆབ་འགག་ཅེས་པའི་ཡུལ་གྲུ་འདི་ནི་སྟོད་ན་རི་རབ་ཀྱི་དབུ་འཕང་་རྣམ་པར་མཐོ་བའི་དཀར་ཕྱོགས་སྐྱོང་བའི་བློན་པོ་གསེར་ཆེན་ལྷུན་ཞིང་བརྗིད་པར་ཆགས་ཤིང་། ཤར་དུ་ཡིད་བཞིན་གྱི་ནོར་བུ་ཁྲི་འབུམ་མང་པོ་ལྷན་དུ་སྤུངས་པ་ལྟ་བུའི་བར་དབོན་དུང་རི་དཀར་པོ་ལྷང་ངེར་མངོན་པ། ནུབ་ཏུ་བདུད་སྡེ་མ་ལུས་ཟིལ་གྱིས་གནོན་པ་ལྟ་བུའི་དཔའ་རྟུལ་རྫ་རྒན་ཁྲོས་པའི་ཚུལ་གྱིས་འགྱིང་བ། མདུན་དུ་འགྲོ་བ་སེམས་ཅན་ཡོངས་ཀྱི་ཚ་བའི་སྡུག་བསྔལ་སེལ་བའི་རྨ་ཀླུང་གངྒཱའི་སྲིང་མོ་དལ་གྱིས་དབང་ཕྱོགས་ཡུལ་དུ་འབབ་པ། དབུས་སུ་མདོ་སྔགས་ཟུང་དུ་འབྲེལ་བའི་འཇམ་མགོན་བླ་མའི་ལུགས་བཟང་དྲི་མས་མ་གོས་པར་འཛིན་སྐྱོང་སྤེལ་གསུམ་བགྱིད་པའི་ཆབ་འགག་དགོན་གསར་བཀྲ་ཤིས་ཐེག་མཆོག་གླིང་ཞེས་པ་མིག་གི་དགའ་སྟོན་དུ་གྱུར་པ་དང་། དེར་མ་ཟད་ད་དུང་སྣོད་བཅུད་འཛོམས་པའི་ཡུལ་ཁམས་འདི་རུ་བོད་གངས་ཅན་གྱི་ཉི་ཟླ་ལྟ་བུའི་སྔོན་བྱོན་སྐྱེས་བུ་དམ་པ་དུ་མ་སྟེ། བཙན་པོ་ཁྲི་རལ་པ་ཅན། ས་སྐྱ་ཀུན་དགའ་རྒྱལ་མཚན། འགྲོ་མགོན་འཕགས་པ། རྒྱལ་བ་སྐུ་ཕྲེང་གསུམ་པ་བསོད་ནམས་རྒྱ་མཚོ། རྒྱལ་དབང་སྐུ་ཕྲེང་ལྔ་བ་བློ་བཟང་རྒྱ་མཚོ། རྒྱལ་བ་སྐུ་ཕྲེང་དྲུག་པ་ཚངས་དབྱངས་རྒྱ་མཚོ། རྒྱལ་བ་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོ།པཎ་ཆེན་སྐུ་ཕྲེང་དགུ་བ་ཆོས་ཀྱི་ཉི་མ། པཎ་ཆེན་སྐུ་ཕྲེང་བཅུ་བ་ཆོས་ཀྱི་རྒྱལ་མཚན་སོགས་དང་། རང་རེའི་མཚོ་སྔོན་ནས་སྐུ་འཁྲུངས་པའི་མཁས་པའི་དབང་བོ་སྐྱབས་མགོན་ཚོགས་དྲུག་རང་གྲོལ། ཀ་རྒྱ་ཆབ་རིལ། ཨ་རིག་དགེ་བཤེས་ཆེན་པོ། རྡོ་སྦིས་དགེ་བཤེས་རིན་པོ་ཆེ། སྐུ་གཞོགས་ཨ་རོལ་ཚང་བཅས་དམ་པ་མང་པོས་བྱིན་གྱིས་བརླབས་ཤིང་ཞབས་ཀྱིས་བཅགས་མྱོང་བའི་གནས་འགངས་ཆེན་ཞིག་ལགས་པ་སུས་ཀྱང་ཤེས་གསལ་ལྟར་རོ། །
དེ་ཡང་སྔོན་མཁས་ཆེན་དམ་པ་རྣམས་ཡུལ་འདི་རུ་ཕེབས་པའམ་བརྒྱུད་ནས་འགྲོ་བའི་སྐབས་སུ། དགོན་པ་བཏབ་པ་དང་ལབ་རྩེ་བསྟད་པ། མཆོད་རྟེན་བཞེངས་པ་སོགས་ཀྱི་ལོ་རྒྱུས་ཡིག་ཆ་དང་གནས་ཤུལ་གང་མང་ཞིག་ད་ལྟ་་མིག་གི་སྤྱོད་ཡུལ་དུ་གྱུར་ཐུབ་ན་ཡང་། གནའ་ནས་ད་ལྟའི་བར་རྒྱུན་མ་ཆད་པ་དང་སྲོལ་མ་ཉམས་པར་རྒྱུན་སྐྱོང་བཞིན་པའི་ཆབ་འགག་ཡུལ་གྱི་ལབ་རྩེ་ཆབ་རིལ་ལྟ་བུ་ནི་ཉུང་ཙམ་ལགས་སོ། །དེའི་ཕྱིར། གཤམ་དུ་ལབ་རྩེ་ཆབ་རིལ་ཞེས་པ་བརྗོད་བྱའི་སྙིང་བོར་བཞག་ནས་ཅུང་ཙམ་སྤྲོས་ན། གནས་བཟང་ཆབ་ཆ་མར་ཁུའི་མཚོ་མོར་འབོད་པའི་གྲོང་བརྡལ་ཆེན་པོའི་སྟོད་ན། ཆབ་འགག་དགོན་གསར་བཀྲ་ཤིས་ཐེག་མཆོག་གླིང་གི་ཕང་བ་རུ། བདེ་ཞིང་ཁོད་སྙོམས་པའི་ལབ་རྩེ་ཆབ་རིལ་ཐང་ཞེས་པའི་མེ་ཏོག་སྣ་བརྒྱ་རྣམ་པར་བཞད་ཅིང་། ལེགས་ཚོགས་ནོར་བུའི་འོད་འབར་བ། ལུས་ཅན་ཀུན་ལ་ཕན་པའི་དཔལ་སྟེར་བའི་སའི་སྙིང་བོ་དེར། ལོ་རེའི་དབྱར་གསུམ་གྱི་རང་བྱུང་སྐྱེད་མོས་ཚལ་རྣམ་པར་མཛེས་པའི་དུས་བཟང་ཧོར་ཟླ་དྲུག་པའི་ཚེས་བཅུ་བདུན་ནས་བཅུ་དགུའི་བར་ཆབ་འགག་ཡུལ་གྱི་སྡེ་ཆེན་གསུམ་སྟེ། རྒྱ་ར་ལྷ་སྡེ་དཀར་པོ་དང་ཨར་སྟི་གཡང་ས་གོར་མོ། དུམ་པ་བཀྲ་ཤིས་འཁྱིལ་བ་བཅས་གཙོ་མཛད་པའི་སྡེ་བ་ཆེ་འབྲིང་ཆུང་གསུམ་བཅུ་ལྷག་ཅིག་གི་རྒན་དར་གཞོན་གསུམ་གྱི་སྐྱེ་བོ་ཀུན་གྱིས་ལུས་ལ་ཤོམ་ལྭ་གསར་བ་གྱོན་ཏེ་མ་བོས་རང་ཤུགས་སུ་ལབ་རྩེ་ཆབ་རིལ་ཐང་དུ་འཛོམས་ཏེ། ཐོག་མར་སྐྱེས་པ་རྣམས་ཀྱིས་ལབ་རྩེ་བསྟོད་པ་དང་ལྷ་བསང་གཏོང་བ། རིམ་གྱིས་རྟ་རྒྱུག་མདའ་འཕེན། གླུ་ལེན་གར་རྩེད་བཅས་ཀྱི་དགའ་སྟོན་ལ་རོལ་པ་ནི་གནའ་ནས་ད་ལྟའི་བར་འཆོལ་མེད་གོམས་སྲོལ་ཞིག་ཏུ་གྱུར་ཡོད།
དང་པོ། ཐོག་མའི་བྱུང་རིམ།
ཆབ་འགག་ཡུལ་གྱི་ལབ་རྩེ་ཆབ་རིལ་ཞེས་པ་འདི་དང་ཐོག་ཇི་ལྟར་བྱུང་བའི་བརྒྱུད་རིམ་སྐོར་རགས་ཙམ་བརྗོད་ན། དེ་ཡང་ཐོག་མར་ལབ་རྩེ་ཆབ་རིལ་ཞེས་པའི་མིང་འདིའི་འབྱུང་ཁུངས་གསལ་བོར་མ་བརྗོད་ན་མི་ཆོག་པར་བརྟེན། འདིར་ལབ་རྩེ་ཆབ་རིལ་ཞེས་པའི་མིང་གི་ཐོགས་དོན་ངོ་སྤྲོད་ཙམ་བགྱིད་ན། བགྲང་བྱ་བརྒྱ་ཕྲག་དུ་མའི་སྔོན་ལ་ཀ་རྒྱ་ཆབ་རིལ་ཟེར་བའི་སྐྱེས་བུ་དམ་པ་ཞིག་མཆིས་པ་དེ། ད་ལྟའི་དཔའ་ལུང་ཀ་རྒྱ་ཟེར་བའི་ལྷ་སྡེ་རུ་སྐྱེས་པས་ཀ་རྒྱ་ཐོགས་ཤིང་། ཆུང་བའི་དུས་ནས་རབ་ཏུ་བྱུང་སྟེ་བྱ་ཁྱུང་དགོན་པར་ཞུགས་ནས་ཆོས་མདོ་སྔགས་གཉིས་ལ་སྦྱངསཔ་དཔྱིས་ཕྱིན་པ་གནང་བ་དང་། ཕྱིས་སུ་དགོན་པའི་ཆབ་རིལ་གྱི་ལས་གནས་ཀྱང་ཁུར་བས་ཆབ་རིལ་ཞེས་པའི་མིང་ཡང་ཀ་རྒྱའི་རྗེས་སུ་ཐོགས་པ་བྱུང་། དེ་བས་མི་རྣམས་ཀྱིས་ནམ་རྒྱུན་ཀ་རྒྱ་ཆབ་རིལ་ཞེས་འབོད་ཅིང་། དུས་ཡུན་རིང་པོ་ཞིག་འདས་པས་ན་ཁོང་གི་མཚན་ལ་ཀ་རྒྱ་ཆབ་རིལ་ཟེར་བ་རང་ཤུགས་སུ་འབྱོར་བའོ། །
དེ་ཡང་ཀ་རྒྱ་ཆབ་རིལ་བྱ་བར་འབོད་པའི་སྐྱེས་བུ་དེ་ཆབ་འགག་ཡུལ་གྱི་སའི་སྙིང་བོ་སྟེ། ཆབ་འགག་དགོན་གསར་བཀྲ་ཤིས་ཐེག་མཆོག་གླིང་ཞེས་པའི་དགོན་སྡེའི་འདབས་སུ་རྩྭ་ཆུ་གཉིས་ལྡན་གྱི་ཐང་ཆེན་གོས་སྔོན་ས་ལ་བཏིང་འདྲ་ཞིག་འདུག་པ་དེར་སླེབས་ནས་ལབ་རྩེ་གསར་བ་ཞིག་བསྟད་པས་ན། མི་རྣམས་ཀྱིས་དེར་ལབ་རྩེ་ཆབ་རིལ་ཞེས་བཏགས་ཏེ། དོན་ལ་མི་མིང་ལབ་རྩེ་ལ་འབྱོར་བ་ལགས།
ཀ་རྒྱ་ཆབ་རིལ་ཟེར་བ་དེ་ཆབ་འགག་ཡུལ་འདིར་ཕེབས་ནས་ལབ་རྩེ་བསྟོད་དོན་ལོ་རྒྱུས་ཡིག་ཆ་རུ་གསལ་བོ་མེད་ནའང་དགུང་ལོ་བདུན་ཅུ་བརྒྱད་ཅུ་ཅན་གྱི་རྒན་པོ་ཚོའི་ངག་ཐོག་ཏུ་གཏམ་རྒྱུད་མི་མཚུངས་པ་སྣ་ཚོགས་བརྒྱུད་བཞིན་ཡོད་དེ། དེ་ཡང་ཁ་ཅིག་གིས་ཀ་རྒྱ་ཆབ་རིལ་ཟེར་བ་དེ་ཆོས་མདོ་སྔགས་ཟུང་ལ་བྱང་ཆུབ་པར་མ་ཟད། རྫུ་འཕྲུལ་སྣ་ཚོགས་སྟོན་པའི་གྲུབ་ཐོབ་ཅིག་ཀྱང་ཡིན་ཟེར་ལ། ཁོང་གི་དགོངས་པར་སྐུ་ན་གཞོན་པའི་སྐབས་སུ་ཉི་མ་ལྷ་སར་ཆས་ཏེ་ཇོ་བོ་ཡིད་བཞིན་ནོར་བུ་ལ་ཐོད་པ་ཞིག་མ་གཏུགས་ན་བསམ་དོན་ཇི་ལྟར་འགྲུབ་ཐུབ་སྙམ་ཞིང་། ཞོར་དུ་ལྷ་སར་འགྲོ་བའི་ལམ་ཁར་ལབ་རྩེ་བརྒྱ་དང་བརྒྱད་བསྟོད་རྒྱུའི་འཆར་གཞི་འཐེན་ནས་ལམ་ལ་ཆས། ཁོང་ལམ་ལ་ཆས་པའི་སྐབས་སུ་རྐང་ཐང་མིན་ཞིང་། རང་གི་ཞོན་རྟའི་སྟེང་ལ་མིའི་གཡང་གཞིའི་སྟན་དང་དེའི་སྟེང་དུ་སྒ་བརྒྱབ་ནས་དྲག་པོའི་ཚུལ་གྱིས་ལམ་དུ་བསྐྱོད་དེ། ད་ལྟའི་ཆབ་འགག་དགོན་གསར་གྱི་ཉེ་འདབས་གཡེར་མོ་ཐང་ལ་སླེབས་ཏེ། ལབ་རྩེ་གསར་བ་ཞིག་བསྟད་པ་དེ་ཁོང་གི་འཆར་གཞིའི་ལབ་རྩེ་བརྒྱ་དང་བརྒྱད་ཀྱི་ནང་གི་གཅིག་ཡིན་སྐད། ཁོང་གིས་ལབ་རྩེ་ཆབ་རིལ་དེ་བསྟད་རྗེས་ལྷ་ལྡན་ཡུལ་དུ་མ་ཕེབས་པར། ད་ལྟའི་ཨར་སྟིའི་ཕྱོགས་སུ་ཕེབས་ནས་ཆབ་རིལ་དགོན་པ་གསར་དུ་བཏབ་པ་ཡིན་ཞེས་བཤད་བཞིན་མཆིས་ལ། ལབ་རྩེ་ཆབ་རིལ་དེ་བསྟོད་པའི་ཉི་མ་ཡང་དབྱར་ཟླ་དྲུག་པའི་ཚེས་བཅུ་བདུན་ཉིན་ཡིན་པས་རྗེས་སུ་མི་རྣམས་ཀྱང་ཉིན་དེར་དེར་འཚོགས་ནས་ལབ་རྩེ་བསྟོད་པ་དང་རིམ་གྱིས་གླུ་ལེན་གར་རྩེད་བགྱིད་པའི་སྲོལ་ཆགས་ཟེར། ཡང་ཁ་ཅིག་གིས་ཀ་རྒྱ་ཆབ་རིལ་ཞེས་པ་དེ་རང་རེའི་ཆབ་འགག་ཡུལ་གྱི་སའི་ལྟེ་བ་དེར་ཕེབས་ནས་སའི་སྣོད་བཅུད་ཤིན་ཏུ་ལེགས་པར་མཁྱེན་ཏེ་ལབ་རྩེ་ཞིག་བསྟད་ན་འགྲོ་བ་ཀུན་ལ་ཕན་་འབྲས་རྒྱ་ཆེན་པོ་མཆིས་པར་དགོངས་ནས། རྩི་སྤུངས་ཧ་ཅང་ཆེ་བ་ཞིག་ལ་ལབ་རྩེའི་ཚུལ་དུ་མདུད་པ་བརྒྱབ་ཅིང་། ཁོར་ཡུག་ཏུ་རྡོ་དཀར་མང་པོ་སྤུངས་ཏེ་ལབ་རྩེའི་ས་བོན་བཏབ་པ་ཡིན་ལ། ཕྱིས་སུ་སྐྱབས་མགོན་ཚོགས་དྲུག་རང་གྲོལ་གྱི་སྐུ་རིང་ཞིག་གནས་འདིར་ཕེབས་ཏེ། ཧོར་ཟླ་བཟང་པོ་དྲུག་པའི་ཚེས་བཅུ་བདུན་ཉིན་ལབ་རྩེ་དེ་རྒྱ་ཆེ་བར་བསྟོད་དུ་བཅུག་ཅིང་། ཁོང་གིས་རབ་གནས་ཀྱང་ལེགས་པར་མཛད་པ་ནས་བཟུང་། ལོ་རེའི་ཟླ་དྲུག་པའི་ཚེས་བཅུ་བདུན་ཉིན་སྐྱེ་བོ་རྣམས་རང་ཤུགས་སུ་གནས་འདིར་འཛོམས་ནས་ལབ་རྩེ་བསྟོད་པ་དང་རྟ་རྒྱུག་མདའ་འཕེན་བྱེད་པ། གླུ་ལེན་གར་རྩེད་བགྱིད་པའི་སྲོལ་དར་བ་ཡིན་ཟེར། ད་དུང་མི་འགའ་ཞིག་གིས་ཀ་རྒྱ་ཆབ་རིལ་ཞེས་པ་དེ་ཆབ་འགག་ཡུལ་འདིར་ཕེབས་ནས་གཞིས་ཆགས་ཤིང་། རིམ་གྱིས་ས་རྒོད་བཏུལ། ཕྱུགས་རིགས་བསྐྱངས། མི་གྲངས་འཕེལ་བ་བཅས་དང་བསྟུན་ནས། ཁོང་གི་དགོངས་པར་ད་ལྟའི་ལབ་རྩེ་ཆབ་རིལ་ཐང་ཟེར་བ་དེར་ལབ་རྩེ་ཞིག་བསྟད་ན་མི་ཕྱུགས་ཀུན་ལ་ཕན་པ་ཆེ་སྙམ་ནས་ལབ་རྩེ་ཞིག་བསྟད་ཅིང་། ཕྱིས་སུ་ཀ་རྒྱ་ཆབ་རིལ་གྱིས་འགོ་འཛིན་གནང་ནས་ལོ་རེའི་ཟླ་དྲུག་པའི་ཚེས་བཅུ་བདུན་ཉིན་ལ་ལབ་རྩེ་བསྟོད་པ་དང་། ཞོར་དུ་གླུ་ལེན་གར་རྩེད་ཀྱི་སྲོལ་ཆགས་པར་གྲགས། དེ་བཞིན་ངོ་མཚར་ལྡན་པའི་གཏམ་རྒྱུད་མང་པོ་ཡོད་ཀྱང་འདིར་མགྲིན་པ་གཟེངས་སུ་བཏེགས་ནས་བརྗོད་ཆོག་པ་ཞིག་ནི། ལབ་རྩེ་ཆབ་རིལ་ཞེས་པ་དེ་ཀ་རྒྱ་ཆབ་རིལ་གྱིས་བསྟད་པ་གསལ་བོར་ངེས་ཤིང་། ལོ་རེའི་ཧོར་ཟླ་དྲུག་པའི་ཚེས་བཅུ་བདུན་ནས་བཅུ་དགུའི་བར་ལབ་རྩེ་བསྟོད་པ་དང་། ཞོར་དུ་རྟ་རྒྱུག་མདའ་འཕེན་དང་། གླུ་ལེན་གར་རྩེད་བགྱིད་པ་སོགས་གོམས་སྲོལ་དུ་གྱུར་ཡོད་པ་དེ་ཡིན་ནོ། །
ལྷག་པར་དུ་བླ་སྤྲུལ་སེ་རའི་མཁན་ཆེན་སྐུ་ཕྲེང་གསུམ་པ་སྟེ་འཇམ་དབྱངས་འཇིགས་མེད་ཐུབ་བསྟན་ཆོས་འབྱོར་རྒྱ་མཚོ་ཚང་གིས1945ལོའི་ཟླ6པའི་ཚེས17ཉིན། ཆབ་འགག་ཡུལ་གྱི་བན་སྔགས་ཐམས་ཅད་ལྷན་དུ་བསྡུས་ཏེ་ལབ་རྩེར་གཏེར་ཕུན་སུམ་ཚོགས་པ་བཞག་ཅིང་། ལབ་རྩེའི་གནས་བདག་བསྐྱར་དུ་ངོས་འཛིན་བགྱིས་ཏེ། བསང་འབོད་ཀྱི་ཚིག་ཀྱང་གསར་བ་བརྩམས་པ་ནས་བཟུང་ལོ་རེར་ལབ་རྩེ་བསྟོད་པའི་མི་གྲངས་ཀྱང་སྔར་ལས་ཇེ་མང་དུ་སོང་། འདུ་ཚོགས་ཀྱི་རྒྱ་ཁྱོན་ཡང་ལོ་རེ་ལས་ལོ་རེར་ཇེ་རྒྱས་སུ་གྱུར་ཏོ། །
གཉིས་པ། ལབ་རྩེ་བསྟོད་པ།
ཧོར་ཟླ་དྲུག་པའི་ཚེས་བཅུ་བདུན་ཏེ་ལབ་རྩེ་ཆབ་རིལ་གྱི་དུས་ཆེན་སླེབ་ལ་་ཉེ་བའི་སྐབས་སུ། རྒྱ་ར་སྡེ་བ་དང་ཨར་སྟི་སྡེ་བ། དུམ་པ་སྡེ་བ་བཅས་སྡེ་བ་བཅུ་ཕྲག་མང་པོའི་སྐྱེས་པ་རྣམས་ལབ་རྩེའི་རྒྱུ་ཆ་གཙོ་བོ་སྟེ་མདའ་ཤིང་དང་ལོ་འདབ་རྒྱས་པའི་ལྗོན་ཤིང་། རྒྱལ་མཚན་རྩེ་མོ་སོགས་ཀྱི་དར་ལྕོག སྟག་སེང་ཁྱུང་འབྲུག་གི་རླུང་རྟ། རྩམ་པ་དང་ཤུག་པ་ཚང་བའི་བསང་རྩི་སོགས་གྲ་སྒྲིག་བྱེད་པར་བྲེལ་འདུག སྐྱེས་མ་རྣམས་ཀྱིས་ཁྱིམ་མི་ཐམས་ཅད་ཀྱི་ཤོམ་ལྭ་སྟེ།ན མགོའི་ཞྭ་དང་ཚིལ་ལེན། ཕྲུག་ལྭ་དང་རས་ལྭ། ལྷམ་བཅས་ཡོད་ན་རྡུལ་སྤྲུགས་བགྱིད་པ་དང་། མེད་ན་གསར་དུ་བཟོ་བཞིན་ཡོད། ཉིན་དེར་ལབ་རྩེ་བསྟོད་པ་ལས་གཞན་གོས་ཀྱི་བཟང་ངན་དང་སྲམ་གྱི་ཆེ་ཆུང་། བྱུ་རུའི་མང་ཉུང་ཡང་མི་མངོན་ཤུགས་སུ་འགྲན་བཞིན་ཡོད་དོ། ། དེ་ཡང་དབྱར་ཟླ་དྲུག་པའི་ཚེས་བཅུ་བདུན་གྱི་ཉི་རྩེ་རི་གསུམ་གྱི་ཟོམ་ལ་འཕགས་པའི་སྐབས་སུ། སྡེ་བ་སོ་སོའི་སྐྱེས་པ་རྒན་དར་གཞོན་གསུམ་གྱིས་ལུས་ལ་མཛེས་པའི་གོས་ལྭ་གྱོན་ཏེ། ཐག་ཉེ་བའི་མི་རྣམས་ཀྱིས་མདའ་ཤིང་དང་ལྗོན་ཤིང་། བསང་རྩི་སོགས་རང་གིས་ཁུར་ནས་ལབ་རྩེ་ཆབ་རིལ་ཐང་ལ་འགྲོ་བ་དང་། ཅུང་ཐག་རིང་བར་ཡོད་པའི་མི་རྣམས་རྟ་དྲེལ་སོགས་ལ་ཞོན་ནས་ཡོང་བ་ཡིན།
ཕྱོགས་བཞི་མཚམས་བརྒྱད་ནས་ཡོང་བའི་སྐྱེས་པ་རྒན་དར་གཞོན་གསུམ་ཕལ་ཆེར་འདུས་པ་ན། རྒྱ་ར་སྡེ་བས་གཙོས་པའི་སྡེ་བའི་རྒན་པ་ཚོས་ལབ་རྩེ་བསྟོད་འགོ་རྩོམ་པ་ལགས། ཐོག་མར་མདའ་ཤིང་དང་དར་ཤིང་། ལོ་འདབ་རྒྱས་པའི་ལྗོན་ཤིང་བཅས་བསྟད་རྗེས། རྒྱལ་མཚན་རྩེ་མོ་སོགས་ཀྱི་དར་ལྕོག་འཐེན་པ་དང་། དེའི་འཕྲོར་བསང་མེ་བསྒྲོན་ཏེ་ལྷ་བསང་གི་དུ་སྤྲིན་གྱིས་གནམ་ས་ཁེབས་པ་དང་། བསང་རྩི་བ་དང་བསང་འབོད་བླ་ན་མ་མཆིས་པ་བགྱིད་པ་དང་མཚུངས་སུ། དྲི་མེད་ཡིད་ཀྱིས་ཕྱག་གསུམ་འཚལ་བ་དང་། དེ་ནས་འདོ་རིག་རྟ་བོར་ཞོན་པའི་སྐྱེས་པ་ཐམས་ཅད་རྟར་ཞོན་པ་དང་རྟ་མེད་པ་ཚང་མ་རྐང་ཐང་དུ་ལབ་རྩེ་ལ་སྐོར་བ་གསུམ་རྒྱག་ཞོར་དུ། རླུང་རྟ་གནམ་ས་གཉིས་སུ་གཏོར་བ་དང་། ཀི་ཀི་བསྭོ་བསྭོ་ལྷ་རྒྱལ་ལོ་ཞེས་སྐྱེས་པ་ཡོངས་ཀྱིས་ལྷན་དུ་ཡང་ནས་ཡང་དུ་སྐད་སྒྲ་འབྲུག་སྟོང་ལྡིར་ལྡིར་བྱེད་པ། མེ་མདའ་ཁུར་བའི་སྐྱེས་པ་ཚོས་མེ་མདའ་ཕྱོགས་བཞིའི་གནམ་ལ་བསྐོར་ནས་སྐག་སྐག་ཏུ་རྒྱག་པ། སྐྱ་རྩལ་ལེགས་པའི་སྐྱེས་པ་ཚོས་རྟའི་གོང་དུ་འགྱུར་བ་མང་པོའི་འཁྲབ་སྟོན་བགྱིད་པ། བགེགས་རྐྱེན་གྱིས་གདུང་བའི་སྐྱེས་པ་ལ་ལས་ལབ་རྩེ་ལ་འཁོར་ནས་ལག་པའི་པད་མོ་སྙིང་ཁར་སྦྱར་ནས་སྐྱབས་འཇུག་ཞུ་བའམ་སྨོན་ལམ་འདེབས་པ་ཡིན་ནོ།། གོང་ཞུའི་ཆོ་ག་དེ་དག་ཡོངས་སུ་གྲུབ་རྗེས་ཕག་ལུག་གི་དཔུང་བ་འབེན་ལ་བསླངས་ཏེ། མེ་མདའ་ཁུར་བའི་སྐྱེས་པ་ཚོས་འབེན་བོའུ་བགྱིད་པའི་དཔེ་ཡོད། ཉིན་དེར་བསླངས་པའི་དཔུང་བ་དེ་སུས་གཅོག་ཐུབ་ན། ལོ་དེར་ཁ་ལས་རླུང་རྟ་རྟ་རྒོད་རྒྱུག་རྒྱུག་དང་བྱ་རྒོད་འཕུར་འཕུར་བྱེད་ཅིང་། ད་དུང་དགྲ་དཔུང་བའི་ནང་ནས་གཅོག་ཐུབ་པའི་བཤད་སྲོལ་ཡང་ཡོད། མེ་མདའི་འཁྲབ་སྟོན་གྱི་རྗེས་སུ། སྐྱ་རྩལ་ལེགས་པའི་སྐྱེས་པ་ཚོ་སོ་དགྲ་རྒྱུག་པའི་ལུགས་སྲོལ་ཡོད། སོ་དགྲ་ཞེས་པ་ནི་ཐང་དུ་སྐྱེ་བའི་རྩི་ཏོ་དེ་ཐག་པས་དམ་པོར་བསྡམས་ཏེ། རྒྱང་ནས་བལྟས་ན་མགོ་དང་ལག་པ་གཉིས་ཀ་ཚང་བའི་མི་ཞིག་དང་མཚུངས་པ་དེ་དགྲ་བོའི་ཚུལ་དུ་བཞག་ནས། སྐྱ་རྩལ་བདེ་བའི་སྐྱེས་པ་རྣམས་ཀྱིས་ཕར་རྒྱུག་ཚུར་རྒྱུག་སྐབས་སུ་རྡོས་བརྒྱབ་ནས་གཅོད་པའི་སྲོལ་དེ་ལ་ཟེར། གལ་སྲིད་སྐྱེ་བོ་སུས་སོ་དགྲ་དེ་གཅོད་ཐུབ་ན་མི་དེར་ཐམས་ཅད་ཀྱིས་བསྟོད་བསྔགས་བགྱིད་པ་དང་། ཕུལ་བྱུང་ཕོ་གསར་གྱི་མཚན་སྙན་ཡང་རང་ཤུགས་སུ་འབྱོར་ངེས་ལགས། གསུམ་པ། རྟ་རྒྱུག་མདའ་འཕེན།
དེ་ཡང་ལབ་རྩེ་བསྟོད་པའི་ཆོ་ག་ཡོངས་སུ་བསྒྲུབས་ནས་གྲུབ་རྗེས། རྟ་རྒྱུག་མདའ་འཕེན་གྱི་འགོ་རྩོམ་པ་ཡིན། དེར་ཐོག་མར་རྟ་རྒྱུག་པ་དང་། དེའི་འཕྲོར་མདའ་འཕེན་པ་ལགས། རྟ་རྒྱུག་ལ་རིགས་གཉིས་སུ་དབྱེ་བ་སྟེ། གཅིག་ནི་བང་གིས་རྒྱུག་པ་དང་གཉིས་ནི་གོམ་པ་འགྲན་པ་དེ་ཡིན། རྟ་རྒྱུག་ལ་ཞུགས་པའི་སྡེ་བར་རྒྱ་ར་དང་ཨར་སྟི། དུམ་པ། མེ་ཏོག་ལུང་བ། སྐྱ་རེངས་ལྷ་ཁང་། སོར་རྒྱག ཁྲ་ཚང་བཅས་སྡེ་བ་མང་པོ་ཡོད། འགྲན་སྡུར་ལ་ཞུགས་པའི་རྟ་པ་ཡང་ཕལ་ཆེར་སུམ་ཅུ་ཡས་མས་ཡོད་ཅིང་། འགྲན་སྡུར་སྐབས་སུ་ཡང་ཐོག་མར་བང་རྩལ་འགྲན་པ་དང་ཕྱིས་སུ་གོམ་རྩལ་འགྲན་པ་ཡིན། བང་རྩལ་འགྲན་པའི་རྒྱུག་ལུགས་ལ་རྟ་སུམ་ཅུ་ཡོད་པའི་དབང་དུ་བཏང་ན། རྒྱུག་རྟ་བཅུ་རེ་སྐོར་ཆུང་རེ་བགོས་ཏེ་ཐེངས་གསུམ་ལ་བརྒྱུགས་རྗེས། སྐོར་ཆུང་དེའི་ནང་དུ་སྔོན་མ་གསུམ་རེ་ལེན་པ་དང་། སྔོན་མ་གསུམ་རེ་བླངས་པས་གསུམ་གསུམ་དགུ་ཡོད་པ་ཡང་ཐེངས་གཅིག་ལ་འགྲན་དགོས་ཤིང་། དེ་དག་ལས་ཀྱང་སྔ་གཞུག་ལྟར་རྟ་སྔོན་མ་གསུམ་བླངས་ཏེ་ཨང་དང་པོའི་མགྱོགས་དར། ཨང་གཉིས་པའི་མགྱོགས་དར། ཨང་གསུམ་པའི་མགྱོགས་དར་ཞེས་མགྱོགས་དར་འདོགས་པའི་ལུགས་སྲོལ་ཡོད། གོམ་པ་འགྲན་པར་ཡང་བང་རྒྱུག་དང་ཁྱད་པར་ཆེན་པོ་མ་མཆིས་མོད། འོན་ཏེ་གོམ་པ་འགྲན་པའི་ཁྱད་ཆོས་གཙོ་བོ་ནི། གོམ་པ་འཆོལ་མི་ཉན་པ་སྟེ། གལ་སྲིད་གོམ་པ་འཆོལ་ན་སྔོན་དུ་བུད་ཀྱང་ཨང་དང་པོར་བརྩིས་མི་ཆོག རྒྱུ་མཚན་ནི་གོམ་པ་འཆོལ་བས་སོ། །བང་རྒྱུག་ལ་མཚོན་ན་རྒྱུག་པ་ཇི་ལྟར་མགྱོགས་ན་དེ་བཞིན་ལེགས་པ་ཡིན་ནོ། །
རྟ་རྒྱུག་གི་རྒྱལ་ཕམ་ཡང་མི་སྒེར་ཁོ་ནའི་མཚན་སྙན་དང་ལ་རྒྱ་མིན་པར། སྡེ་བ་དང་ས་ཆའི་ལ་རྒྱ་དང་མཚན་སྙན་ལ་རག་ལས་ཡོད་སྟབས། རྟ་རྒྱུག་ལ་ཞུགས་པའི་སྐྱེ་བོ་སུ་ཡིན་ཡང་རྟ་མ་རྒྱུགས་པའི་སྔོན་ལ་བསང་གཏོང་བ་དང་གསོལ་བ་འདེབས་པའི་ལུགས་སྲོལ་ཡོད་ཅིང་། གལ་ཏེ་རྟ་རྒྱུག་ལས་རྒྱལ་ཁ་བླངས་པའི་དབང་དུ་བཏང་ན། སྡེ་བའི་མི་རྣམས་དགའ་བ་འབུམ་གྱིས་མྱོས་ཏེ་དར་ལིང་འདོགས་པ་དང་མི་ལ་གོས་བཏགས་སོགས་འཐེན་ནས་རྟེན་འབྲེལ་ཞུ་བའི་ལུགས་སྲོལ་ཡང་ཡོད་དོ། །
རྟ་རྒྱུག་འགྲན་རྩལ་གྲུབ་རྗེས། སྡེ་བ་སོ་སོའི་མདའ་བ་རྣམས་ལྷན་དུ་འཛོམས་ནས་མདའ་འཕེན་པའི་འགོ་རྩོམ་པ་ཡིན། མདའ་འཕེན་པ་དེ་སྡེ་བ་དང་སྡེ་བའི་བར་ཕན་ཚུན་འགྲན་སྡུར་བྱེད་པ་ཡིན། དཔེར་ན། རྒྱ་ར་དང་ཨར་སྟི་འགྲན་པ། རྐ་གསར་དང་ཁྲ་ཚང་འགྲན་པ། སོར་རྒྱག་དང་མེ་ཏོག་ལུང་བ་འགྲན་པ་ལྟ་བུ་ཡིན། སྡེ་བ་རེར་མདའ་བ་ཕལ་ཆེར་བཞི་བཅུ་ཡས་མས་ཡོད་ལ། མི་རེས་འཕེན་ཐེངས་རེར་མདའ་གཉིས་ལས་འཕང་མི་ཆོག གལ་སྲིད་མདའ་འཕེན་འགྲན་སྡུར་སྐབས་སུ་རྒྱལ་ཁ་བླངས་པས་ན་དགའ་རྟགས་ཡོད་པར་མ་་ཟད། སྡེ་བའི་ལ་རྒྱ་ཟིན་པའི་བཤད་སྲོལ་ཡོད་ཅིང་། སྡེ་བ་གང་ཡིན་ཡང་རྒྱལ་ཁ་བླངས་པ་དེ་མདའ་བའི་མདའ་རྩལ་དང་སྡེ་བའི་ཁ་ལས་འབའ་ཞིག་ཏུ་མི་བསམ་པར། གཙོ་བོ་རང་གིས་མཆོད་བཀུར་བགྱིས་པའི་ཡུལ་ལྷ་གཞི་བདག་གིས་སྡོང་གྲོགས་མཛད་པའི་འབྲས་བུ་ཡིན་པར་བསམ་འདུག མདའ་རྩེད་ཀྱང་ཉིན་དང་པོ་སྟེ་ཚེས་བཅུ་བདུན་ལ་མཇུག་རྫོགས་མ་ཐུབ་ན། ཚེས་བཅོ་བརྒྱད་དང་བཅུ་དགུར་ཡང་མུ་མཐུད་དུ་འཕངས་ཆོག་པ་ལགས།
བཞི་པ། གླུ་ལེན་གར་རྩེད།
སྡེ་བ་ཕན་ཚུན་བར་འགྲན་པའི་མདའ་རྩེད་ཀྱི་རྒྱལ་ཕམ་ཁོ་ཐག་མ་ཆོད་་ཀྱང་མདའ་བ་ཚོས་དྲོས་ཇ་འཐུངས་རྗེས་མདའ་འཕེན་གྱི་མཚམས་བཞག་སྟེ། གླུ་ལེན་གར་རྩེད་ཀྱི་འགོ་རྩོམ་པ་ཡིན། གླུ་ལེན་གར་རྩེད་བགྱིད་པ་དེ་ཡང་སྡེ་བ་འདིའི་ཕོ་གསར་ཚོ་དང་སྡེ་བ་གན་གྱི་མ་སྲུ་ཚོའི་བར་ཕན་ཚུན་གླུ་ལེན་འགྲན་སྡུར་བྱེད་པ་ཞིག་ཡིན། གླུ་བ་དང་གླུ་མ་གང་ཡིན་ཡང་ཐོག་མར་རྒྱན་གོས་ཀྱི་བཟང་ངན་འགྲན་པ་དང་། དེའི་འཕྲོར་སྐད་དང་ངག་གི་བཟང་ངན་འགྲན་པ། མཐའ་མར་གླུའི་མང་ཉུང་འགྲན་པའི་དཔེ་ཡོད། གལ་སྲིད་མོ་གསར་སྐྱེ་གཟུགས་ཡག་ལ་སྐད་ངག་ཀྱང་སྙན་ཞིང་འཇེབས་པ་ཞིག་ཡིན་ནའང་གླུ་ཁ་མཚར་དང་ཤགས། ལ་གཞས་སོགས་མང་པོ་མེད་ཚེ་རྒྱལ་ཁ་མི་ལོན་ཞིང་དགའ་རྟགས་ཨང་དང་པོ་ཡང་ལོན་པའི་དཔེ་མི་སྲིད། ཕོ་གསར་ཡིན་ནའང་གཅིག་མཚུངས་ཡིན། སྐད་ངག་གླུ་གསུམ་ཡོངས་སུ་མ་འཛོམས་ན་རྒྱལ་ཁ་ལེན་པའི་ཐབས་མ་མཆིས། དེ་བས་སྡེ་བ་སོ་སོའི་གླུ་བ་དང་གླུ་མ་རྣམས་ཀྱིས་ལབ་རྩེ་ཆབ་རིལ་ལ་ཉེ་བའི་སྐབས་སུ། ཕྱུགས་རྗེས་དང་ངལ་རྩོལ་གྱི་ཁོམ་སྐབས་སུ་གླུ་རྟ་མང་པོ་དང་། གླུ་ཚིག་མང་པོར་སྦྱངས་པ་བྱེད་ཀྱིན་ཡོད། གལ་ཏེ་གླུ་བ་གླུ་མ་སུ་ཡིན་ཡང་ལབ་རྩེ་ཆབ་རིལ་དུ་གླུ་ལེན་གར་རྩེད་ཀྱི་རྒྱལ་ཁ་བླངས་པ་ན། བསྟོད་པའི་བསྔགས་བརྗོད་ཡང་ཡང་བྱེད་པར་མ་ཟད། སྡེ་བས་དགའ་རྟགས་ཀྱི་གོས་ལིང་བཏགས་ནས་གཞན་ལ་ངོམ་པ་དང་། གླུ་བ་དང་གླུ་མའི་མཚན་སྙན་ཡང་ཆབ་འགག་ཡུལ་དུ་ལྷང་ལྷང་དུ་ཁྱབ་ངེས་ཡིན། གལ་སྲིད་གླུ་ལེན་གར་རྩེད་སྐབས་སུ་ཕམ་ཁ་མྱངས་ན་མི་ཚོས་གླུ་བ་ག་གེ་མོ་ཞིག་ལབ་རྩེ་ཆབ་རིལ་དུ་གླུ་བླངས་ནས་ཕམ་སོང་ཞེས་པའི་གཏམ་ངན་ཕྱོགས་བཞིར་རླུང་རྟར་གྲགས་ངེས་ཡིན་པས། མི་རང་གི་ལ་རྒྱ་ཤོར་བར་མ་ཟད་སྡེ་བ་དེའི་ལ་རྒྱ་ཤོར་བའི་བཤད་ལུགས་ཀྱང་ཡོད། སྤྱིར་བཏང་དུ་སྡེ་བ་གང་གི་གླུ་བ་དང་གླུ་མ་ཡིན་རུང་། དུས་ཚོད་གཉིས་གསུམ་ལ་ལེན་རེས་བྱས་པས་མཇུག་རྫོགས་དཀའ་མོ་འདུག གླུ་བ་དང་གླུ་མ་ཕུལ་བྱུང་ཅན་ཞིག་ཡིན་ཕྱིན། ཕན་ཚུན་བར་ཉིན་ཞག་གཉིས་རེར་ལེན་རེས་བྱས་ཀྱང་བླངས་མི་ཚར་ལ། ད་དུང་གླུ་བ་གླུ་མ་ལ་ལ་ཞིག་ནི་བླངས་ཏེ་ཚར་རྒྱུ་མེད་པའི་མཛོད་ལྟ་བུ་ཞིག་གོ །
གླུ་ལེན་གར་རྩེད་ཀྱི་རིམ་པ་ཡང་ཐོག་མར་གླུ་ཁ་མཚར་གྱིས་འགོ་བརྩམས་ཏེ། རིམ་གྱིས་གླུ་ཤགས་རྩེད་རིག་སོགས་ཕན་ཚུན་བླངས་ཤིང་འཁྲབ་ནས་དུས་ཚོད་གཅིག་ཡས་མས་ཀྱི་སྐབས་སུ། ལ་གཞས་འཐེན་པའི་འགོ་རྩོམ་པ་ཡིན། ལ་གཞས་ལའང་འགོ་རྩོམ་པའི་སྐོར་དང་། མཐུན་པའི་སྐོར། དྲན་པའི་སྐོར། བདེ་མོའི་སྐོར་བཅས་ཡོད་ལ། རྒན་གཞོན་སུ་ཡིན་ཡང་ལ་གཞས་ལ་ཉན་འདོད་ཤིན་ཏུ་ཆེ་ཞིང་། ཁྱད་པར་དུ་སྐད་ངག་ལྡན་པའི་གླུ་བ་གླུ་མས་བླངས་པའི་ལ་གཞས་ལ་ཉན་འདོད་དེ་ལས་ཀྱང་ཆེ། གལ་སྲིད་གླུ་བ་གླུ་མས་ལ་གཞས་བླངས་ཏེ་མཐུན་པའི་སྐབས་སུ་སླེབས་པའི་ཚེ། ཕན་ཚུན་ཁ་བཀར་དཀའ་བར་འདུག་པའི་སྣང་བ་སྟེར་ཞིང་། དགུང་ཉི་མ་ནུབ་ཁར་སླེབས་ཀྱང་ཐམས་ཅད་ད་དུང་འགྲོ་མི་འདོད་པའི་སྤྲོ་བ་ཞིག་དབང་མེད་དུ་སྐྱེ་ངེས་རེད། འདི་ཡང་ཕོ་མོའི་བརྩེ་དུང་མཚོན་པའི་དགའ་སྐྱོ་གཉིས་ལྡན་གྱི་དམངས་ཁྲོད་རྩོམ་རིག་གི་ཡིད་འགུག་གི་ནུས་པ་ཡིན་ལ། བོད་གངས་ཅན་གྱི་ན་གཞོན་ཕོ་མོས་འབྲེལ་བའི་ཟམ་ལམ་བཟོ་བའི་ལམ་ལུགས་ཤིག་ཀྱང་ཡིན་པ་བསྙོན་དུ་མེད་དོ། །
འདིར་སྨྲས་པ།
གོར་ཞིང་ཟླུམ་པའི་འཇིག་རྟེན་ཁམས་འདི་རུ། །
བགྲང་བྱ་བརྒྱ་ཕྲག་དུ་མར་བཞུགས་མྱོང་བའི། །
སྐྱེས་བུ་དམ་པ་གཅིག་ཀྱང་ཡོད་རེ་སྐན། །
ཡིན་ཀྱང་སྔོན་བྱོན་མཁས་དབང་རིམ་བྱོན་གྱིས། །
མི་ཡུལ་ཁམས་འདིར་བསྐྲུན་པའི་མཛད་རྗེས་དག།
བསྐལ་བརྒྱར་འདས་ཀྱང་ཕན་འབྲས་ཟད་མེད་བཞིན། །
སྐྱེས་བུ་ཕལ་བ་ཀ་རྒྱ་ཆབ་རིལ་གྱིས། །
གནས་འདིར་བཏབ་པའི་ལབ་རྩེ་ས་བོན་ཙམ། །
བསྐྱེད་པའི་འབྲས་ལས་བྱུང་བའི་དུས་སྟོན་འདི། །
གཞར་ཡང་ཉམས་པ་མེད་པར་གནས་གྱུར་ཅིང་།
ལབ་རྩེ་སྔར་ལས་བརྗིད་ཉམས་ཆེ་བ་དང་། །
རང་ཤུགས་འདུས་པའི་སྐྱེ་བོ་ཁྲི་མ་འབུམ། །
ལོ་རེར་ཆད་མེད་འཛོམས་པ་སྲོལ་དུ་ཆགས། །


text:
བརྩམས་སྒྲུང་གི་ཆེ་བ་བརྗོད་པ།
ལོ་མང་པོའི་གོང་དུ་མི་ཚོས་ཚོང་ལས་གཉེར་བཞིན་པའི་བདག་གི་གཅུང་པོ་ལ་དྲི་བ་འདྲི་རྒྱུར། “ཁྱོད་ཀྱི་ཕུ་བོས་ཅི་ཞིག་བྱེད་ཀྱིན་ཡོད་དམ”ཞེས་དྲིས་དུས་ཁོས་བསམ་བློ་གང་ཡང་མི་གཏོང་བར་ཅུང་ཟད་མཐོང་ཆུང་བྱེད་པའི་རྣམ་འགྱུར་ཀྱི་ངང་ནས“ངའི་ཕུ་བོ་ནི་བརྩམས་སྒྲུང་ཀློག་མཁན་ཞིག་རེད།”བརྩམས་སྒྲུང་བཙོང་མཁན་ཞིག་མ་རེད་ལ། བརྩམས་སྒྲུང་འགྲེམ་སྤེལ་བྱེད་མཁན་ཞིག་ཀྱང་མ་རེད། བརྩམས་སྒྲུང་འབྲི་མཁན་ནི་དེ་བས་མ་རེད། བརྩམས་སྒྲུང་ཀློག་མཁན་ཞིག་རེད། ཁོ་ནི་དེ་ལྟ་བུའི་ལས་གཉེར་མཁན་ཞིག་རེད་ཅེས་བཤད།
དྲང་མོར་ལབ་ན་ངས་བརྩམས་སྒྲུང་ཀློག་པའི་འཚོ་བ་ནི་དོན་ངོ་མར་རྒྱ་ནག་གི་བརྩམས་སྒྲུང་ཀློག་པ་ནས་འགོ་བརྩམས་པ་ཡིན། (མཐོ་འབྲིང་སྐབས་ང་དཔེ་ཆར་སྤྲོ་བ་རྩ་བ་ནས་མེད། སློབ་ཆེན་ལ་སླེབས་རག་བར་གྱི་ལོ་ཟླའི་ཁྲོད་ལས་བྱའི་འགན་ལྕི་དྲགས་པས། དེ་ལྟ་བུའི“ཉི་མ་འཁྱོལ་ཐབས”བྱེད་པའི་གོ་སྐབས་ཤིག་གང་ནས་ཡོད། )ངེད་ནི་སློབ་ཆེན་མཐར་ཕྱིན་པའི་རྗེས་ཏེ། ཕྱི་རྒྱལ་ན་རྒྱ་སྐད་རྒྱ་ཡིག་སྦྱོང་སྐབས་ཅུང་ཙམ་ཀློག་རིན་ཡོད་པ་དང་། ཁ་སྐད་དང་ཐག་ཉེ་བའི་དེབ་ཀློག་འདོད་པས་ད་གཟོད“བརྩམས་སྒྲུང་ཀློག་པའི་”ལམ་ལ་བུད་པ་ཡིན། རྒྱུ་མཚན་ཅིའི་ཕྱིར་དང་དུས་ནམ་ཙམ་ནས་བརྩམས་སྒྲུང་དེ་ཕྱི་སྐད་སློབ་དེབ་ནས་ཁོ་བོའི་བསམ་པའི་རྒྱགས་ཕྱེ་གཙོ་བོའི་གྲས་སུ་གྱུར་བ་ཡིན་ཞེ་ན། ངས་ངོ་མ་ཕྱིར་དྲན་བྱེད་མི་ཐུབ་རུང་། བསྙོན་དུ་མེད་པ་ཞིག་ལ་བགྲང་བྱ་ཉི་ཤུའི་རིང་ལ་མ་བསམ་ས་ནས་ང་རང་ལས་འདིར་འཇུག་རྒྱུར་ངོ་མི་ཚ་བར་མ་ཟད། གཟི་བརྗིད་ཅིག་ལ་རློམ་མཁན་གྱི་བརྩམས་སྒྲུང་ཀློག་པ་པོ་རྣལ་མ་ཞིག་ཏུ་གྱུར།
བདག་གི་གཅུང་པོས་ངའི“སྐྱོན་ཆ”འདིར་རྣམ་འགྱུར་དེ་འདྲ་ཞིག་བསྟན་པ་ནི་ཕལ་ཆེར་ཕལ་པ་རྣམས་ཀྱིས་དུས་རྒྱུན་དུ་འདོད་བཞིན་པའི“རྟོག་བཟོ”ཡི་གོ་དོན་ཏེ། “རྫུན་མའི”ནང་དོན་ལ་གོ་ནས་“བདེན་པ”(ཡོད་པ)དང“རྫུན་པ”(མེད་པ)འགལ་ཟླར་རྟོག་པས། ང་བརྩམས་སྒྲུང་ལ་དགའ་བ་དེ་གཅུང་པོས་བལྟས་ན་དངོས་ཡོད་ལས་གཡོལ་བའི་མངོན་སུམ་གྱི་བགྱི་བའི་གྲས་སུ་མཐོང་བ་རེད། ངོ་མར་བཤད་ན། བརྩམས་སྒྲུང་ཀློག་པ་ནི་སྤྱི་ཚོགས་ཀྱི་བྱ་འགུལ་གཞན་གང་དང་བསྡུར་ནའང་དོན་སྙིང་གིས་དབེན་པ་ཞིག་དང་། ལས་སླ་བ་ཞིག་དང་། དངོས་ཡོད་ལས་གཡོལ་བའི་རང་བཞིན་ཅན་ཞིག་རྩ་བ་ནས་མ་རེད། ངས་འདི་ལྟར་བརྗོད་ཕོད་དེ། གལ་ཏེ་ཁྱོད་ཀྱིས་བརྩམས་སྒྲུང་ལེགས་པོ་ཞིག་བདམས་པ་ཡིན་ན། ཁྱོད་ཀྱི་མི་ཚེའི་འཕེལ་རྒྱས་དང་། མི་ཚེའི་ལྟ་ཚུལ། ཐ་ན་ཁྱོད་ཀྱིས་སྤྱི་ཚོགས་ལ་བཞག་པའི་བྱས་རྗེས་ཀྱི་ཐད་ལའང་། འཛུགས་སྐྲུན་རང་བཞིན་གྱི་ཤུགས་རྐྱེན་ཡོད་སྲིད་པ་ཡིན། གལ་སྲིད་ཀློག་པ་པོ་ཞིག་གིས་བརྩམས་སྒྲུང་ཀློག་པ་ནི་རྩོམ་པ་པོ་ཞིག་གིས་བརྩམས་སྒྲུང་འབྲི་བ་ནང་བཞིན་ནན་ཏན་དང་སྡུག་རུས་བྱེད་ཐུབ་ན། རོལ་རྩེད་དང་ཤེས་ཡོན་གཉིས་ཀའི་ཐད་ནས་འབྲས་བཟང་འཐོབ་སྲིད་པར་མ་ཟད། ཚོང་ལས་ཐེངས་ཤིག་གཉེར་བ་དང་། མོ་ཊར་ཞིག་གསོ་ཐེངས་ཤིག་བྱེད་པ། ཟ་མ་ཐེངས་ཤིག་ལས་པ་སོགས་སྤྱི་ཚོགས་བྱ་འགུལ་མཐའ་དག་གི་དོན་སྙིང་ལས་ཀྱང་མི་དམན་པ་ཁོ་ཐག་ཡིན།
བརྩམས་སྒྲུང་ལ་ངོ་མ“བདེན་པའི”ཆ་ཞིག་ཡོད་ངེས་ཤིང་། བརྩམས་སྒྲུང་ཀློག་པར་གོམས་པའི་མི་ཞིག་ལ་མཚོན་ན་འདི་ནི་ཆེས་གལ་ཆེ་བའི་ཆ་ཞིག་ཡིན། འདིར་བརྗོད་པའི་“བདེན་པ”ཞེས་པ་ནི་མི་ངོ་མ་དང་དོན་རྐྱེན་ངོ་མར་བརྟེན་ནས་མི་འབྱུང་མོད་། བདེན་པའི་བརྩེ་དུང་ཞིག་མཚོན་བཞིན་ཡོད། མི་རིགས་ཤིག་དང་། དུས་རབས་ཤིག ཡང་ན་ས་གནས་ཤིག་གི་ཉིང་བཅུད་དེ་བརྩམས་སྒྲུང(ཡང་ན་ཟློས་གར)གི་ལམ་ནས་མཚོན་ན་ནི་ད་གཟོད་ཆེས་ནུས་ལྡན་དང་། ཆེས་གོ་ཆོད། ཆེས་བདེན་པ་ཞིག་མཚོན་ཐུབ་པ་ཡིན་ཞིང་། རྒྱུ་མཚན་ནི་སྒྲུང་མཁན་ཞིག་གིས་རྩོམ་པའི་གོ་རིམ་ཁྲོད་ཁོས་མིའི་རིགས་ལ་ཆ་རྒྱུས་ལོན་པ་ལས་བྱུང་བའི་ཤེས་རྟོགས་དང་འདུ་ཤེས(ཚང་མ་ཡང་ན་ཕྱེད་ཀ)ཀྱིས་དེབ་ཡོངས་ཁེངས་པར་བྱས་ཡོད་ལ། ཀློག་པ་པོར(བརྩམས་སྒྲུང་ཀློག་པ་པོ་ལ)རིན་བྲལ་གྱི་ཤེས་ཡོན་འཐོབ་ཐུབ་པར་བྱས་ཡོད། (སྣང་ཚུལ་འདི་ཚོའོ་ཞེ་ཆིན(曹雪芹)གྱིས་ཡིག་འབྲུ་བདུན་གྱི་སྒོ་ནས་མཚོན་པར་བྱས་ཡོད་དེ།“བདེན་པ་རྗུན་པར་སྒྲུབ་དུས།། རྫུན་པ་བདེན་པར་མཐོང་ཡོང”ཞེས་པའོ།། )
མདོར་ན། ཀྲུང་གོའི་བརྩམས་སྒྲུང(ལྷག་པར་དུས་རབས20པའིབརྩམས་སྒྲུང་) གིས་ང་ལ་སྒྱུ་རྩལ་གྱི་རྣམ་པའི་མྱོང་རོལ(བརྩམས་སྒྲུང་རང་ངོས་ཀྱི་མྱོང་རོལ)སྦྱིན་པ་ལས་གཞན། ཚད་ངེས་ཅན་ཞིག་ནས་དེང་རབས་ཀྱི་ཀྲུང་གོར་རྒྱུས་ལོན་དང་། ལྷག་པར་དུ“མི་ཚེའི”མྱོང་རོལ་ལ་ཤེས་རྟོགས་བྱུང་། དེའི་ཕྱིར་ན། བདག་གི་གཅུང་པོའི་ཁ་པར་སླེབས་དུས། ངས་བརྩམས་སྒྲུང་ཀློག་བཞིན་ཡོད་ན། ངས་ཁོ་ལ་འདི་ལྟར་ཟེར་རྒྱུ་ཡིན་ཏེ། “ངས་ད་ལྟ་ཁྱོད་དང་ཁ་བརྡ་བཤད་པའི་ཁོམ་པ་མི་འདུག ངས་ལས་དོན་སྒྲུབ་བཞིན་པའི་སྒང་ཡིན”ཞེས་པའོ།།
རྩོམ་གྱི་ཡོང་ཁུངས། 《གྷོལ་བྷལ་ཊའི་ཐོར་རྩོམ་བསྡུས་དེབ》
ཕོད་རི་ཕུན་ཚོགས་ལྷུན་གྲུབ་ཀྱིས་བསྒྱུར།
རྩོམ་སྒྲིག་པ། ལྷ་སྐྱིད།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་སྐབས་བཅུ་བཞི་པའི་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་དུས་བཅུ་གཅིག་པའི་ཐོག་སྩལ་བའི་གསུང་འཕྲིན།
༄ ༅། །སྐབས་བཅུ་བཞི་པའི་བོད་མི་མང་སྤྱི་འཐུས་ཐུན་མོང་ལ། ཆེད་དོན། ཀུན་གྱིས་ཤེས་གསལ་ལྟར་ཡོངས་གྲགས་སུ་ཕྱི་ལོའི་གོང་གི་བརྒྱ་ཕྲག་གཉིས་པའི་ནང་ བོད་རྒྱལ་ཐོག་མ་གཉའ་ཁྲི་བཙན་པོ་ནས་དབུ་ཚུགས་ཏེ་ཕྱི་ལོ་བརྒྱ་ཕྲག་དགུ་པའི་ནང་ མངའ་བདག་ཁྲི་རལ་པ་ཅན་གྱི་བར་ལོ་གྲངས་ཆིག་སྟོང་བརྒལ་བའི་རིང་བོད་རྒྱལ་གདུང་ རབས་ཞེ་གཉིས་ཀྱིས་རིམ་པས་ཆོལ་གསུམ་བོད་ལྗོངས་ཡོངས་ལ་མངའ་དབང་བསྒྱུར་ཏེ་པུར་ རྒྱལ་བོད་ཅེས་བྱ་བ་ཤར་གླིང་དབུས་མའི་ནང་དཔུང་སྟོབས་དང་མངའ་ཐང་ཆེ་གྲས་སུ་ གྱུར་ཏེ་རྒྱ་ཧོར་བོད་གསུམ་ཞེས་འདྲ་མཚུངས་སྟོབས་ཆེན་རྒྱལ་ཁབ་ཀྱི་གྲས་སུ་ཚུད་ ཅིང༌། བོད་ཀྱི་སྐད་ཡིག་དང་བརྡ་སྤྲོད་རང་བཙན་པ་འབུར་དོད་བྱུང་བ་ནས་བཟུང་ཆོས་དང༌། རིག་གནས། སྤྱི་ཚོགས་ཀྱི་དཔལ་ཡོན་གང་ས་ནས་འཕགས་ཡུལ་གཉིས་པ་ལྟ་བུར་གྱུར། ཕྱི་ལོ་བརྒྱ་ཕྲག་དགུ་པའི་ནང་བོད་སིལ་བུར་ཐོར་བ་ནས་ཆིག་བསྒྲིལ་གྱི་ནུས་པ་ ཉམས་ཏེ་ལུང་ཚན་སོ་སོའི་སྒེར་བཙན་ཙམ་ལས་བོད་སྤྱི་ལ་དབང་བའི་ཆབ་སྲིད་ཚགས་ཚུད་ མ་བྱུང་བའི་ཐོག ཕྱི་ལོ་བརྒྱ་ཕྲག་བཅུ་གསུམ་པའི་འགོ་འཛུགས་ནས་ཇིང་གེ་སི་ཁཱན་གྱི་ཧོར་དམག་འོག་ རྒྱ་ནག་ཙམ་མ་ཟད་བོད་ཁམས་ཡོངས་རྫོགས་ཀྱང་ཚུད། ཕྱི་ལོ་ ༡༢༦༠ ནང་འགྲོ་མགོན་ཆོས་རྒྱལ་འཕགས་པས་ཆོལ་གསུམ་ཡོངས་ལ་ཁྱབ་པའི་སྲིད་དབང་སླར་གསོ་ མཛད་ཀྱང༌། རིང་པོར་མ་ཐོགས་པར་མཐའ་མཚམས་ཇི་བཞིན་སྐྱོང་མ་ཐུབ་ཁར། ལོ་ ༣༨༠ སྐོར་གྱི་ནང་ཕག་གྲུ་དང༌། རིན་སྤུངས། གཙང་པ་བཅས་བོད་ཀྱི་སྲིད་སྐྱོང་ལ་འགྱུར་བ་ཡང་ཡང་བྱུང་སྟེ་སོ་སོའི་རྒྱལ་སའི་ ཉེ་འདབས་ས་ཁུལ་ཙམ་ལས་བོད་ལྗོངས་ཡོངས་ལ་ཁྲིམས་དང་དབང་ལུང་གིས་མ་ཁྱབ་ཅིང༌། ནང་ཁུལ་བདེ་གཟར་མང་བས་བོད་སྤྱིའི་ཆབ་སྲིད་ཀྱི་ནུས་པ་ཧ་ཅང་ཉམས་དམས་སུ་གྱུར།
ཕྱི་ ལོ་ ༡༦༤༢ ལོར་ྋགོང་ས་ལྔ་པ་ཆེན་པོའི་བོད་གཞུང་དགའ་ལྡན་ཕོ་བྲང་དབུ་བརྙེས་པ་ནས་བཟུང་ ྋརྒྱལ་བ་སྐུ་ཕྲེང་ན་རིམ་གྱིས་བོད་ཀྱི་ཆོས་སྲིད་གཉིས་ཀའི་དབུ་ཁྲིད་གནང་སྲོལ་ ཚུགས་ཤིང༌། བོད་ཁྲི་སྐོར་བཅུ་གསུམ་ཀྱི་ཆབ་སྲིད་གང་ཙམ་སྲ་བརྟན་དང༌། རིས་མེད་རྒྱལ་བསྟན་དར་རྒྱས། བོད་འབངས་རྣམས་རང་དབང་བདེ་སྐྱིད་ཀྱི་འཚོ་བར་རོལ་ཐུབ་པ་བྱུང་ཞིང༌། ྋརྒྱལ་བ་སྐུ་ཕྲེང་ན་རིམ་གྱིས་དགུང་ན་སོན་མཚམས་ཆབ་སྲིད་ཀྱི་མཛད་ཁུར་རིམ་ བཞེས་མཛད་ལམ་ཆགས། ཕྱི་ལོ་བརྒྱ་ཕྲག་བཅུ་དགུ་པའི་མཇུག་དང་ཉི་ཤུ་པའི་འགོ་ཙམ་ནས་སྲིད་ཕྱོགས་ཀྱི་ ལས་དོན་སྤྱི་དང༌། ཁྱད་པར་རྒྱལ་སྤྱིའི་ནང་ཕྱི་འབྲེལ་ཇི་བཞིན་མ་བྱུང་ཁར། ྋརྒྱལ་མཆོག་སྐུ་ཕྲེང་བཅུ་གསུམ་པས་ཆབ་སྲིད་ཀྱི་མངའ་དབང་བཞེས་པ་ནས་རིང་པོར་མ་ སོང་བར་འགལ་རྐྱེན་དབང་གིས་སོག་ཡུལ་དང༌། རྒྱ་ནག རྒྱ་གར་བཅས་སུ་ཕེབས་དགོས་བྱུང་སྟེ་སླར་རྒྱལ་ཁབ་ཏུ་ྋཞབས་སོར་འཁོད་བསྟུན་བོད་ ཀྱི་མངའ་དབང་གི་གནས་བབ་བསྐྱར་ནན་གསལ་བསྒྲགས་དང་འབྲེལ་བར་སྐབས་རྒྱལ་སྤྱིའི་ གནས་ཚུལ་གཟིགས་རྟོག་ཇི་བྱུང་བཞིན་བོད་འབངས་བདེ་ཐབས་དང༌། ཆབ་སྲིད་ཕྲ་ཚུགས་ཐབས་སུ་དེང་རབས་ཀྱི་སློབ་གསོ་དང༌། ལམ་ལུགས་ལེགས་བཅོས་སོགས་ལ་ཐུགས་བརྩོན་གནང་སྟེ་རླབས་ཆེན་གྱི་གྲུབ་འབྲས་བྱུང་ ནའང༌། ཐུགས་བཞེད་ཡོངས་རྫོགས་ཇི་བཞིན་མ་འགྲུབ་པའི་གནས་ཚུལ་ཆུ་སྤྲེལ་ཞལ་གདམས་ལས་ དཔོག་ནུས། ཕྱོགས་མཚུངས་དགའ་ལྡན་ཕོ་བྲང་གི་རྒྱལ་ཚབ་དང་སྲི་ཞུ་བ་ན་རིམ་གྱིས་ནོར་འཁྲུལ་ དང་འཐུས་ཤོར་སྣ་ཚོགས་བྱུང་ཡོད་མོད། མདོ་དོན་བོད་སྤྱིའི་ཆབ་སྲིད་ཀྱི་མངའ་དབང་མི་དམན་ཙམ་ལོ་བཞི་བརྒྱར་ཉེ་བའི་ རིང་སྲ་བརྟན་འཛིན་སྐྱོང་ཐུབ་པ་བྱུང་ཡོད།
ངོས་ རང་ྋརྒྱལ་བའི་ཡང་སྲིད་དུ་ངོས་འཛིན་ཁྲི་འདོན་བྱུང་རྗེས་ཆུང་ངུའི་དུས་ནས་ འབྱུང་འགྱུར་བོད་ཀྱི་ཆབ་སྲིད་ཀྱི་ལམ་སྲོལ་དེང་རབས་ཅན་དུ་བསྒྱུར་གལ་ཆེ་བའི་ བསམ་ཚུལ་ཡོད་མུས་སུ། རང་ལོ་བཅུ་དྲུག་ལས་མ་སོན་ཞིང༌། རྒྱལ་སྤྱིའི་ལམ་སྲོལ་ལྟ་ཅི། བོད་རང་གི་སྲོལ་རྒྱུན་ལམ་ལུགས་ཁག་ཀྱང་ཆ་ཚང་རྒྱུས་མྱོང་མེད་སྐབས་ནས་ཆབ་སྲིད་ ཀྱི་འགན་ཁུར་སྔ་བསྣུར་གྱིས་མ་ལེན་མཐུ་མེད་བྱུང་སྐབས། གནས་བབ་ཛ་དྲག་དང་རྐྱེན་ངན་རྣམ་མང་རུ་འཛིངས་སུ་ཡོད་ནའང༌། བོད་ཀྱི་ཆབ་སྲིད་ལམ་སྲོལ་སྔར་ལམ་དེབ་གསལ་ལྟ་བུ་མིན་པར་གནས་དུས་དང་འཚམས་པའི་ བསྒྱུར་བཅོས་བྱེད་རྒྱུའི་འདུན་པ་ཆེ་བསྐྱེད་ཡོད་ཁོངས་ནས། བསྒྱུར་བཅོས་ཚོགས་པ་གསར་འཛུགས་སོགས་ཐབས་ཤེས་རྣམ་གྲངས་མི་ཉུང་བ་ཞིག་བྱས་ རུང༌། ཕྱི་ནང་གི་འགལ་རྐྱེན་སྣ་ཚོགས་དབང་གིས་འདོད་བློ་ཁེངས་པའི་ལེགས་བཅོས་བྱེད་མ་ ཐུབ།
ཕྱི་ ལོ་ ༡༩༥༩ ལོའི་ཕྱི་ཟླ་ ༤ པའི་ནང་རྒྱ་གར་དུ་བཙན་བྱོལ་ལ་འབྱོར་མ་ཐག་མང་གཙོའི་ལམ་སྲོལ་ལག་བསྟར་བྱ་རྒྱུ་ གལ་གནད་ཆེ་ཤོས་གྲས་སུ་བརྩིས་ཏེ་བཀའ་བློན་ལས་ཁུངས་ཁག་ཆ་བགོས་གསར་འཛུགས་དང༌། མང་ཚོགས་ཀྱིས་འོས་འདེམས་བྱས་པའི་སྤྱི་འཐུས་ལྷན་ཚོགས་སོགས་རིམ་འཛུགས་བྱ་ རྒྱུའི་གྲ་སྒྲིག་བྱེད་འགོ་ཚུགས།
རྒྱལ་ ཁབ་སུ་འདྲ་ཞིག་ཡིན་རུང་ཡུལ་མི་ཡོངས་ནས་ཕྱར་གྲུ་མཉམ་འདེགས་ཀྱིས་འགན་ཁུར་བའི་ ཐོག་ནས་གནས་དུས་དང༌། མང་ཚོགས་ཀྱི་མངོན་འདོད་ལ་བསྟུན་ནས་ཆབ་སྲིད་འཛིན་སྐྱོང་མ་བྱས་པར། རྒྱུད་འཛིན་ལྟ་བུའི་འགོ་ཁྲིད་མི་གཅིག་ལ་བློས་འགེལ་གྱིས་མང་ཚོགས་འགན་ཁུར་ མེད་པར་བསྡད་ན་རྒྱལ་ཁབ་དང་མི་རིགས་སྲ་བརྟན་གནས་མི་ཐུབ་པ་དང༌། ཡུལ་ལུང་གི་ཡར་རྒྱས་ཚུལ་བཞིན་ཡོང་མི་ཐུབ་པ་དངོས་མཐོང་ཁར། མི་གཅིག་དབང་འཛིན་གྱི་ལམ་སྲོལ་ནི་དུས་ཚོད་ཡོལ་ཟིན་པ་དང༌། དེང་རབས་ཆབ་སྲིད་ཀྱི་ལམ་སྲོལ་ཐམས་ཅད་ཀྱི་ནང་ནས་གུ་ཡངས་མང་གཙོའི་རིང་ལུགས་ བཟང་ཤོས་ཡིན་པ་བཅས་ལ་བརྟེན་གཞན་གྱི་ལད་མོ་དང་མཛེས་ཆོས་ཙམ་མ་ཡིན་པར་བོད་མི་ ས་ཡ་དྲུག་གི་འཕྲལ་ཕུགས་ཀྱི་བདེ་དོན་རང་ལ་དམིགས་ཏེ་མང་གཙོའི་ལམ་སྲོལ་ལ་ཡིད་ ཆེས་ཀྱིས་བསྒྱུར་བཅོས་ལག་ལེན་སྒོ་དུ་མ་ནས་བརྩམས་ཏེ། ཕྱི་ལོ་ ༡༩༦༠ ལོར་བོད་མི་མང་སྤྱི་འཐུས་ལྷན་ཚོགས་གསར་འཛུགས་དང༌། དེ་རྗེས་མ་འོངས་བོད་ཀྱི་རྩ་ཁྲིམས་འཆར་ཟིན་གསལ་བསྒྲགས། ཕྱི་ལོ་ ༡༩༩༠ ལོར་བཅའ་ཁྲིམས་ཟིན་བྲིས་ཚོགས་ཆུང་ཆེད་བཙུགས་དང༌། སྤྱི་འཐུས་གྲངས་སྤར་གྱིས་ཕྱི་ལོ་ ༡༩༩༡ ལོར་བཙན་བྱོལ་དུ་གནས་རིང་ལག་བསྟར་ཐུབ་པའི་བཙན་བྱོལ་བོད་མིའི་བཅའ་ཁྲིམས་ སྐབས་བཅུ་གཅིག་པའི་སྤྱི་འཐུས་ལྷན་ཚོགས་ནས་གཏན་འབེབས་བྱས་ཏེ་ཁྲིམས་ཀྱི་དབང་ བསྒྱུར་མིང་དོན་མཚུངས་པ་དང༌། སྤྱི་ལྷན་དབང་ལུང་ལྡན་པའི་ཁྲིམས་བཟོ་ལྷན་ཚོགས་སུ་བསྒྱུར་ཐུབ་པ་སོགས་བཙན་ བྱོལ་བའི་གནས་བབ་ལ་གཞིགས་པའི་གྲུབ་འབྲས་མི་དམན་པ་ཐོན་ཡོད། ཕྱི་ལོ་ ༢༠༠༡ ལོར་བོད་མིའི་ཆབ་སྲིད་ཀྱི་འགོ་ཁྲིད་བཀའ་བློན་ཁྲི་པ་མང་ཚོགས་ནས་ཐད་ཀར་འོས་ འདེམས་དགོས་པའི་ལམ་སྟོན་ལག་བསྟར་བྱས་པ་ནས་བཟུང་ངོས་རང་རྒྱུན་ལྡན་འཛིན་ སྐྱོང་གི་ལས་དོན་ཐོག་ཐེ་བྱུས་མི་དགོས་པར་ཕྱེད་རྒས་ཡོལ་ལྟ་བུས་འཇིག་རྟེན་ སྤྱི་ཡོངས་ལ་སྨན་པའི་བྱེད་སྒོ་གཞན་གྱི་ཐོག་དུས་ཚོད་ཇེ་མང་གཏོང་རྒྱུའི་གོ་ སྐབས་བླངས་པ་ཡིན།
བཙན་ བྱོལ་བོད་མིའི་བཅའ་ཁྲིམས་ཟིན་བྲིས་སུ་བོད་མིའི་ཆབ་སྲིད་ཀྱི་རང་བཞིན་ཆོས་ ལུགས་རིས་མེད་དང༌། ཡུལ་མིའི་རྒྱལ་ཁབ་ཀྱི་བརྗོད་ཚིག་བཀོད་པ་དེ་ཡང་མཐར་ཐུག་ཆབ་སྲིད་ཀྱི་དབུ་ ཁྲིད་མཚན་གནས་རྗེས་འབྲེལ་མ་ཡིན་པར་འོས་བསྡུའི་ལམ་ནས་ཡོང་རྒྱུའི་ཆ་རྐྱེན་དུ་ ཕུགས་དམིགས་བཟུང་བ་ཞིག་ཡིན།
མདོ་ དོན་མང་གཙོའི་ལམ་སྲོལ་གྱི་ངོ་བོའམ་སྙིང་དོན་མཐར་ཐུག་ཆབ་སྲིད་དང་འཛིན་སྐྱོང་ གི་ལས་དོན་གང་ཡང་མི་བྱེ་བྲག་པ་གཅིག་ལ་བརྟེན་མི་དགོས་པར། མི་མང་གི་ཆེད་དུ་མི་མང་གིས་བདམས་པའི་མི་མང་གི་འགོ་ཁྲིད་རིམ་པས་མི་མང་གི་ འགན་ཁུར་ཆ་ཚང་ཐུབ་པ་བྱེད་རྒྱུ་དེ་ཡིན་སྟབས། ད་ཆ་རང་རེའི་མང་གཙོའི་ འཕེལ་རིམ་ཡོངས་སུ་རྫོགས་པའི་ཆེད་དུ་ྋརྒྱལ་བ་རིན་པོ་ཆེས་བོད་ཀྱི་ཆབ་སྲིད་ ཀྱི་འགན་ཁུར་མ་དགོས་པར་མི་མང་གིས་འོས་འདེམས་བྱས་པའི་འགོ་ཁྲིད་སོ་སོས་ཆབ་ སྲིད་ཀྱི་དབང་ལུང་ཡོངས་རྫོགས་འགན་ཁུར་བྱེད་དགོས་པའི་དུས་ལ་བབས་ཡོད།
དེ་ འདྲའི་བསམ་ཚུལ་དེ་ཉེ་དུས་གསར་བྱུང་ཞིག་མིན་པར་མང་གཙོའི་ལམ་སྲོལ་དུ་བསྐྱོད་ རྒྱུའི་ལས་རིམ་འགོ་འཛུགས་བྱེད་སྐབས་ནས་ཡོད་ཀྱང་ཕྱི་ནང་གི་གནས་ཚུལ་སྤྱི་དང༌། ཁྱད་པར་མང་ཚོགས་དང་འོས་འདེམས་བྱས་པའི་འཐུས་མི་རྣམས་ཀྱི་ཤེས་འཇོན་དང༌། བསམ་སྤྱོད་མྱོང་གོམས་བཅས་ཚད་ལོང་ཡོང་རེས་ངང་སྒུག་བྱས།
མི་ ལོ་བཞི་བརྒྱར་ཉེ་བའི་རིང་ྋརྒྱལ་བ་སྐུ་ཕྲེང་ན་རིམ་གྱིས་དངོས་བརྒྱུད་ཅི་རིགས་ ནས་བོད་ཀྱི་ཆབ་སྲིད་ཀྱི་དབུ་ཁྲིད་པའི་སྲོལ་རྒྱུན་ལ་གོམས་ཤུགས་ཆེ་བའི་བོད་ མི་སྤྱི་དང༌། ཁྱད་པར་གཞིས་བཞུགས་བོད་མི་རྣམས་ཀྱིས་ྋརྒྱལ་བ་རིན་པོ་ཆེ་མེད་པའི་བོད་མིའི་ ཆབ་སྲིད་ཀྱི་སྒྲིག་འཛུགས་ཤིག་བསམ་བློར་འཆར་དཀའ་བའི་སྔོན་གོམས་བག་ཆགས་ཀྱི་ དབང་གིས་གནས་ཚུལ་འདི་རིགས་མང་ཚོགས་ནས་འཕྲལ་མར་ངོས་ལེན་ཡོང་ཐབས་དཀའ་བ་ཤེས་ རྟོགས་ཡོད་པ་ལྟར་འདས་པའི་ལོ་ ༥༠ ཙམ་གྱི་རིང་གཞིས་བྱེས་མང་ཚོགས་ལ་ཆབ་སྲིད་ཀྱི་གོ་རྟོགས་དང༌། འགན་ཁུར་གྱི་སེམས་སྟོབས་གོང་མཐོར་སྤེལ་ཐབས་སྒོ་དུ་མ་ནས་བྱས་དང་བྱེད་བཞིན་པ་ དཔེར་ན། ཕྱི་ལོ་ ༡༩༦༩ ལོར་གསུམ་དུས་གསུང་འཕྲིན་དུ་ "བོད་ འཛིན་སྐྱོང་བྱེད་པའི་གོ་སྐབས་བོད་མི་ཚོར་བྱུང་བའི་ཉིན་བོད་ཀྱི་སྲིད་གཞུང་ ཇི་འདྲ་ཞིག་འཛུགས་མིན་ནི་བོད་མི་ཚོས་ཐག་གཅོད་བྱ་རྒྱུ་མ་ཟད། ཏཱ་ལའི་བླ་མས་འཛིན་སྐྱོང་བྱེད་པའི་གཞུང་གི་སྲོལ་ལུགས་འདི་ཡང་ཡོང་གི་ཡོད་ མེད་ངེས་པ་མེད། མ་འོངས་པའི་བོད་ཀྱི་ཐག་གཅོད་ནི་བོད་མི་མང་རང་གིས་བྱེད་ངེས་ཡིན་ཞིང༌། ལྷག་པར་དེང་དུས་ཤེས་ཡོན་སྦྱང་བརྩོན་བྱས་པའི་གཞོན་སྐྱེས་ཡར་ཐོན་ཅན་ཚོའི་བསམ་ ཚུལ་གྱི་ནུས་ཤུགས་འདོན་ངེས་ཡིན།" ཞེས་དང༌། དེ་བཞིན་ ༡༩༨༨ ལོའི་གསུམ་དུས་གསུང་འཕྲིན་ནང་ "ངས་དེ་སྔོན་ནས་ཐེངས་མང་ཤོད་མྱོང་བ་ལྟར། ཏཱ་ལའི་བླ་མའི་ལམ་སྲོལ་འདི་ཡང་མུ་མཐུད་གནས་དགོས་མིན་ནི་བོད་མི་མང་གིས་ཐག་གཅོད་བྱེད་ངེས་ཡིན།" ཞེས་དང༌། དེ་བཞིན་ཕྱི་ལོ་ཆིག་སྟོང་དགུ་བརྒྱ་བརྒྱད་ཅུ་གྱ་གྲངས་ནས་བཟུང་བཀའ་ཤག་དང༌། སྤྱི་འཐུས། ལས་བསྡོམས་ཚོགས་འདུ་སོགས་སུ་ད་ཕྱིན་རྒྱལ་བ་རིན་པོ་ཆེ་མེད་པ་ལྟ་བུར་བརྩིས་ ཏེ་གཞུང་དང་མང་ཚོགས་ཀྱི་ལས་འགན་ཆ་ཚང་འཁུར་དགོས་ཞེས་ཡང་ཡང་བཤད་ཡོད། དེ་བཞིན་སྤྱི་འཐུས་སྐབས་ ༡༣ པའི་ཚོགས་གཙོ་དང༌། སྐབས་དེའི་ཁྲིམས་ཞིབ་པ་ཆེ་བ་བཅས་ལ་སྤྱི་འཐུས་ལྷན་ཚོགས་ཀྱིས་གཏན་ལ་ཕབ་པའི་ ཁྲིམས་འཆར་ཁག་གི་ཐོག་ངོས་ནས་མིང་རྟགས་འགོད་རྒྱུས་མཚོན་ཆབ་སྲིད་དང་འཛིན་ སྐྱོང་གི་དབུ་ཁྲིད་ཀྱི་མཚན་གནས་རྗེས་འབྲེལ་གྱི་བྱེད་སྒོ་དེ་རིགས་མེད་པ་བཟོ་ འགབ་བརྗོད་ཡོད་ཀྱང༌། སྐབས་དེར་རྒྱུ་མཚན་རྣམ་མང་བགྲངས་ཏེ་གནས་སྐབས་ངང་འཐེན་དགོས་པའི་ཨུ་ནན་བྱུང་ བ་ལྟར་དེ་མུས་སུ་ལུས། དེ་བཞིན་སྔ་ལོ་ཕྱི་ཟླ་ ༨ ཚེས་ ༣༡ ཉིན་བོད་གཞུང་མང་རྒྱལ་ཡོངས་ཚོགས་ཆེན་ཐེངས་དང་པོའི་སྐབས་སུའང་ཞིབ་ཕྲ་བརྗོད་ རྒྱུ་བྱུང་བ་ལྟར། ད་ཆ་གལ་ཆེའི་གནད་དོན་འདི་ཉིན་འགྱངས་ཞག་འཕུལ་དུ་མ་བཞག་པར་ད་རེས་གྲོས་ཚོགས་ ཀྱི་ཚོགས་དུས་འདིའི་ཐོག་བཅའ་ཁྲིམས་གཙོ་བོར་གྱུར་པའི་ཁྲིམས་སྒྲིག་ཁག་ལ་ བསྐྱར་བཅོས་དགོས་ངེས་རྣམས་བསྐྱར་བཅོས་ཀྱིས་ངོས་ནས་ཏཱ་ལའི་བླ་མའི་མཚན་གནས་ རྗེས་འབྲེལ་གྱི་ཆབ་སྲིད་དང་འཛིན་སྐྱོང་གི་བྱེད་སྒོ་གང་ཡང་མ་དགོས་པ་ཞིག་ངེས་ པར་བྱེད་དགོས།
སྐབས་ འདིར་ནན་བརྗོད་བྱ་རྒྱུ་ཞིག་ལ། བར་སྐབས་དེར་བཙན་བྱོལ་བོད་མིའི་སྡོད་སྒར་ཁག་གིས་མཚོན་བོད་ཕྱི་ནང་གི་མང་ ཚོགས་དང༌། མི་སྒེར་མང་པོས་ལྷག་བསམ་ཟོལ་མེད་ཀྱིས་ངོས་ལ་སྔར་བཞིན་ཆབ་སྲིད་ཀྱི་འགན་ཁུར་ མུ་མཐུད་བྱ་དགོས་རེ་བསྐུལ་བྱུང་ཡང༌། ངོས་ཀྱི་སྲིད་དབང་རྩིས་སྤྲོད་བྱ་རྒྱུའི་བསམ་ཚུལ་འདི་འགན་ཁུར་བྱེད་འདོད་མེད་ པའམ། སེམས་ཤུགས་ཆག་པ། བོད་མིའི་བདེན་དོན་འཐབ་རྩོད་བློས་བཏང་བ་ཞིག་གཏན་ནས་མ་ཡིན་པར་བོད་མིའི་འཕྲལ་ ཕུགས་ཀྱི་ཁེ་ཕན་ཁོ་ནའི་ཆེད་དུ་དམིགས་པ་ཞིག་ཡིན། བོད་དོན་བདེན་མཐའ་མ་གསལ་བར་བཙན་བྱོལ་བོད་མིའི་སྒྲིག་འཛུགས་འདི་རྒྱུན་གནས་ ཐུབ་པ་དང༌། བོད་མིའི་དྲང་བདེན་གྱི་འཐབ་རྩོད་རྒྱུན་སྐྱོང་ཐུབ་པ་ཞིག་དགོས་གལ་ཤིན་ཏུ་ཆེ་ ཞིང༌། ཅི་སྟེ་ད་དུང་ལོ་བཅུ་ཕྲག་འགའ་ཤས་མུ་མཐུད་གནས་དགོས་པ་བྱུང་ན་ངོས་ནས་འགོ་ ཁྲིད་བྱེད་མ་ཐུབ་པའི་དུས་ཤིག་ངེས་པར་ཡོང་རྒྱུ་ཡིན་པ་ནི་ཚང་མས་ཤེས་གསལ་དང༌། ད་ལྟ་ངོས་རང་བདེ་ཐང་ཡོད་སྐབས་ནས་བཙན་བྱོལ་བོད་མིའི་སྒྲིག་འཛུགས་ཀྱི་འགན་ ཁུར་ཆ་ཚང་ྋརྒྱལ་བ་རིན་པོ་ཆེར་བརྟེན་མི་དགོས་པར་རང་ཚུགས་ཐུབ་པ་ཡོང་རྒྱུའི་ གོམས་གཤིས་འཇགས་ཐབས་སུ། ལམ་སྲོལ་འདི་ད་ལྟ་ནས་ལག་བསྟར་བྱེད་རྒྱུ་བྱུང་ན་དཀའ་ངལ་འཕྲད་ཚེ་སེལ་ཐབས་སུ་ ངོས་ཀྱིས་མཐུན་འགྱུར་བྱེད་ཐུབ། དེ་མིན་འདི་མུར་ལུས་ཏེ་ནམ་ཞིག་གློ་བུར་ངོས་ཀྱི་འགོ་ཁྲིད་མེད་པའི་དུས་སྐབས་ ཤར་ཚེ་ཅི་བྱ་གཏོལ་མེད་ཀྱི་གནས་ཚུལ་ཞིག་ཡོང་སྲིད་པས་དེ་འདྲ་མི་ཡོང་ཆེད་ད་ལྟ་ ནས་ངེས་པར་ལག་ལེན་བྱེད་དགོས་པ་དེ་བོད་མི་ཡོངས་ཀྱི་གལ་ཆེའི་ལས་འགན་ཞིག་ཏུ་ གྱུར་ཡོད། ངོས་རང་བོད་ཀྱི་ཡུལ་མི་ཞིག་ཡིན་པ་དང༌། བོད་མི་རིགས་དང་རྒྱལ་དབང་སྐུ་ཕྲེང་དབར་ལས་སྨོན་གྱི་འབྲེལ་བའི་དབང་གིས་རྒྱ་ ཆེའི་མང་ཚོགས་ཚང་མའི་ཡིད་ཆེས་བློ་གཏད་ཡོད་པ་དེ་སྲིད་དུ་ངོས་ནས་བསྟན་སྲིད་ སྤྱི་དོན་ཡལ་བར་འདོར་མི་སྲིད་ཅིང༌། བོད་ཀྱི་རྩ་དོན་སྒྲུབ་ཐབས་དང༌། ཆོས་ཕྱོགས་ཀྱི་བྱེད་སྒོ་མཐའ་དག་རྒྱུན་འཁྱོངས་ངེས་པར་བྱེད་རྒྱུར་ཚང་མས་བློ་ གཡེང་མི་དགོས།
བཙན་ བྱོལ་བོད་མིའི་བཅའ་ཁྲིམས་དོན་ཚན་ ༣༡ པའི་ནང་སྡེ་སྲིད་ལྷན་ཚོགས་ཀྱི་ཆ་རྐྱེན་ཞིག་ཡོད་ཀྱང་དེ་ནི་སྔོན་སྲོལ་རྒྱུན་ སྐྱོང་ལྟ་བུ་དང་བར་བརྒལ་གྱི་ཆ་རྐྱེན་ཙམ་ལས་ྋརྒྱལ་བ་རིན་པོ་ཆེས་བོད་ཀྱི་ཆབ་ སྲིད་ཀྱི་འགོ་ཁྲིད་བྱེད་མི་དགོས་པའི་ཆ་རྐྱེན་ཞིག་ཏུ་གྱུར་མེད། དེར་བརྟེན་ད་ལམ་བཅའ་ཁྲིམས་བསྐྱར་བཅོས་སྐབས་བཅའ་ཁྲིམས་ཀྱི་སྒྲོམ་གཞི་ལ་ འགྱུར་བ་བཏང་ནས་ཆབ་སྲིད་དང་འཛིན་སྐྱོང་གཉིས་ཀའི་འགོ་ཁྲིད་མང་ཚོགས་ཀྱིས་འོས་ འདེམས་བྱས་པའི་མི་སྣས་དུས་ཡུན་ངེས་ཅན་དུ་བྱ་རྒྱུའི་ཆ་རྐྱེན་བསྐྲུན་ཏེ་བཅའ་ ཁྲིམས་ཡུལ་མིའི་རྒྱལ་ཁབ་ཀྱི་སྒྲོམ་གཞི་དང་མཐུན་པ་ཞིག་ངེས་པར་བཟོ་དགོས་ཤིང༌། དེའི་འོག་རྗེས་འབྲེལ་དོན་ཚན་གཞན་དག་དང༌། ཁྲིམས་སྒྲིག་གཞན་ཁག་བསྐྱར་བཅོས་བྱ་རྒྱུའི་ཆེད་ཚོགས་ཆུང་ཟུར་འཛུགས་སམ་ལས་ རིམ་ཇི་དགོས་ཚོགས་དུས་འདི་རང་དུ་གཏན་འབེབས་ལག་བསྟར་ངེས་པར་དུ་ཐུབ་པ་དགོས་ རྒྱུ། དེ་ལྟར་བྱུང་མཚམས་མ་འོངས་བོད་ཀྱི་རྩ་ཁྲིམས་འཆར་ཟིན་དང་ཆབ་སྲིད་ལམ་སྟོན་ སོགས་ངོས་ཀྱིས་སྤེལ་བའི་སྲིད་དོན་གྱི་ཡིག་ཆ་འགའ་ཤས་རང་བཞིན་ནུས་མེད་དུ་ འགྲོ་རྒྱུ་དང༌། དགའ་ལྡན་ཕོ་བྲང་ཞེས་པའི་མིང་བྱང་ཡང་སྐབས་བསྟུན་འགྱུར་བ་གཏོང་དགོས་དེ་དོན་ ཡིད་འཇགས་འཚལ།
གྲོས་ཚོགས་ཀྱི་བྱེད་སྒོ་ཁག་ལམ་ལྷོང་ཡོང་བའི་སྨོན་འདུན་བཅས་ཏཱ་ལའི་བླ་མ་སྐྱེ་ཕྲེང་བཅུ་བཞི་པ་ཆོས་སྨྲ་བ་བསྟན་འཛིན་རྒྱ་མཚོས་ཕྱི་ལོ་ ༢༠༡༡ ཟླ་ ༣ ཚེས་ ༡༡ དགེ་བར་བྲིས།


text:
སྤེལ་དུས 2018-01-12 ཡོང་ཁུངས། གངས་ལྗོངས་ཉི་གཞོན། རྩོམ་པ་པོ། ཨ་འབུམ་བློ་བཟང་དམ་ཆོས་ཀྱིས་བསྒྱུར།
1. བྱིས་པའི་རྒྱུགས་འབྲས་ལ་ཤུགས་རྐྱེན་གཙོ་བོ་འཇོག་མཁན་ནི་སློབ་གྲྭ་མ་ཡིན་པར་ཁྱིམ་ཚང་ཡིན། ཁྱིམ་ཚང་སློབ་གསོ་ནི་བྱིས་པ་འཚར་ལོངས་ཀྱི་རྟེན་གཞི་དང་ཁོར་ཡུག་གཙོ་བོ་ཡིན་ཞིང་། གཞི་རྩའི་སློབ་གསོ་མྱོང་ས་ཡང་ཡིན།
2. གལ་ཏེ་ཁྱིམ་ཚང་སློབ་གསོར་གནད་དོན་བྱུང་ཚེ། སློབ་གྲྭའི་ནང་བྱིས་པར་དཀའ་ཁག་ཆེ་ཞིང་། མ་འོངས་པར་སློབ་གྲྭའི་ནང་གི་གནད་དོན་ཅན་གྱི་བྱིས་པར་ཡང་འགྱུར་སྲིད།
3. ཁྱིམ་བདག་གི་འགན་ཁུར་ནི་བྱིས་པར་རྒྱུད་འཛིན་གཉིས་མཁོ་སྤྲོད་བྱེད་དགོས། གཅིག་ནི་གཤིས་ཀ་རྒྱུད་འཛིན་དང་། གཅིག་ནི་སྤུས་ཀ་རྒྱུད་འཛིན་ཡིན། སློབ་གསོ་བས་སློབ་གསོར་སྤྲོ་སྣང་གི་ལྟ་སྟངས་འཛིན་ཆོག་ཀྱང་། སྤྲོ་སྣང་ལས་བྱིས་པའི་གཤིས་ཀ་རྒྱུད་འཛིན་ལ་བསམ་བློ་མ་བཏང་ན་མི་འགྲིག བཟོ་ལྟ་ངན་པའི་ཡ་ཙེ་སྙིང་དུ་སྡུག་པའི་ངང་དཀར་དུ་གྱུར། འདི་ནི་ཡ་ཙེས་སྡུག་རུས་བྱས་པའི་གྲུབ་འབྲས་མ་ཡིན་པར། ཡ་ཙེའི་ཨ་མས་ངང་བའི་སྒོ་ང་ཞིག་བཏང་བ་ལས་བྱུང་བ་ཡིན་ནོ།།
4. བྱིས་པ་སྐྱེས་རྗེས། ཕ་མའི་འོས་འགན་ནི་ཐབས་ཤེས་ཅི་ཡོད་ཀྱིས་བྱིས་པར་སྤུས་ཚད་རྒྱུད་འཛིན་གྱི་སློབ་གསོ་འཐོབ་དུ་འཇུག་རྒྱུ་ཡིན་པ་དང་། སྤུས་ཚད་སློབ་གསོར་གལ་ཆེན་བྱེད་དགོས། དེ་ནི་བྱིས་པའི་འཚར་ལོངས་དང་འཚམ་པའི་ཁྱིམ་ཚང་གི་ཁོར་ཡུག་ལེགས་པོ་ཞིག་བསྐྲུན་དགོས་པ་དང་། ཁྱིམ་ཚང་གི་ཁོར་ཡུག་ནི་གང་ལས་ཀྱང་གལ་ཆེན་དུ་འཛིན་དགོས།
5. བྱིས་པ་ལ་མཚོན་ནས་བཤད་ན། ཁྱིམ་ཚང་ནི་ཨ་མའི་མངལ་དང་མཚུངས། ཨ་མའི་མངལ་རུམ་ནི་བྱིས་པའི་ཕོ་བྲང་དང་པོ་དང་། ཁྱིམ་ཚང་ཁོར་ཡུག་ནི་བྱིས་པའི་ཕོ་བྲང་གཉིས་པ་ཡིན།
6. ཕ་མའི་འགན་འཁྲི་དང་པོ་ནི། བྱིས་པར་བདེ་ཐང་གི་ཁྱིམ་ཚང་ཁོར་ཡུག་ཞིག་བསྐྲུན་རྒྱུ་དེ་ཡིན། ཕ་མར་སྒྲུབ་དགོས་པའི་བྱ་བ་མང་པོ་མེད། བྱིས་པར་ཁྱིམ་ཚང་གི་ཁོར་ཡུག་བཟང་པོ་ཞིག་རྒྱུན་འཁྱོངས་བྱས་ན་ཆོག་པ་ཡིན། ཕ་མ་བཟང་པོ་ཞིག་ཏུ་འགྱུར་དགོས་ན། ཁྱིམ་ཚང་ཁོར་ཡུག་སྲུང་སྐྱོབ་བྱེད་མཁན་ཞིག་ཡིན་དགོས། ཁྱིམ་ཚང་ཁོར་ཡུག་བཟང་ན། བྱིས་པ་ཡང་བཟང་། ཁྱིམ་ཚང་ཁོར་ཡུག་ལ་གནད་དོན་བྱུང་ཚེ། བྱིས་པའི་འཚར་ལོངས་ལ་གནད་དོན་འབྱུང་བ་དང་། གནད་དོན་ཅན་གྱི་བྱིས་པར་འགྱུར་ངེས། སྐབས་རེར། བྱིས་པ་ན་སྐབས། སྨན་འཐུང་དགོས་པ་བྱིས་པ་མ་ཡིན་པར་ཁྱིམ་བདག་ཡིན།
7. བྱིས་པ་ཟླ་ངོ་མ་ཚང་བར་མི་སྐྱེ་བ་དང་། བྱིས་པ་ཆེས་སྔ་བར་ཡང་སློབ་གྲྭར་མི་སྐྱེལ། བྱིས་པ་ཟླ་ངོ་མ་ཚང་བར་སྐྱེས་མི་རུང་། བྱིས་པ་ཨ་མའི་མངལ་དུ་ལུས་ཁམས་ཡོངས་སུ་རྫོགས་པ་དང་།བྱིས་པར་རང་སྲུང་གི་ནུས་པ་གང་ལེགས་འབྱོར་རྗེས་ཕྱི་རོལ་ཡུལ་དང་འབྲེལ་འདྲིས་ཀྱི་ནུས་པ་ཧ་ཅང་ཆེ། བྱིས་པ་ཆེས་སྔ་བར་སློབ་གྲྭར་མི་བསྐྱལ། བྱིས་པ་ཁྱིམ་ཚང་གི་ཁོར་ཡུག་ཁྲོད་ཟ་འཐུང་དང་། འགྲོ་འདུག་གི་ནུས་པ་ཡོངས་སུ་འཛོམས་རྗེས་ཕྱི་རོལ་གྱི་ཁོར་ཡུག་དང་འཕྲོད་སླ་མོ་ཡིན།
8. སློབ་གྲྭའི་སློབ་གསོས་ནམ་ཡང་སློབ་མའི་ཤེས་ཡོན་ལ་གལ་ཆེན་བྱེད། ཤེས་ཡོན་གྱི་གཞི་རྩའི་ཆོས་ཉིད་ལ་བསམ་ན། ཁྱིམ་ཚང་སློབ་གསོ་ངེས་པར་དུ་གཤིས་རྒྱུད་དང་ལུས་ཁམས་འཕེལ་རྒྱས་ཀྱི་ཕྱོགས་སུ་ལངས་དགོས། ཁྱིམ་ཚང་ལ་ཁྱིམ་ཚང་གི་ཕན་ནུས་ལྡན་པ་ཡིན།
9. གཤིས་རྒྱུད་བཟང་པོའི་ཚད་གཞི་ནི་རིག་གནས་ཀྱི་སྙིང་སྟོབས་ཡོད་པ་ཡིན། ལུས་ཁམས་བདེ་ཐང་གི་ཚད་གཞི་ནི་སྟོབས་དང་ལྡན་པའི་ལུས་ཕུང་ཡོད་པ་ཡིན། སློབ་སྦྱོང་བཟང་བའི་ཚད་གཞི་ནི་རང་སྦྱོང་རང་རྟོགས་ཡིན་ནོ།།
10. ཕན་ནུས་ལྡན་པའི་སློབ་སྦྱོང་ནི་ཚད་བཀག་མེད་པར་སྦྱོང་བ་དེ་ཡིན། ཕན་མེད་ཀྱི་སློབ་སྦྱོང་ནི་གནད་འགག་ཙམ་སྦྱོང་བ་ཡིན། བྱིས་པའི་སློབ་སྦྱོང་ལ་གནད་དོན་བྱུང་ཚེ། རྒྱུ་རྐྱེན་བྱིས་པའི་སེམས་ཁམས་དང་ལུས་ཁམས་ཁྲོད་དུ་གནས། ཕ་མས་བྱིས་པར་བཙན་ཚུགས་ཀྱིས་སློབ་སྦྱོང་བྱེད་པར་སྐུལ་བ་ནི། ལྗང་པ་འཐེན་ནས་ལོ་ཏོག་སྐྱེ་བར་རློམ་པ་ལྟ་བུ་ཡིན་ནོ།།
11. སློབ་སྦྱོང་མཐར་ཕྱིན་ནི་མིའི་འཚར་ལོངས་ཀྱི་འཁྱག་རིའི་ཕྱོགས་གཅིག་ཡིན་པ་དང་། འཁྱག་རིའི་འོག་ཏུ་མིའི་གཤིས་རྒྱུད་དང་ལུས་ཕུང་ཡོད། གཤིས་རྒྱུད་དང་ལུས་ཕུང་ནི་སློབ་སྦྱོང་མཐར་ཕྱིན་གྱི་རྩ་བའི་ཆ་རྐྱེན་ཡིན།
12. བྱིས་པ་ལོ་གསུམ་གྱི་སྔོན་རྗེས་ལ་ལྟ་སྐྱོང་ནན་མོ་བྱེད་པ་དང་། བྱིས་པ་ལོ་བཅུ་གསུམ་ཡས་མས་ནས་རིམ་གྱིས་ལྷོད་ནས་བྱིས་པའི་གྲོགས་པོ་ཆགས་དགོས། ནུས་ལྡན་གྱི་སློབ་གསོའི་བྱེད་ཐབས་ནི་ཐོག་མའི་དུས་ནན་འཛིན་དང་རིམ་གྱིས་ལྷོད་དགོས་པ་ཡིན། ནུས་མེད་ཀྱི་སློབ་གསོ་ནི་ཐོག་མར་ལྷོད་ཅིང་རིམ་གྱིས་ནན་མོ་བྱེད་པ་ཡིན། ནུས་ལྡན་གྱི་སྐུལ་སློང་གིས་བྱ་བརྒྱ་མདའ་གཅིག་གིས་གསོད་པ་དང་། ནུས་མེད་ཀྱི་སྐུལ་སློང་ནི་ཐང་གི་རྡོ་བླངས་ནས་རུམ་གྱི་བྲོ་བོར་བ་དང་མཚུངས།
13. བྱིས་པའི་འཚར་ལོངས་ལ་ཟླ་བོ་དགོས་པ་ཡིན། བྱིས་པས་བྱིས་པར་ཤེས་རྟོགས་ཐུབ། དེ་བས་བྱིས་པར་བྱིས་པའི་ཟླ་བོ་ཁོ་ནས་འཚར་ལོངས་ལ་ཕན་པ་འབྱུང་། བྱིས་པའི་ཚོར་ཤེས་དང་སེམས་ཁམས་ནི་བྱིས་པ་ལས་མི་ཆེན་པོ་ཚོས་རྒྱུས་ལོན་བྱེད་དཀའ་བ་ཞིག་ཡིན། བྱིས་པས་ཀྱང་ནམ་ཡང་མི་ཆེན་པོ་ཁོའི་ཟླ་བོ་ཡིན་པར་མི་འདོད། ཕ་མ་ཁེར་རྐྱང་དུ་འཚོ་བ་རོལ་ཆོག་ཀྱང་། བྱིས་པ་ནམ་ཡང་ཁེར་རྐྱང་དུ་འཇོག་མི་ཉན། གལ་ཏེ་སྤུན་དང་སྲིང་མོ་སོགས་མེད་པ་དང་། རོགས་ཟླ་ཡང་མེད་པ་ཡིན་ན། ཁེར་སྐྱེས་བྱིས་པ་ཁེར་སྐྱེས་མ་ཟད། ཁེར་འདུག་དང་ཁེར་རྐྱང་གིས་འཚར་ལོངས་འབྱུང་དགོས་པ་ཡིན། བྱིས་པའི་སྡུག་བསྔལ་བྱིས་པས་ཤེས་རྟོགས་ཐུབ་པ་དང་། བྱིས་པའི་བདེ་སྐྱིད་བྱིས་པས་ཤེས་རྟོགས་ཐུབ་པ་ཡིན། དེས་ན་ཁྱིམ་བདག་ཞིག་ལ་མཚོན་ན། བྱིས་པའི་འཚར་ལོངས་ཀྱི་ཆ་རྐྱེན་དང་སེམས་ཁམས་སོགས་ཀྱི་ཆོས་ཉིད་ལ་རྒྱུས་ལོན་ཟབ་མོ་ཡོད་དགོས།
14. མང་ཙེ་ཡི་ཨ་མས་ཐེངས་གསུམ་ལ་ཁྱིམ་སྤོས། ལོ་ལུན་གྱིས་ཨེ་མིན་འར་གྲོང་གསེབ་དུ་འཁྲིད། བྱིས་པའི་ཤེས་རྟོགས་དང་ཚོར་ཤེས། རྣམ་དཔྱོད་ཡོངས་སུ་མ་རྒྱས་པའི་སྔོན་དུ། བྱིས་པར་ཟླ་བོ་མང་པོ་མི་དགོས་པ་དང་། དེ་ནི་ཟླ་བོའི་སྐྱོན་ངན་བྱིས་པར་འགོས་འགྲོ་བ་ཡིན།
15. ཕ་མའི་ལེགས་འགྲུབ་ཇི་ལྟར་ཆེ་ན་ཡང་། བྱིས་པའི་སློབ་གསོར་ཕམ་ཁ་བྱུང་ཚེ། མི་ཚེ་ཡོངས་ལ་ཕམ་ཁ་བྱུང་ཚར་བ་ཡིན།
16. ཕ་མ་བཟང་པོས་བྱིས་པར་ལྟ་སྐྱོང་བྱས་ཏེ། བྱིས་པ་རང་འགུལ་གྱིས་འཚར་ལོངས་ཡོང་བར་རམ་འདེགས་བྱེད། ཕ་མ་ངན་པས་བྱིས་པའི་ཚབ་ཏུ་བྱ་བ་སྒྲུབ་ནས། བྱིས་པ་བཙན་ཤུགས་ཀྱིས་འཚར་ལོངས་ཡོང་བར་བྱེད།
17. ཨ་མ་བཟང་པོས་བྱིས་པ་རང་གི་གྲོགས་པོར་འགྱུར་བར་བྱེད་ཅིང་། ཨ་མ་ངན་པས་བྱིས་པ་རང་གི་མཛའ་གྲོགས་སུ་འགྱུར་བར་བྱེད།
18. སློབ་གསོ་བ་གྲགས་ཅན་ཁང་ཏིས། མིའི་རིགས་ཀྱིས་དོན་དག་གཉིས་ཧ་ཅང་སྒྲུབ་དཀའ། གཅིག་ནི་ཇི་ལྟར་གཞན་ལ་དབང་བསྒྱུར་བྱེད་པ་དང་། གཅིག་ནི་ཇི་ལྟར་གཞན་ལ་སློབ་གསོ་གཏོང་བ་ཡིན། ཞེས་གསུངས།
19. ལུས་ཕུང་བདེ་བར་འདོད་ན་འཁྱག་ལྟོགས་གཉིས་ཀ་བཟོད་དགོས། འཆར་ཅན་གྱི་ཟ་མ་མ་བཟོས་པའི་སྔོན་དུ་ལྟོགས་ཀྱང་ཞོར་ཟས་མི་ཟ། བཅུད་ལྡན་ཟས་ཀྱིས་ལུས་ཟུངས་མ་གསོས་པའི་བྱིས་པ་ནི་ཉམ་ཆུང་ཡིན། དེ་བས་བྱིས་པར་མངར་ཆའི་རིགས་བཟའ་བ་བཀག་འགོག་བྱེད་དགོས། མངར་ཆའི་རིགས་ཀྱིས་བྱིས་པའི་ལུས་ཕུང་བདེ་ཐང་ལ་གནོད་པར་མ་ཟད། སེམས་ཁམས་བདེ་ཐང་ལ་ཡང་གནོད་ཚབས་ཧ་ཅང་ཆེ། གཤིས་རྒྱུད་ཀྱང་བཟང་པོ་མི་ཆགས། ད་དུང་བྱིས་པར་མི་ཆེན་ལྟར་གོས་མང་པོ་མི་གྱོན། བྱིས་པ་ནི་མི་ཆེན་ལྟར་འཁྱག་སླ་བ་ཞིག་ཀྱང་མིན།
20. ཁ་ནས་ཞི་བདེ་དང་འཆམ་མཐུན་གྱི་འབོད་ཚིག་སྒྲོག་ཀྱང་། ལག་ཏུ་དབྱུག་པ་འཛིན། ཕུལ་བྱུང་གི་ཁྱིམ་ཚང་ཞིག་ལ་མཚོན་ན། བྱིས་པའི་ཉེ་སར་རང་ཉིད་འདང་རྩིས་ཆེ་བའི་ཅ་ལག་དང་། རང་ཉིད་དགའ་བའི་མི་ཡོད།
21. ནམ་རྒྱུན་བྱིས་པའི་བཟའ་བཏུང་དང་ཉལ་ལངས་གཅིག་པུར་ཁ་ཡ་བྱེད་པ་ནི། བྱི་ལ་གསོ་སྟངས་ལས། བྱིས་པ་སྐྱོང་བའི་སློབ་གསོའི་ཆོས་ཉིད་དང་མི་མཐུན་ནོ།།
22. ཕ་མའི་གོ་རྟོགས་མ་སད་བར་དུ་བྱིས་པའི་གོ་རྟོགས་སད་པ་ཧ་ཅང་འཕྱི། བྱིས་པར་སྔ་ཙམ་ནས་བསམ་བློ་ཅན་གྱི་དཔེ་ཆར་ལྟ་རུ་འཇུག་པ་ལས་ཕ་མས་སྔོན་དུ་དེ་དག་ལ་བལྟས་ན་བཟང་། བྱིས་པས་རོལ་རྩེད་ལ་གཡེང་ཆོག
23. བུ་གཡོག་མར་བརྩི་བཀུར་བྱེད་དགོས་ཤིང་། ལས་ཀའི་འགན་འཁུར་ཡང་ཡོད། འོན་ཀྱང་བྱིས་པའི་ལྟ་སྐྱོང་གི་འགན་ཐམས་ཅད་བུ་གཡོག་མར་སྤྲད་ན་མི་ཆོག
24. དབུལ་ཕོངས་ནི་སློབ་གསོའི་མ་རྩ་ཡིན་ཞིང་། དབུལ་བོའི་ཁྱིམ་ཚང་གི་བྱིས་པས་ཁྱིམ་འཛིན་སྔ་བ་ནི་སད་རྟོགས་འབྱུང་ཚུལ་གྱི་དཔེ་གསོན་པོ་ཞིག་ཡིན།
25. ཕ་མས་ངེས་པར་དུ་བྱིས་པར་ངལ་རྩོལ་གྱི་དཀའ་ངལ་ལ་གོམས་འདྲིས་ཡོད་དུ་འཇུག་དགོས།
26. ཕ་མས་ཕྱི་རུ་ཞོར་ལས་གཉེར་ན་ཡང་བྱིས་པའི་གཉོར་སྐྱོང་ལ་འགན་ཁུར་དགོས་པ་ལས། དངོས་པོའི་སྟེང་ནས་བྱིས་པར་ཅི་འདོད་སྦྱིན་པ་ཙམ་གྱིས་མི་འགྲིག
27. བྱ་བའི་བྲེལ་བ་ཆེ་བའི་ཕ་མ་ཡིན་ན། སྔ་ཙམ་ནས་བྱིས་པར་རང་འགུལ་ནུས་པ་གསོ་སྐྱོང་བྱེད་པ་དང་། རང་ཉིད་འགན་སྲུང་དང་རང་ནུས་འདོན་པའི་སྦྱོང་བརྡར་བྱེད། བྱིས་པ་རང་གིས་དཀའ་ངལ་ལ་གདོང་སྤྲོད་ཐུབ་པ་དང་། དཀའ་ངལ་ལ་མི་སྐྲག་པ། དཀའ་ངལ་ལ་ཐུག་དུས་འབད་བརྩོན་དང་ཐབས་ཤེས། གྲོགས་པོར་འབྲེལ་འདྲིས་བྱེད་སྟངས་ཤེས་དགོས། གལ་ཏེ་བྱིས་པས་སྡུག་རུས་བྱས་ཀྱང་མ་འགྲུབ་པ་ཡིན་ན། ད་གཟོད་ཕ་མས་བྱིས་པར་རོགས་རམ་བྱེད་དགོས།
28. ནམ་རྒྱུན་ལས་ཀར་འགྲོ་དགོས་པའི་ཕ་མ་ཡིན་ན། ཁྱིམ་དུ་བྱིས་པའི་དགེ་རྒན་གདན་འདྲེན་ཞུ་བའམ། བྱིས་པར་འདུག་རོགས་ཅིག་བཙལ་དགོས། དངུལ་གཏོང་བར་སེར་སྣ་མི་བྱེད།
29. གལ་ཏེ་ཕ་མ་གཉིས་ལས་ཀར་འགྲོ་དགོས་ནས་བྱིས་པ་དང་མཉམ་དུ་འདུག་ཐབས་མེད་ན། ངེས་པར་དུ་དགེ་རྒན་དང་འདུག་རོགས་ཅིག་བཙལ་དགོས། དེ་ཡང་སྤྱིར་བཏང་གི་དགེ་རྒན་དང་མི་ཞིག་མ་ཡིན་པར། ཆེད་ལས་རང་བཞིན་གྱི་དགེ་རྒན་དང་སློབ་གསོའི་མྱོང་རྟོགས་ཅུང་མཐོ་བའི་མི་ཞིག་ཡིན་དགོས།
30. བྱིས་པའི་སྤོ་བོ་ལགས་སྔོན་གྱི་སློབ་གསོར་ཅུང་ཆ་རྒྱུས་ཡོད་སྲིད་ཀྱང་། བྱིས་པ་སྐྱོང་ཐབས་ཐད་དུ་ཏག་ཏག་དུས་རབས་ཀྱི་རྗེས་མ་ཆོད་པའི་ལྟ་ཚུལ་ཡོད་ཁོ་ཐག་ཡིན།


text:
༄༅། །སྐབས་ ༡༦ པའི་བོད་མི་མང་སྤྱི་འཐུས་རྣམས་རྒྱ་གར་མངའ་སྡེ་ཁག་ནང་མངའ་སྡེའི་སྲིད་སྐྱོང་དང་། སྤྱི་ཁྱབ་བློན་ཆེན། གྲོས་ཚོགས་ཚོགས་གཙོ། མངའ་སྡེའི་གྲོས་ཚོགས་འཐུས་མི་སོགས་མཇལ་འཕྲད་ཀྱིས་བོད་དོན་ཞུ་སྐུལ་གནང་རྒྱུའི་ལས་རིམ་ཡོད་པ་ལྟར། ཕྱི་ལོ་ ༢༠༡༨ ཟླ་ ༡༠ ཚེས་ ༧ ནས་ ༡༧ བར་སྤྱི་འཐུས་ཚེ་རིང་གཡུ་སྒྲོན་མཆོག་དང་། སྤྱི་འཐུས་དོན་གྲུབ་བཀྲ་ཤིས་མཆོག་རྣམ་གཉིས་རྒྱ་གར་བྷི་ཧར་ (Bihar) མངའ་སྡེ་དང་། ཡུ་པི་ (Uttar Pradesh) མངའ་སྡེ་གཉིས་ཀྱི་ནང་བོད་དོན་ཞུ་སྐུལ་ཆེད་གཞུང་འབྲེལ་ཕྱོགས་བསྐྱོད་གནང་གཏན་འཁེལ་ཡོད།
དེ་ཡང་སྤྱི་འཐུས་རྣམ་པ་ཕྱི་ཟླ་ ༡༠ ཚེས་ ༧ ཉིན་སོ་སོའི་བཞུགས་གནས་ནས་ལྡི་ལིར་ཕེབས་ཐོན་གནང་ཡོད་པ་དང་། ཕྱི་ཚེས་ ༡༠ ཉིན་ལྡི་ལི་ནས་བྷི་ཧར་མངའ་སྡེའི་རྒྱལ་ས་པཊ་ན་ལ་ཕེབས་ཐོན་གནང་རྒྱུ་དང་། ཕྱི་ཚེས་ ༡༡ ནས་ ༡༣ བར་ས་གནས་སུ་བོད་དོན་ཞུ་སྐུལ་གནང་རྒྱུ། ཕྱི་ཚེས་ ༡༤ ནས་ ༡༦ བར་ཡུ་པི་མངའ་སྡེའི་རྒྱལ་ས་ལག་ནའོ་ནང་བོད་དོན་ཞུ་སྐུལ་གནང་རྒྱུ། ཕྱི་ཚེས་ ༡༧ ཉིན་སོ་སོའི་བཞུགས་གནས་སུ་ཕྱིར་ཕེབས་གནང་རྒྱུ་ཡིན་པ་བཅས། །


text:
རང་ཡུལ་མེད་པའི་མི་རྒན་དེས་ཕུལ།། མེ་ལོང་ཡེ་ཤེས་དྲ་བ་ལས་དྲངས། ཐ་ཚན་མུ་ཙུག་སྨར་རོ།། །།
དཀར་ཆག་སྟེགས་བུ།
- བོན་འབྲེལ་ཤེས་བྱ། (52)
- དགོས་མཁོའི་འདུས་གསོག (40)
- བྱུང་རབས་རྣམ་ཐར། (29)
- གསར་བྱུང་གནས་འཕྲིན། (24)
Friday, February 3, 2017
རྒན་གཞོན་བར་གྱི་གྲོས་བསྡུར་ཉུང་ངུ་།
སྨན་རིའི་ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེ།
༄༅། །འདིར་ལོ་རྒན་དང་གཞོན་ནུ་གཉིས་ཀྱི་གྲོས་བསྡུར་ཉུང་ངུ་ཞིག་ལ། དེང་སང་གི་དུས་འདིར་འཛམ་གླིང་འདི་ན་རྣམ་པ་དཀར་བའི་མཐུན་རྐྱེན་ཇེ་ཉུང་དང་། གཡེང་བའི་མཐུན་རྐྱེན་ཇེ་མང་དུ་འགྲོ་བའི་སྐབས་རེད་འདུག །དེ་ལས་ཞིབ་འཇུག་གི་ལས་ཟེར་བ་སྔོན་གྱི་ཆག་ཡས་སོང་བའི་རྫ་ཆས་དང་། རོ་ཆས་དུར་ས་ཐམས་ཅད་ཡར་བསློགས་ནས་རྒྱུ་མཚན་ཚད་མ་འཛིན་ས་བྱེད་པའི་དུས་རེད་འདུག ངེད་བོན་ལུགས་ཀྱི་ཡིག་ཆ་ཁྲོ་ཕུར་ཞང་གསུམ་སོགས་ཀྱི་རྒྱུད་ཁུངས་ལ་ལྟ་རྟོགས་ཤེས་མཁན་ཞིག་ཡོད་པ་ཡིན་ན་བོན་ཁུངས་ལོ་རྒྱུས་ཐབས་སྐྱོ་པོ་རྫ་ཆག་རུས་ཆག་ལ་རྒྱུ་མཚན་བརྟེན་མི་དགོས་པ་ཐག་ཆོད། མ་ཟད་ཉེན་ཁ་ཆེ་ཤོས་ལོ་ཆུང་ན་གཞོན་རྣམས་ཀྱི་བསམ་སྦྱོར་ལ་བལྟས་ན་ཤིན་ཏུ་འགྱུར་སླ་བ། སེམས་ཡང་བ། གསར་འགྲོགས་ཆེ་བ། རྒན་རིགས་དང་གནའ་ལུགས་ལ་སྨ་འབེབ་ཅིང་རྩོག་པར་བལྟ་བ། འདི་ལྟར་བལྟ་བའི་མི་ལ་ཅུང་ཙམ་དོགས་ཟོན་བྱེད་དགོས་པར་མཐོང་སྟེ། འདི་རྣམས་ཀྱི་བསམ་སྦྱོར་ལོག་ལམ་དུ་ཕྱིན་ཟེར་བ་དེ་རེད།
འོན་ཀྱང་དེ་དག་ལ་རིགས་མཐུན་རྣམས་ཀྱིས་མཐོང་གསོལ་བྱེད་པའི་ཡུལ་ཡང་ཡིན་འདུག གཞན་ཡང་མི་དེ་དག་གི་རིགས་ཀྱིས་སྔར་གྱི་དཔེ་རྒྱུད་དང་གོམས་གཤིས། དགེ་སྤྱོད་ལ་ལོག་པར་བལྟ་བ་དང་། བདེ་བར་གཤེགས་པའི་གསུང་ལ་ལོག་པར་བལྟས་ཏེ་མཆོད་སྦྱིན་གྱི་ལས་ཐམས་ཅད་ལ་ཁྲོག་རླག་བཏང་ནས་དར་ཟབ་དང་ཟས་སྣ་མེ་ལ་བསྲེག རླུང་ལ་བསྐུར། ཆུ་ལ་བསྐྱུར་བ་དང་། དཔེ་རྒྱུད་ལ་ལྟ་རྟོགས་བྱེད་པ་རྣམས་ནི་ལས་སྤྱོད་དོན་མེད་ཡོང་སྒོ་མེད་པ། ཟས་གོས་ཐོབ་ཐང་མི་འབྱུང་བ། དུས་ཚོད་ཁྲོག་རླག །དེ་བས་ཉམས་ཆུང་དབུལ་ཕོངས་རྣམས་ལ་རྒྱུ་ཟས་སྤྲད་ན་ཕན་ཆེ་ཟེར་བ་བྱུང་བའི་དུས་རེད། ཚུལ་འདི་རྣམས་ལ་བསམ་ནས་གྲུབ་དབང་ཤར་རྫ་པས། ལོག་པའི་ལམ་ལ་མ་བཏང་གྱེར་སྤུངས་ཆེ། ཞེས་བློ་འདི་ལྟར་རང་རྒྱུད་ལ་མི་སྐྱེ་བར་མཛོད་ཅེས་གསོལ་སྨོན་གནང་བ་དེ་རེད། གཞན་ཁོང་རྣམས་སྤྱང་དྲུང་ཆེ་མདོག་དང་མཁས་མདོག་ཇི་ལྟར་བྱས་ཀྱང་རྭ་དང་སྤུ་མེད་པའི་གླང་རྒན་ཏེ། ལས་འབྲས་ཀྱི་འབྱུང་འཇུག་མི་ཤེས་ཤིང་སྔར་ཅི་བྱུང་། ཕྱིས་ཅི་ཡོང་མི་ཤེས་པའི་ཁྱུ་མཆོག་གླང་གི་ཟླ་བོ་སྟེ། དངོས་སུ་མྱོང་བ་ཡོད་པ་ཁྱོད་ཚོར་འགན་འཁྲི་བགོས་དུས་འདྲ་མཉམ་བྱས་ཀྱང་། དེ་རྗེས་མྱུར་དུ་དྲག་ཞན་ཡོང་གི་འདུག་པ་དེ་རྣམས་ལས་འབྲས་ཀྱི་རྣམ་སྨིན་ཡིན་པ་མཐོང་བཞིན་ཡང་མིག་བསྐུངས། རྣ་བ་བཀག་ནས་འདུག་པ་དེ་ལ་བླུན་པོ་ཞེས་བྱ། ཅིའི་ཕྱིར་ན་ཚད་མས་གྲུབ་པ་ལ་བརྩི་མི་ཤེས་པའི་ཕྱིར། དེ་བཞིན་དཔྱིད་དུས་ཞིང་དུ་ས་བོན་འབྲུ་རིགས་དཀར་ནག་གཉིས་མཉམ་དུ་བཏབ་ནས་སོ་ནམ་འདྲ་མཉམ་བྱས་ཀྱང་མི་ནོར་བར་འབྲས་བུ་སོ་སོར་འབྱུང་བ་འདི་རྣམས་ཀྱང་བསམ་ཤེས་ན་ལས་འབྲས་མི་བསླུ་བའི་དཔེ་རེད། ཁ་མིག་ཡར་བལྟ་བྱེད་ནས་སངས་རྒྱས་ཀུན་མཁྱེན་ཡེ་ཤེས་ལྡན་པའི་གསུང་ལ་མཉན་ཤེས་པར་བྱས་ན་རང་ལ་ཚེ་འདི་ཕྱི་གཉིས་ལ་ཕན་པའི་གདམས་ངག་གསུངས་པ་མ་གཏོགས་ཁོང་ལ་བྱས་པ་ལན་རེའི་དྲི་མ་གཏན་ནས་ཡོད་པ་མ་རེད། སངས་རྒྱས་དེས་གང་གསུངས་འདུག་ཟེར་ན།
རྒྱས་པའི་སྦྱིན་སྲེག་སྤྱི་ཁོག་ཆེན་མོ་ལས། རིན་ཆེན་མཛེས་པའི་བཟེད་ཞལ་སྣོད་བཟང་དུ། ཞལ་ཟས་གཙང་མ་བདུད་རྩི་ཕུད་སྦྱར་ནས། བདེར་གཤེགས་ཡེ་ཤེས་ལྷ་ལ་མཆོད་པ་འབུལ། ལྷ་རྣམས་གསོལ་ཞིང་སྒྲིབ་པ་མ་ལགས་ཏེ། མི་རྣམས་བསྲི་ཞུའི་ཚུལ་གྱིས་སྒྲིབ་པ་འབྱང་། སྒྲིབ་པ་བྱང་ནས་ཐུགས་རྗེས་བཟུང་དུ་གསོལ། ཐུགས་རྗེས་བཟུང་ནས་ལྷ་རྣམས་མཉེས་པར་སྨོན། བདེར་གཤེགས་ལྷ་ཚོགས་འཁོར་དང་བཅས་པ་ལ། སྦྱིན་སྲེག་ཡོངས་སུ་དག་པའི་མཆོད་པ་གྲངས་སྟོང་རྩ་གཅིག་པ་འདི་ཕུལ་བས། ཞལ་དུ་སྟོབས། སྐུ་ལ་ཐིམ། ཐུགས་མཆོག་གསལ། སྐུ་གསུང་ཐུགས་མཉེས་རབ་ཀྱི་མཆོག་དང་ལྡན་པར་གྱུར་ཅིག དེ་ལྟར་མཉེས་པའི་བྱིན་རླབས་ཀྱིས། བདག་དང་མཆོད་ཡོན་གྱི་བདག་པོ་དང་། མཐའ་ཡས་པའི་སེམས་ཅན་ཐམས་ཅད། ཚེ་རབས་ཐོག་མ་མེད་པ་ནས་དུས་འདི་ཕན་ཆད་ཀྱི་བར་དུ། སྡིག་པའི་ལས་ཅི་བགྱིས་པ་ཐམས་ཅད་དག་ཅིང་བྱང་བར་གྱུར་ཅིག དེ་ལྟར་དག་ཅིང་བྱང་ནས་ཀྱང་། འཇིག་རྟེན་འདིར་ཡང་མནོས་རྒུ་ནི་འགྲུབ། བསམ་རྒུ་ནི་འཕེལ་བར་གྱུར་ཅིག འཇིག་རྟེན་འདི་ནས་གནས་འཕོས་ནས་ཀྱང་། གཡུང་དྲུང་གི་བོན་གཉེན་པོ་འདི་ལ་སྤྱོད་པའི་སྐལ་པ་དང་ལྡན་པར་གྱུར་ཅིག སྟོན་པ་གཤེན་རབ་ཀྱི་ཞལ་ལྷང་ངེར་བལྟ་བར་གྱུར་ཅིག ཅེས་དང་། ལུང་དེ་ལས། མི་རྣམས་ཀྱང་གཡུང་དྲུང་གི་བོན་གཉེན་པོ་འདི་ལ། ཐོས་ཤིང་གོ་རིག་བརྡ་འཕྲོད་ཡིད་ཆེས་པར་གྱུར་ཅིག ཅེས་གསུངས་པའི་ཕྱིར། འདིར་རྒུ་ཞེས་པ་འདི་ལ་འབྲི་སྟངས་དགུ་བྱེད་པ་ཡང་ཡོད་ཀྱང་དོན་ནི་མང་ཚིག་སྟེ། བསམ་ཚད་དང་འདོད་ཚད། ཡོད་དགུ་ནི་ཡོད་ཚད་ལྟ་བུ་རེད། སྔར་གྱི་ལོ་རྒྱུས་དང་། སྔར་རབས་པའི་གཏམ་སོགས་ཚང་མ་བདེན་པ་དང་ཡག་པོ་རེད་ལབ་དཀའ་ན་ཡང་། དེ་ཡི་ནང་ན་ལེགས་ཆ་མང་པོ་ཡོད་དེ་རང་བཞིན་གྱིས་གོམས་གཤིས་ཐུན་མོང་མ་ཡིན་པ་རང་རེའི་ཡུལ་ན་ཡོད་པ་རེད། དཔེར་ན་མཁས་བླུན་གྱི་དོན་མ་ཡིན་པ། མི་རྒན་པས་བུ་ཆུང་རྣམས་ལ་མནའ་མ་བསྐྱལ། རྫུན་མ་ལབ། འབུ་སྲིན་དང་བྱ་བྱིའུ་མ་གསོད་སྡིག་པ་རེད་ལྟ་བུ་མང་པོ་དེ་ཚོ་རང་བཞིན་བཟང་པོ་རེད། ཡང་རྒན་པ་ཁ་ཅིག་གིས་བུ་ཆུང་རྣམས་ལ་དཔའ་མི་འདུག་ཕམ་ཁ་ཁུར་ངོ་ཚ་ཟེར་བ་སོགས་དང་། ཐ་མ་ཆང་རག་ཤོ་བག་རྐུ་ཇག་གི་ཚུལ་བསླབ་པ་དེ་ཤིན་ཏུ་ཐབས་སྡུག་གི་གཏམ་རེད།
གཞན་ཡང་མཆོད་སྦྱིན་རྒྱ་ཆེ་བྱས་པ་རྣམས་ཁྲོག་རླག་བྱས་སོང་མ་བསམ་པ་བདེ་བར་གཤེགས་པའི་གསུང་ལ་ཡིད་ཆེས་པར་གྱིས་དང་ཁྱེད་རྣམས་མི་བསླུ་ཐག་ཆོད་རེད། ཡིད་ཆེས་གྱིས། བློ་ཁོལ། ལུང་དེ་ཉིད་ལས། མཆོད་སྦྱིན་བྱས་པའི་ཕན་ཡོན་དང་སྨོན་ལམ་ནི། དེ་ལྟར་སྦྱིན་པ་ཡོངས་སུ་དག་པའི་མཆོད་པ་རྫས་ཕུན་སུམ་འཚོགས་པ་ཕུལ་བས། ཡེ་ཤེས་ཀྱི་ལྷ་རྣམས་ལ་ནི། ཡོན་བདག་གིས་གསོལ་མཆོད་ཀྱི་ཚུལ་གྱིས་གསོལ་ཞིང་མཆོད། བགེགས་རིགས་སྟོང་ཕྲག་བརྒྱད་ཅུ་ལ་ནི། ལན་ཆགས་གསོལ་མཆོད་ཀྱི་ཚུལ་དུ་ཕུལ་ཞིང་མཆོད། ངན་སོང་སྡུག་བསྔལ་གསུམ་གྱི་གནས་སུ་སྙིང་རྗེ་བུ་གཉེན་གྱི་ཚུལ་དུ་སྦྱིན་པ་བསྩལ་བས། བདག་དང་མཆོད་ཡོན་གྱི་བདག་པོ་དང་། མཐའ་ཡས་པའི་སེམས་ཅན་ཐམས་ཅད་ངན་སོང་གསུམ་གཏན་དུ་སྤང་བར་གྱུར་ཅིག བདུད་ཀྱི་སྡེ་རྣམས་ཞི་བར་གྱུར་ཅིག དུས་ཀྱི་འཁྲུགས་པ་དུམ་པར་གྱུར་ཅིག མཚོན་གྱི་བསྐལ་པ་བརླག་པར་གྱུར་ཅིག མི་དགེའི་ལས་ལ་ཡིད་མི་འདྲང་བར་གྱུར་ཅིག འདོད་ཆགས་དབང་གིས་མི་དབང་བའི་ནོར་ལ་མི་སྤྱོད་པར་གྱུར་ཅིག ཞེ་སྡང་དབང་གིས་བསད་བཅད་སྲོག་ལ་མི་འབག་པར་གྱུར་ཅིག ང་རྒྱལ་དབང་གིས་བདེན་པའི་ཚིག་ལས་མི་འདའ་བར་གྱུར་ཅིག ཕྲག་དོག་དབང་གིས་ཕ་ལོགས་ཀྱི་ཡོན་ཏན་ལ་མི་སྨོད་པར་གྱུར་ཅིག གཏི་མུག་དབང་གིས་ལེ་ལོ་དང་བཏང་སྙོམས་མི་བྱེད་པར་གྱུར་ཅིག མི་དགེའི་ལས་ལ་བརྩོན་ཆུང་ཞིང་དལ་བར་གྱུར་ཅིག ཡང་དག་པའི་དོན་ལ་ཡིད་གཞུང་ཞིང་བློ་རྣོ་བར་གྱུར་ཅིག གཡུང་དྲུང་བོན་གྱི་བསྟན་པ་དུས་གསུམ་དུ་མི་ལྡོག་པར་གྱུར་ཅིག ཅེས་སོགས་སྨོན་ལམ་བཏབ་པའོ། །འདི་རྣམས་དོན་མེད་མ་བསམ། སངས་རྒྱས་ཀྱི་གསུང་ལ་བསླུ་བ་མེད་པ་དང་། དགེ་བ་ཅི་བྱས་ཐམས་ཅད་ཁྲོག་རླག་ཆུད་ཟོས་སུ་མི་འགྲོ་བ་ནི་བདེ་བར་གཤེགས་པས་གསུངས་པ་གོང་དུ་ཞུས་པ་དེ་རེད།
སྤྱིར་ན་དེང་དུས་ཤི་བ་ཟེར་བ་བར་སྣང་དུ་རླུང་ཞི་བ་ལྟ་བུ་རེད་སྙམ་པ་དང་། ལྷ་དང་འདྲེ་སོགས་ཀྱིས་འཁྲིད་འགྲོ་བ་ལྟ་བུ་གོ་རྒྱུ་འདུག་ཀྱང་། ངེས་པར་དུ་གང་ཟག་སུ་ཡིན་ཡང་ཉལ་བའི་དུས། ལུས་མལ་ས་ནས་མི་འགུལ་བར་རྨི་ལམ་བྱུང་དུས་ཀྱི་ཚོར་སྣང་ལ། སྐབས་འགར་དགའ་ནས་རྒོད་ཤོར། སྐབས་འགར་སྡུག་ནས་ངུ་ཤོར་བ་བྱུང་དུས་ཀྱི་ཚོར་སྣང་དེ་ཉིན་མོའི་དུས་རང་རང་གི་མྱོང་ཚོར་དེ་དང་ཁྱད་པར་མེད་པ་བྱུང་བ་དེ་ཡི་དུས་ལུས་མལ་ནས་མ་འགུལ་བར་སེམས་རྐྱང་པས་མྱོང་བ་ཡིན་པ་ཤེས་འདུག་མོད། དེ་ནི་ཤི་དུས་ལུས་བོར་ནས་སེམས་རྐྱང་པའི་སྟེང་གི་མྱང་བ་འབྱུང་བ་དེ་ངེས་པར་དུ་ཤི་བའི་རྣམ་ཤེས་ལ་མྱོང་ཚོར་འབྱུང་བའི་རྒྱུ་མཚན་ཡང་དག་རེད། དེ་ལ་བདེན་དང་མི་བདེན་པའི་ཐེ་ཚོམ་མེད་པ་རེད། དེ་དུས་མྱོང་ཚོར་དེ་རང་རང་གི་ལས་ཀྱི་རྗེས་སུ་འགྲོ་བ་མ་གཏོགས་གཡོ་ཟོལ་བྱེད་པའི་གནས་མེད་པ་རེད། དེ་དུས་རང་གིས་དགེ་སྡིག་གིས་ཕན་གནོད་འབྱུང་ངེས་མ་གཏོགས་ཞུ་ངོ་དང་ཕོ་ཤེད་ངོམ་ས་མི་འདུག དེས་ན་ད་ལྟ་ཁྱོད་ཚོས་སེམས་བརྟན་པོ་དང་། ལས་འབྲས་ལ་བརྩི་འཇོག་དགེ་བ་ལ་མོས་འདུན་དང་ཡིད་ཆེས་གྱིས། ཁ་སྡིག་མ་བསགས། སྡིག་པ་ལ་འཛེམ་པར་གྱིས་དང་རང་ལ་ཕན་པ་འབྱུང་ངེས་ལགས་པས་ཐུགས་ལ་ཞོགས། །འདི་ནི་སྨན་རི་བའི་སྡུག་ཁུར་བསྟན་འཛིན་རྣམ་དག་གིས་ཡུལ་གྱི་མི་ལ་ཤ་ཚའི་གཏམ་འཁྱལ་དུམ་བུ་ཞིག་ཡིན།
རང་ཡུལ་མེད་པའི་མི་རྒན་དེས་ཕུལ།། མེ་ལོང་ཡེ་ཤེས་དྲ་བ་ལས་དྲངས། ཐ་ཚན་མུ་ཙུག་སྨར་རོ།། །།
རྩོམ་པ་པོ། ཁྱུངཿསྨོན་ལམ། དུས་ཚོད། 1:20:00 AM
Labels: དགོས་མཁོའི་འདུས་གསོག
No comments:
Subscribe to: Post Comments (Atom)


text:
རྡོར་གདན་དུ་ཚད་མ་རྣམ་འགྲེལ་དང་ལག་ལེན་སོ་བདུན་མའི་གསུང་ཆོས།
ཟླ་ ༡༢ ཚེས་ ༢༨ ནས་ ༣༡ བར།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གནས་མཆོག་རྡོ་རྗེ་གདན་དུ་ཆོས་འབྲེལ་བཀའ་དྲིན་སྩལ་རྒྱུ་དང་། དེ་ཡང་ཚེས་ ༢༨ དང་ ༢༩ ཚེས་ ༣༠ བཅས་ཀྱི་སྔ་དྲོ་རྒྱལ་སྲས་ཐོགས་མེད་བཟང་པོས་མཛད་པའི་ལག་ལེན་སོ་བདུན་མ་དང་། དེ་བཞིན་ཕྱི་ལོ་ ༢༠༡༥ ལོར་གདན་ས་བཀྲ་ཤིས་ལྷུན་པོ་རུ་གནང་བའི་ཚད་མ་རྣམ་འགྲེལ་གྱི་བཀའ་ཁྲིད་(མཁན་ཆེན་ཀུན་དགའ་དབང་ཕྱུག་གིས་མཆན་འགྲེལ་བཏབ་པའི་རྣམ་རྩ་)འཕྲོ་སྐྱོང་མཛད་རྒྱུ་དང་། དེའི་རྗེས་ཉེ་བརྒྱུད་འཇམ་དབྱངས་ཆོས་སྐོར་གྱི་བཀའ་ཆོས་སྩལ་རྒྱུའི་ཞལ་བཞེས་ཐོབ་རུང་། ཆོས་སྐོར་འདི་ལ་དམིགས་བརྩེ་མའི་བསྙེན་པའི་དམ་བཅའ་དགོས་པས་དམ་བཅའ་མི་ནུས་པ་དང་། ཐུན་མོང་ལམ་སྦྱོང་ལ་གོམས་འདྲིས་མེད་རིགས་རྣམས་ཆོས་གྲལ་དུ་མི་ཕེབས་པ་དེ་དོན་རང་དོན་རང་གཅེས་ཀྱིས་དགོངས་འཇགས་ཡོད་པ་ཞུ། ཚེས་ ༣༡ ཉིན་གྱི་སྔ་དྲོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་བརྟན་བཞུགས་བསྟར་འབུལ་ཞུ་རྒྱུ།
གཟའ་ཟླ་བ།, ཟླ་བཅུ་གཉིས་པ 31, 2018


text:
བོད་ཀྱི་གྲགས་ཅན་གཞས་པ་ཡར་དུང་ལ་བཅར་འདྲི།
(འཛམ་བུ་གླིང་ལ་བོད་མི་རིགས་ཀྱི་སྙིང་སྟོབས་ངོམ་པའི་སླད་དུ། 2014-01-22 ཀྲུང་གོའི་བོད་རིགས་གླུ་གར་དྲ་བའི་གསར་འགོད་པ་བདེ་ཆེན་དབང་མོས་བོད་ཀྱི་གྲགས་ཅན་གཞས་པ་གཡའ་དྭངས་ལགས་ལ་བཅར་འདྲི་བྱས་པ་གཤམ་གསལ།)
གསར་འགོད་པ། ཁྱེད་ཀྱིས་《ཟླ་འོད་ས་ལ་ལྷུང་བའི་སྐད་སྒྲ》 ཞེས་པའི་ཆེད་སྒྲིག་འདིའི MV(བརྙན་ལེན) ལས་འཁྲབ་སྟོན་པའི་ངོས་ཕྱོགས་ཀྱི་ཤེས་ནུས་ཕྱིར་མངོན་ཐུབ་ཀྱི་འདུག པེ་ཅིང་དུ་གློག་བརྙན་སློབ་གླིང་དུ་དུས་ཐུང་རིང་ཆེད་སྦྱོང་བྱས་རྗེས “འཁྲབ་སྟོན” ཐད་ལ་ངོས་འཛིན་གསར་པ་ཅི་ཞིག་རྙེད་བྱུང་།
ཡར་དུང་། གློག་བརྙན་འཁྲབ་སྟོན་པའི་སྐོར། གསར་འགོད་པ། དེ་ལྟར་ན། ཁྱེད་ལ་འཁྲབ་སྟོན་བྱེད་བསམ་པའི་གློག་བརྙན་རྒྱུ་ཆ་ཡོད་པ་རེད་དམ། ཡར་དུང་། ངའི་གློག་བརྙན་དང་པོ་རུ། ངས་གླུ་གཞས་ངོས་ཕྱོགས་ཀྱི་བཟང་ཆ་ནས་ནུས་པ་བཏོན་ཏེ་གློག་བརྙན་འཁྲབ་འདོད། ང་རང་གཞས་པ་ཞིག་ཡིན་དུས་མི་ལོ་ཉི་ཤུ་རྩ་གྲངས་ནང་དུ་གཞས་བཏང་བ་དང་། བོད་ཀྱི་གླུ་གཞས་སྒྲིག་བཟོ་བྱས་པ་སོགས་ནས་ཉམས་མྱོང་ཕུན་སུམ་ཚོགས་པ་ཞིག་བསགས་ཡོད་པ་རེད། འདི་ནི་ངའི་ཕྱོགས་ནས་བཤད་ན། རྩ་ཆེན་གྱི་རྒྱུ་ནོར་ཞིག་རེད། ངས་བོད་ཀྱི་གླུ་གཞས་རིག་གནས་འདིའི་ཞིབ་ཕྲའི་ནང་དོན་དང་གཏིང་རིམ་གོ་བ་དག་ལ་གོམ་པ་མདུན་སྤོས་བྱས་ནས་བསམ་གཞིགས་མཐར་ཕྱིན་བྱ་འདོད་ཡོད། ད་ལྟ་མི་རྣམས་ཀྱིས་བོད་སྐོར་དང་དོད་ཆེན་པོ་ཡོད་དུས། ངས་ཆེད་དུ་གོ་སྐབས་འདི་དམ་འཇུ་བྱས་ནས་གླུ་གཞས་གློག་བརྙན་ཞིག་བཟོ་བསྐྲུན་བྱས་ཡོད། བོད་ཀྱི་ཡུལ་གོམས་དང་། འཚོ་བ། བརྩེ་དུང་སོགས་མདོ་གཅིག་ཏུ་བསྒྲིལ་ནས། བོད་ཀྱི་གླུ་གཞས་དང་ཞབས་བྲོའི་ནང་ཚུད་པ་བྱས་ཡོད། གླུ་གཞས་དང་གློག་བརྙན་སོགས་ནས་ཕྱིར་མངོན་བྱ་དགོས་པ་ཧ་ཅང་མང་བ་དཔེར་ན། སྤྱི་ཚོགས་རིག་གནས། ཡུལ་ལྗོངས། གླུ་གར། ཐ་ན་རིག་གནས་ཀྱི་ཕྱོགས་གང་ཐད་རེད། གསར་འགོད་པ། ཁྱེད་ཀྱིས་གླུ་གཞས་གློག་བརྙན་གྲ་སྒྲིག་བྱེད་པའི་སྐབས་འདིར། གློག་བརྙན་འདིའི་གླུ་གཞས་སྐོར་ལ་བསམ་བློ་ཅི་ལྟར་བཏང་ཡོད། གཡའ་དྭངས། ངས་མི་ལོ་བཅུའི་ཡར་སྔོན་ནས་བོད་མི་རིགས་རང་གི་གླུ་གར་དང་དེང་རབས་གླུ་གཞས་ཟུང་སྦྱོར་བྱ་རྒྱུའི་འདོད་འདུན་འགོག་མེད་ཅིག་ཡོད་ལ། དུས་ད་ལྟའང་དེ་ལྟར་ཡོད། གནད་འགག་ནི་དེ་དག་ངོ་མཚར་ཐབས་ལམ་ཅི་ཞིག་སྤྱད་ནས་ཟུང་སྦྱོར་བྱ་རྒྱུ་དེ་རེད། ཟུང་སྦྱོར་བྱེད་དུས་ངེས་པར་དུ་ས་གནས་རང་གི་གླུ་གར་བྲོ་བའི་མདོག་མ་ཡལ་བའི་སྒོ་ནས་མཉམ་སྡེབ་བྱ་དགོས། འདི་ཐད་ལ་གླུ་གཞས་བཟོ་མཁན་མང་པོ་ཞིག་གིས་བསམ་བློ་གཏོང་གི་ཡོད་པ་རེད་ལ་ཚོད་ལྟ་བྱེད་ཀྱི་ཡོད་པ་རེད། འགའ་ཤས་ཀྱིས་ཨོ་ཙམ་བྱུང་ཡོད་པ་རེད། ཡིན་ནའང་མང་པོ་ཞིག་ལ་ཕམ་ཉེས་བྱུང་ཡོད། མི་འགའ་ཤས་ཀྱིས་མི་རིགས་ཀྱི་གླུ་གཞས་རག་པ་དང་ལམ་སེང་བསྒྱུར་བཅོས་བཏང་ནས། དེའི་ཁྲོད་ན་ཐིམ་པའི་མི་རིགས་རྣམ་ཤེས་འདོར་གི་འདུག དེ་ལྟར་བྱས་པས་གླུ་གཞས་དེ་དག་བོད་མི་རིགས་ཀྱི་མ་ཡིན་པ་ཆགས་ཟིན་པ་རེད། མི་ལོ་བརྒྱ་ཕྲག་དང་སྟོང་ཕྲག་རིང་གོང་ནས་ བརྒྱུད་ཡོང་བ་དེ་དག་ང་ཚོས་རང་དགར་རྩ་མེད་གཏོང་མི་རུང་། ང་ཚོས་སྔ་མའི་རྨང་གཞིའི་སྟེང་དུ་ཕུན་སུམ་ ཇེ་ཚོགས་སུ་བཏང་ན་ད་གཟོད་མི་རིགས་ཀྱི་རྣམ་ཤེས་ཉར་ཐུབ་པ་རེད། གསར་འགོད་པ། ད་ལྟ་བོད་ཀྱི་གཞོན་སྐྱེས་གཞས་པ་མང་པོ་འཐོན་གྱིན་ཡོད་པ་རེད། ཡིན་ནའང་མང་པོ་ཞིག་གླུ་གཞས་གཅིག་གཉིས་ཤིག་ཕྱིར་ཕུད་རྗེས་དེ་ནས་བརླགས་འགྲོ་གི་འདུག ཡང་ལ་ལ་ཞིག་སྡུག་རུས་རྒྱག་བཞིན་ཡོད་པ་རེད། དེས་ན་ད་ལྟའི་བོད་ཀྱི་གླུ་གཞས་གར་སྟེགས་ཐད་ཅི་ལྟར་ལྟ་གི་ཡོད། གཡའ་དྭངས། ད་ལྟའི་གཞས་པ་ཚོས་གླུ་གཞས་ཡག་པོ་ཞིག་མི་ཐོན་པའི་རྒྱུ་མཚན་ནི་གཞས་ཡག་པོ་ཞིག་དང་གདངས་ཡག་པོ་ཞིག་རག་གི་མེད་པའི་རྐྱེན་གྱིས་རེད། གཞན་ཞིག་ནི་ད་ལྟའི་གཞོན་རབས་ཚོ་ལ་ཁ་ཕྱོགས་ཡོད་པ་མ་རེད། གླུ་གཞས་ཀྱི་ཐད་ལ་རྡོ་བ་ལག་ཉུལ་རེད་ཟེར་ཆོག་གི་རེད། འདི་ནི་ཧ་ཅང་འཇིགས་སུ་རུང་ བ་ཞིག་རེད། གལ་ཏེ་དེ་སྐབས་ང་ལ་བསམ་ཚུལ་དེ་ལྟར་མེད་ཀྱང་། ལས་དབང་ལྟ་བུ་ཞིག་གིས་བྱ་རྒོད་ལ་སྨོན་པ 《向往神鹰》 ཟེར་བའི་གླུ་གཞས་དེ་སྒོར་འབུད་ཐུབ་པ་རེད། དེ་ནས་བཟུང་ངས་གླུ་གཞས་རྩེ་གྲས་ཁ་ཤས་བཏང་ནས་ཆེད་སྒྲིག་སྤྱིན་ཤོག་འབུད་དགོས་བསམ་པའི་སྐུལ་སློང་སྐྱེས་བྱུང་། རེད་དེ་དེ་སྐབས་ང་ལ་གཞན་གྱིས་ཚད་ལེན་བྱེད་ས་ཡོད་པའི་ཉམས་མྱོང་ཕུན་སུམ་ཚོགས་པོ་ཞིག་རྩ་ནས་ཡོད་པ་མ་རེད། ངས་བསམས་ན། ད་ལྟའི་གཞས་པ་མང་པོ་ཞིག་ཚད་བརྒལ་རབ་རིབ་ཅན་དུ་གྱུར་ཡོད། ཁོང་ཚོས་ལས་སླ་པོའི་སྒོ་ནས་རང་ཉིད་ནི་གླུ་གཞས་ལ་དགའ་མཁན་ཞིག་ཡིན་པ་དང་། གཞས་ཀྱང་ཡག་པོ་འདོན་ཐུབ་མཁན་ཡིན་དུས་ཆེད་སྒྲིག་ཅིག་འདོན་དགོས་བསམ་པ་ལྟ་བུ་དང་། ཡང་འགའ་ཞིག་ནི་སྐད་གྲགས་ཆོད་པའི་སླད་དུ་བསམ་གྱི་ཡོད་པ་རེད། འོན་ཏེ། ངའི་བསམ་པར་གླུ་གཞས་འདོན་པ་དང་། ང་ཚོའི་སྐད་ངག་དང་གཞས་ཚིག་ལ་བརྟེན་ནས་རྒྱ་ཆེའི་ཉན་པ་པོར་དེ་ལས་ཟབ་པའི་གོ་དོན་ཞིག་བརྒྱུད་སྤྲོད་བྱ་དགོས་པ་རེད་བསམ་གྱི་ཡོད། གླུ་གཞས་ཡག་པོ་དེ་དག་ལ་གཞས་ལེན་པ་པོའི་ཐབས་རྩལ་ཡོད་དགོས་པའམ། ཡང་ན་གདངས་ཅི་ལྟར་སྙན་འཇེབས་ལྡན་པ། ད་དུང་དེ་ལས་གཞན་ཞིག་ཡོད་དགོས་པ་ནི་གཞས་ཚིག་རེད། ངའི་གོ་བ་རྙེད་སྟངས་གཞིགས་ན། བརྩམས་ ཆོས་རྩེ་གྲས་ཤིག་ཡིན་ན་བོད་ཀྱི་མི་རབས་དེའི་སེམས་ཀྱི་སྐད་སྒྲ་བཅོས་མེད་དུ་མཚོན་ཐུབ་པ་ཞིག་དགོས་པ་རེད། དེ་ནི་བོད་མི་རིགས་ཀྱི་སྙིང་སྟོབས་རྟེན་གཞི་རེད། དཔེར་ན། མཆོད་རྟེན་དཀར་པོ་དང་ཨ་མའི་པགས་ཚག《白塔》,《妈妈的羊皮袄》སོགས་ལྟ་བུ་རེད། གསར་འགོད་པ། དེང་སྐབས་བོད་ཁུལ་དུ་གཞས་པ་མང་དུ་འགྲོ་བཞིན་པ་རེད། ཡིན་ནའང་ང་ཚོའི་རྣ་དབང་དབང་མེད་དུ་འགུག་ཐུབ་མཁན་དེ་འདྲ་མང་པོ་མེད་པ་འདི་ཅི་ལྟར་གོ་བ་ལེན་དགོས་སམ། གཡའ་དྭངས། ངས་གཞས་ཅི་འདྲ་ཞིག་བཏང་བ་ཡིན་ནའང་ཧ་ཅང་གི་སྩོལ་བ་དྲག་པོས་གཞས་ཚིག་འབྲི་བ་པོ་དང་གཞི་གཅིག་ཏུ་ཐིམ་ཨེ་ཐུབ་འབད་ཀྱི་ཡོད། ངས་གླུ་གཞས་དེའི་གོ་དོན་མཐར་ཕྱིན་པ་ཞིག་རྙེད་པ་བྱེད་ཀྱི་ཡོད། དེ་རྗེས་ང་རང་གི་བརྩེ་བ་འདྲེས་པའི་སྒོ་ནས་གླུ་གཞས་དེ་ལེན་གྱི་ཡོད། གལ་ཏེ་གླུ་གཞས་ཤིག་གི་གཞས་ཚིག་ཧ་ཅང་ཡག་པོ་ཡོད་པ་ཡིན་ན། དེ་ནས་གླུ་གཞས་དེའི་གདངས་ཀྱང་ཧ་ཅང་སྙན་འཇེབས་ལྡན་པ་བཟོ་གི་རེད། དེ་ནི་གཞས་ཚིག་བླ་ན་མེད་པ་དེའི་སྟོབས་ཀྱིས་གདངས་རྩོམ་པ་པོ་ལ་ཚོར་བ་དམིགས་བསལ་བ་འདྲེན་ཐུབ་ཀྱི་རེད། འདི་ལྟར་བྱས་པས་ད་གཟོད་ཚིག་དང་གདངས་སོགས་མཛེས་སྡུག་ལྡན་པའི་གླུ་གཞས་ཤིག་དངོས་སུ་སྐུ་བལྟམས་ཐུབ་ཀྱི་ཡོད་པ་རེད། གཞས་པ་རང་ཉིད་ཀྱི་གོ་བ་ལ་བརྟེན་ནས་གླུ་གཞས་དེ་ལེན་པའི་སྐབས་སུ་གསར་གཏོད་གཉིས་པ་ལྟ་བུ་ཞིག་བྱ་རྒྱུའང་གླུ་གཞས་དེས་རྒྱལ་ཁ་ཐུབ་མིན་རྒྱུ་རྐྱེན་གལ་ཆེན་ཞིག་ཆགས་ཡོད། ཚིག་རྩོམ་པ་པོ་དང་། དེ་བཞིན་གདངས་དང་གཞས་པ་གསུམ་ཕན་ཚུན་ཡིད་དབང་འཕྲོག་རེས་ཀྱི་ཚོར་བ་ཡོད་ དགོས། གཞས་པ་མང་པོ་ཞིག་གིས་ང་ལ་དཔྱད་པ་བརྗོད་དོན། ངས་སེམས་ནུས་བཏོན་ནས་གཞས་འགུག་གི་ འདུག་ཟེར། ང་རང་ཉིད་ཀྱིས་བལྟས་ནའང་དེ་རྒྱུ་རྐྱེན་ཆེས་གལ་ཆེན་ཞིག་རེད། ཚོར་བ་འདྲེས་པས་ད་གཟོད་གཞི་ནས་མི་རྣམས་ཡིད་དབང་འཕྲོག་ཐུབ་ཀྱི་ཡོད་པ་རེད། ཅི་སྟེ་ལ་ལ་ཞིག་གིས་རྩེད་མཚར་ཨ་མཚར་ལྟ་བུ་དང་། རྩལ་རྩེ་བ། འདོན་སྟངས་རྩེ་བ་ཙམ་བྱས་ན་དེ་ནི་གླུ་གཞས་ཡག་པོ་ཞིག་ཐོན་ཐབས་ཡོད་པ་མ་རེད། ད་ལྟའི་དུས་སྐབས་འདི་ནས། ཚིག་གདངས་མཁན་པོ་འགའ་རེས་རང་སོ་སོའི་བརྩམས་ཆོས་ལ་བརྟེན་ནས་སྒོར་མོ་གསོག་པའི་ལག་ཆ་ཞིག་ཏུ་ངོས་འཛིན་བཞིན་ཡོད་པའམ། ཡང་ན་རང་སོ་སོའི་དཔལ་འབྱོར་ལ་ རོགས་ཕན་ཡོད་པ་བསམ་གྱི་ཡོད་པ་རེད། ཡིན་ནའང་གླུ་གཞས་ཀྱི་རྣམ་ཤེས་སྒོར་མོ་དང་འཇིག་རྟེན་དྲེགས་སེམས་ཀྱིས་ཁྱུར་མིད་བཏང་ཚར་སོང་བ་རེད། མ་གཞི་རང་ཉིད་ད་ཆ་ཚོང་རྭ་རང་བཞིན་ཅན་གྱི་གྲོང་ཁྱེར་དུ་གནས་ཡོད་མོད། ཡིན་ནའང་ཡོད་རྒུ་རྩལ་དུ་སྤྲུགས་ནས་སོ་སོ་རང་ཉིད་ཀྱི་ཐུན་མིན་ཁ་དོག་རྒྱུན་སྐྱོང་བྱེད་བཞིན་ཡོད།། (སོག་ཤོད་དར་རྒྱས་པས་སྐུལ་ངོར་ནགས་ཤོད་སད་མིས་རྒྱ་ཡིག་ནས་བོད་བསྒྱུར་གནང་སྟེ། གླུ་གཞས་སྒྱུ་རྩལ་ལ་འཇུག་པ་རྣམས་ཀྱི་ཡིད་ཀྱི་གསོས་སུ་སྨིན་པའི་རེ་འདུན་དང་བཅས་ཕུལ།)